(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΖ΄

Πέμπτη, 11 Ιανουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ. Π. Σαράκη και Π. Χριστοδουλάκη , σελ.   
3. Ανακοινώνεται ότι τη συνεδρίαση παρακολουθούν μαθητές από το 3ο ΚΑΠΗ του Δήμου Αιγάλεω, το 2ο Δημοτικό Σχολείο Μάνδρας, το 5ο Γενικό Λύκειο Αχαρνών, το ιδιωτικό ημερήσιο γενικό λύκειο «Νέο Σχολείο Αργολίδας», το 26ο Δημοτικό Σχολείο Πάτρας και από το 2ο ΕΠΑΛ Πύργου Ηλείας, σελ.   
4. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την Έκθεσή της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτή, σελ.   
5. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επικαίρων ερωτήσεων της Παρασκευής 12 Ιανουαρίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «α. Κύρωση της από 7-12-2023 τροποποίησης της από 31-7-1995 σύμβασης ανάπτυξης αεροδρομίου μεταξύ του Ελληνικού Δημοσίου και της Ανώνυμης Εταιρείας με την επωνυμία ?Διεθνής Αερολιμένας Αθηνών Α.Ε.? και Β. Κύρωση του από 4-1-2024 ιδιωτικού συμφωνητικού μεταξύ του Ελληνικού Δημοσίου και της Ανώνυμης Εταιρείας με την επωνυμία «?Αεροπορία Αιγαίου Ανώνυμη Αεροπορική Εταιρεία?», σελ.   
   
ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΩΡΓΑΝΤΑΣ Γ., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
  
Β. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΒΙΛΙΑΡΔΟΣ Β. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗ Ά. , σελ.   
 ΚΑΤΡΙΝΗΣ Μ. , σελ.   
 ΚΟΝΤΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΑΝΩΛΑΚΟΥ Δ. , σελ.   
 ΠΑΠΠΑΣ Ν. , σελ.   
 ΠΕΡΚΑ Θ. , σελ.   
 ΠΕΤΡΑΛΙΑΣ Α. , σελ.   
 ΤΣΑΚΑΛΩΤΟΣ Ε. , σελ.   
 ΤΣΙΡΩΝΗΣ Σ. , σελ.   
 ΧΑΛΚΙΑΣ Α. , σελ.   
 ΧΗΤΑΣ Κ. , σελ.   
  
Γ. ΠΑΡΕΜΒΑΣΕΙΣ:  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

K΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ OΖ΄

Πέμπτη 11 Ιανουαρίου 2024

Αθήνα, σήμερα στις 11 Ιανουαρίου 2024, ημέρα Πέμπτη και ώρα 10.20,΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ**.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 12 Ιανουαρίου 2024:

Α. Επίκαιρες Ερωτήσεις Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 536/8-1-2024 επίκαιρη ερώτηση της Βουλευτού Κοζάνης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Αναπάντητα ερωτήματα για το μέλλον, τη βιωσιμότητα και το κόστος της τηλεθέρμανσης στην Περιφερειακή Ενότητα (ΠΕ) Κοζάνης».

2. Η με αριθμό 517/8-1-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Αναστάσιου Νικολαΐδη, προς τον Υπουργό Περιβάλλοντος και Ενέργειας, με θέμα: «Προβλήματα από τις εργασίες για το φυσικό αέριο στη Δράμα».

3. Η με αριθμό 524/8-1-2024 επίκαιρη ερώτηση του ΣΤ΄ Αντιπροέδρου της Βουλής και Βουλευτή Λάρισας της Κοινοβουλευτικής Ομάδας «Κομμουνιστικού Κόμματος Ελλάδας» κ. Γεωργίου Λαμπρούλη προς την Υπουργό Εργασίας και Κοινωνικής Ασφάλισης, με θέμα: «Να ανακληθούν οι απολύσεις στην εταιρεία «ΑΡΜΟΣ» Προκάτ».

4. Η με αριθμό 520/8-1-2024 επίκαιρη ερώτηση της Βουλευτού Β3΄ Νότιου Τομέα Αθηνών της Κοινοβουλευτικής Ομάδας «Νέας Αριστεράς» κ. Θεανώς Φωτίου προς τον Υπουργό Υποδομών και Μεταφορών με θέμα: «Η Κυβέρνηση παραβιάζει κατάφωρα τα δικαιώματα των αναπήρων με το νέο κανονισμό επιβατών στα δημόσια μέσα μαζικής μεταφοράς».

5. Η με αριθμό 519/8-1-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «Νίκης» κ. Σπυρίδωνα Τσιρώνη, προς τον Υπουργό Παιδείας, Θρησκευμάτων και Αθλητισμού με θέμα: «Έλλειψη εκπαιδευτικού προσωπικού σε τμήματα Ελληνικής γλώσσας της ομογένειας στη Γερμανία».

6. Η με αριθμό 535/8-1-2024 επίκαιρη ερώτηση του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «Πλεύσης Ελευθερίας» κ. Σπυρίδωνα Μπιμπίλα, προς την Υπουργό Εργασίας και Κοινωνικής Ασφάλισης, με θέμα: «Συμβάσεις εργαζομένων με ειδικότητα γενικών καθηκόντων στα σχολεία της πρωτοβάθμιας εκπαίδευσης».

Β. Επίκαιρες Ερωτήσεις Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 538/8-1-2024 επίκαιρη ερώτηση του Βουλευτή Λάρισας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Βασιλείου Κόκκαλη, προς τον Υπουργό Υποδομών και Μεταφορών με θέμα: «Δέσμευση χωρίς αντίκρισμα η κατασκευή του δρόμου Λάρισας - Φαρσάλων από την Κυβέρνηση».

2.Η με αριθμό 523/8-1-2024 επίκαιρη ερώτηση του Βουλευτή Ροδόπης της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Ιλχάν Αχμέτ προς τον Υπουργό Υποδομών και Μεταφορών με θέμα: «Απαράδεκτες συνθήκες στην αίθουσα αναμονής του κρατικού αερολιμένα Αλεξανδρούπολης «ΔΗΜΟΚΡΙΤΟΣ»».

3. Η με αριθμό 527/8-1-2024 επίκαιρη ερώτηση του Βουλευτή Β΄ Θεσσαλονίκης της Κοινοβουλευτικής Ομάδας «Κομμουνιστικού Κόμματος Ελλάδας» κ. Λεωνίδα Στολτίδη, προς την Υπουργό Εργασίας και Κοινωνικής Ασφάλισης με θέμα: «Να εισπράξουν τα ποσά που νόμιμα κατάσχεσαν οι πρώην εργαζόμενοι της εταιρείας «Αφοί Καρυπίδη Ανώνυμη Εμπορική Και Εξαγωγική Εταιρεία».

4. Η με αριθμό 542/8-1-2024 επίκαιρη ερώτηση του Βουλευτή Επικρατείας της Κοινοβουλευτικής Ομάδας «Πλεύσης Ελευθερίας» κ. Αλέξανδρου Καζαμία, προς τον Υπουργό Περιβάλλοντος και Ενέργειας με θέμα: «Ο απολογισμός της ελληνικής συμμετοχής στην πρόσφατη παγκόσμια διάσκεψη του ΟΗΕ για το κλίμα (COP 28) στο Ντουμπάι».

5. Η με αριθμό 526/8-1-2024 επίκαιρη ερώτηση του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Γεωργίου Νικητιάδη, προς τον Υπουργό Υποδομών και Μεταφορών με θέμα: «Ως πότε οι νησιώτες μας θα χάνουν τη ζωή τους εξ αιτίας της απουσίας και αδιαφορίας του κράτους εξηντατριάχρονος συμπολίτης μας στην Κάρπαθο πέθανε αναμένοντας να ανάψουν τα φώτα του αεροδρομίου για την αεροδιακομιδή του στη Ρόδο».

6. Η με αριθμό 532/8-1-2024 επίκαιρη ερώτηση της Βουλευτού Β1΄Βορείου Τομέα Αθηνών της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Ελένης - Μαρίας Αποστολάκη προς τον Υπουργό Δικαιοσύνης με θέμα: «Σύνθεση της ομάδας εργασίας για την επεξεργασία των διατάξεων του Ποινικού Κώδικα και του Κώδικα Ποινικής Δικονομίας».

Αναφορές - ερωτήσεις (Άρθρο 130 παράγραφος 5 του Κανονισμού της Βουλής)

1. Η με αριθμό 1488/1-11-2023 ερώτηση του Βουλευτή Κιλκίς της Κοινοβουλευτικής Ομάδας «ΠΑΣΟΚ - Κινήματος Αλλαγής» κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού, με θέμα: «Δυσλειτουργίες και καθυστερήσεις σχετικά με την ολοκλήρωση της διαδικασίας και ερωτήματα σχετικά με την εφαρμογή του πολλαπλού βιβλίου».

Επίσης, υπάρχει επιστολή προς τον Πρόεδρο της Βουλής για άδεια απουσίας στο εξωτερικό από 19-1-2024 έως 20-1-2024 από τον κ. Σαράκη Παύλο.

Το Σώμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

Επίσης, υπάρχει επιστολή προς τον Πρόεδρο της Βουλής για άδεια απουσίας στο εξωτερικό από 15-1-2024 έως 16-1-2024 από τον κ. Χριστοδουλάκη Εμμανουήλ.

Το Σώμα εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς η Βουλή ενέκρινε τη ζητηθείσα άδεια.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Α. Κύρωση της από 7-12-2023 τροποποίησης της από 31-7-1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» και Β. Κύρωση του από 4-1-2024 ιδιωτικού συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία»».

Το νομοσχέδιο ψηφίστηκε στη Διαρκή Επιτροπή κατά πλειοψηφία. Κατά τη σημερινή συζήτηση στην Ολομέλεια προτείνω να λάβουν τον λόγο οι εισηγητές και οι ειδικοί αγορητές για πέντε λεπτά με σχετική ανοχή, επειδή είναι και δύο οι συμβάσεις, αρχίζοντας με τους συναδέλφους που καταψήφισαν ή εξέφρασαν επιφύλαξη στη Διαρκή Επιτροπή, καθώς και οι Κοινοβουλευτικοί Εκπρόσωποι επίσης για πέντε λεπτά. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Πριν ξεκινήσω και δώσω τον λόγο στους ειδικούς αγορητές, έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ, ο κ. Κατρίνης.

Παρακαλώ, κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Να ευχηθώ και εγώ καλή χρονιά στους συναδέλφους.

Θα ήθελα πριν ξεκινήσει η συζήτηση να εγείρω ένα ζήτημα σε σχέση με τη διαδικασία που έχει υιοθετήσει η Διάσκεψη για το νομοσχέδιο και να ξεκαθαρίσουμε κάποια πράγματα.

Βάσει ποιου άρθρου του Κανονισμού γίνεται η σημερινή συζήτηση; Είναι με τη διαδικασία του κατεπείγοντος; Αυτό δεν έχει εξαρχής διασαφηνιστεί στη Διάσκεψη όπως προβλέπει ο Κανονισμός. Είναι με τη διαδικασία των άρθρων 108-112; Το λέω γιατί υπάρχει μια συζήτηση στην οποία δεν επιτρέπεται να μιλήσουν Βουλευτές. Είναι με τη διαδικασία των άρθρων 108-112 που μιλάει για διεθνείς συνθήκες και διεθνείς συμβάσεις; Εδώ δεν έχουμε διεθνή συνθήκη και διεθνή σύμβαση, έχουμε σύμβαση μεταξύ του δημοσίου και της ανώνυμης εταιρείας «Διεθνής Αερολιμένας Αθηνών» από τη μία και σύμβαση πάλι του ελληνικού δημοσίου με μία άλλη ανώνυμη εταιρεία.

Πείτε μας, λοιπόν, βάσει ποιου άρθρου και με ποιο σκεπτικό περιορίζεται η δυνατότητα των Βουλευτών να λάβουν τον λόγο για δύο σημαντικές συμβάσεις. Μάλιστα όσον αφορά τη δεύτερη σύμβαση να πω ότι έχει γίνει ήδη εκταμίευση του ποσού και έρχεται η Βουλή εκ των υστέρων να επικυρώσει τα 86 εκατομμύρια. Αφού έχει ήδη εκταμιευθεί το ποσό έρχεται η Βουλή να μην πω με ποια διαδικασία να το νομιμοποιήσει και να το επικυρώσει.

Κύριε Πρόεδρε, έχω και εδώ το Πρακτικό της συνεδρίασης της 14ης Φεβρουαρίου του 2019. Η ανάλογη τροποποίηση της σύμβασης του 1995 έγινε με μόνη συζήτηση μεν, σε μία ημέρα, αλλά χωρίς να υπάρχει κανένας περιορισμός όσον αφορά το δικαίωμα των Βουλευτών να λάβουν τον λόγο. Δεν καταλαβαίνω γιατί σε αυτή την τροποποίηση της σύμβασης σήμερα επιλέγεται -με έψιλον ή με άλφα γιώτα, όπως θέλετε πείτε το- να γίνει αυτό το πράγμα.

Δεν θέλατε, λοιπόν, να γίνει συζήτηση -αυτό είναι το ζητούμενο- και θέλατε να φέρετε μια διαδικασία fast track χωρίς να υπάρχει διάλογος, παρά το γεγονός ότι εσείς μιλάτε -το διαβάζω όπως το λέτε στην αιτιολογική έκθεση- για πλήρη διαφάνεια, ενημέρωση κοινοβουλευτικού σώματος και λήψη έγκρισης για τις ενέργειες που έχουν γίνει. Ποια είναι, όμως, η έγκριση χωρίς καμμία συζήτηση;

Νομίζω, λοιπόν, κύριε Πρόεδρε, ότι ακολουθώντας αυτό ακριβώς που έγινε το 2019 στην ανάλογη τροποποίηση σύμβασης του ελληνικού δημοσίου με τον Διεθνή Αερολιμένα Αθηνών και επειδή είναι επίσης σύμβαση του δημοσίου με μια ανώνυμη εταιρεία και δεν είναι ούτε διεθνής σύμβαση ούτε διεθνής συνθήκη, ότι θα πρέπει να επιτραπεί στους Βουλευτές να λάβουν τον λόγο χωρίς να υπάρχει κανένας περιορισμός.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Μια οφειλόμενη απάντηση στον κ. Κατρίνη για τους προβληματισμούς τους οποίους έθεσε.

Η σύμβαση η οποία έγινε το 1995 προέβλεπε ότι η τροποποιητική συμφωνία μεταξύ του ελληνικού δημοσίου και της εταιρείας «Διεθνής Αερολιμένας Αθηνών Α.Ε.» κυρώνεται με προεδρικό διάταγμα, που εκδίδεται κατόπιν πρότασης του Υπουργείου Εθνικής Οικονομίας και Οικονομικών, δηλαδή θα μπορούσε η συγκεκριμένη τροποποίηση να μην έρθει και στη Βουλή. Επιλέχθηκε αυτό από το Υπουργείο Οικονομικών και ήρθε στη Βουλή η συγκεκριμένη τροποποίηση ακριβώς για να έχουμε καλύτερες συνθήκες διαφάνειας και να μπορεί κάποιος όταν θέλει να δει τις σχετικές συμβάσεις και τις τροποποιήσεις να μπορεί να τις βλέπει γιατί αφού με νόμο έγινε η σύμβαση με νόμο να είναι και η όποια τροποποίηση.

Ακριβώς όμως επειδή δεν υπάρχει η δυνατότητα παρεμβάσεων επί του περιεχομένου, όπως έχει γίνει και άλλες φορές σε συνδυασμό των άρθρων 112 και 108 γίνεται αυτή η «περιορισμένη» συζήτηση. Θα υπάρχει άνεση του χρόνου και για τους αγορητές και για τους Κοινοβουλευτικούς Εκπροσώπους όπως άλλωστε είπα και εισαγωγικά, να εκφράσουν τις θέσεις τους αλλά η επιλογή αυτή έγινε ακριβώς για να υπάρχει μια συνέχεια και μια σειρά στον τρόπο με τον οποίον υπογράφτηκε η συγκεκριμένη σύμβαση και έρχεται τώρα η τροποποίηση ενώπιόν σας.

Θα παρακαλέσω τον ειδικό αγορητή του ΣΥΡΙΖΑ, τον κ. Γιαννούλη, να πάρει τον λόγο για πέντε λεπτά με τη σχετική ανοχή την οποία ανέφερα.

**ΧΡΗΣΤΟΣ ΓΙΑΝΝΟΥΛΗΣ:** Πέντε λεπτά;

**ΠΡΟΕΔΡΕΥΩΝ (Γεώργιος Γεωργαντάς):** Αυτό προβλέπεται, αλλά είπα μόνος μου από την αρχή ότι θα υπάρχει σχετική ανοχή, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Με απόλυτο σεβασμό στο πρόσωπό σας, πριν αποχωρήσει ο κ. Κατρίνης, θα του απαντήσω εγώ γιατί συμβαίνει αυτό. Διότι έτσι θέλετε, διότι μπορείτε. Με την ίδια λογική ο κ. Μητσοτάκης που εισάγει ένα φορολογικό νομοσχέδιο - καταπέλτη που δεν το είχε προαναγγείλει στην προεκλογική του καμπάνια. Με την ίδια λογική που η ακρίβεια εκτινάσσεται σε μη ανεκτά πλέον όρια για τους Έλληνες πολίτες και τα νοικοκυριά και παίζουμε επικοινωνιακά παιχνίδια με γραφειοκρατικές διαδικασίες και διάφορες στρεψοδικίες και λαθροχειρίες μέσα στη γραφειοκρατία, χωρίς να πέφτουν οι τιμές στα ράφια. Για τον ίδιο λόγο που έχει χρησιμοποιηθεί πολλές φορές η κοινοβουλευτική διαδικασία για να ξεπλύνει ηθικά και πολιτικά τις ασυνέπειες της Κυβέρνησης Μητσοτάκη και της Νέας Δημοκρατίας.

Αυτή είναι η απάντηση και θέλω να θυμίσω στο Σώμα της Ολομέλειας ότι και ο ΣΥΡΙΖΑ - Προοδευτική Συμμαχία δι’ εμού ως εισηγητή στο νομοσχέδιο, αλλά και κ. Γερουλάνος που βλέπω μπροστά μου, θέσαμε την ενόχλησή μας για το γεγονός ότι αυτές οι δύο σημαντικές συμβάσεις μπήκαν με τη συγκεκριμένη διαδικασία fast track σε μία συνεδρίαση της Διαρκούς Οικονομικής Επιτροπής και στην ουσία λέγοντας στο ελληνικό Κοινοβούλιο ότι «κοιτάξτε, και που το συζητάμε αφού όλα έχουν αποφασιστεί και όλα έχουν υπογραφεί και κάποια έχουν εκταμιευθεί, χάρη σας κάνουμε». Ποια είναι η χάρη που μας κάνετε; Να υπάρχει σε ένα ελεγχόμενο πεδίο ένα είδος διαφάνειας, όπως δεν υπήρξε για παράδειγμα για το σκανδαλώδες με τις τράπεζες και το Ταμείο Χρηματοπιστωτικής Σταθερότητας και τη ζημιά στο ελληνικό δημόσιο.

Γιατί, ξέρετε, ο πυρήνας αυτών των δύο συμβάσεων συνδέεται άμεσα για το πόσο λίγο ή πολύ προστατεύονται τα συμφέροντα του ελληνικού δημοσίου και προστατεύετε και τα δημόσια οικονομικά αυτής της χώρας.

Όπως είχε συμβεί λοιπόν με τις τράπεζες και το δυσθεώρητο ποσό το οποίο θα υποστεί ως έμμεση-άμεση ζημία ο ελληνικός λαός, έτσι και τώρα απεμπολούμε έσοδα από το μεγαλύτερο αεροδρόμιο της χώρας το «Ελευθέριος Βενιζέλος» που ιδιωτικοποιείται πλήρως, αλλά αναιτιολόγητα, τουλάχιστον και με τα φτωχά οικονομικά ή με τη λογική που μπορεί να έχει ο καθένας, εκφέροντας δημόσιο λόγο.

Για το θέμα της «AEGEAN» τι να συζητάμε τώρα; Όπως είπε και ο κ. Κατρίνης, τα λεφτά εκταμιεύτηκαν και στη στρογγυλή σφαίρα του κ. Χατζηδάκη έχει κλειδώσει η τιμή της συγκεκριμένης εταιρείας, έτσι ώστε να μην τίθεται ζήτημα αναμονής, λογικής αναμονής από τα 120 εκατομμύρια επιδότησης ή επιχορήγησης προς τη συγκεκριμένη εταιρεία να επιστρέψουν προς το συμφέρον των Ελλήνων πολιτών και τα 120 εκατομμύρια και όχι τα 85 που βιάζεται η Κυβέρνηση να εισπράξει, λέγοντας ότι δεν μπορούμε να κάνουμε χρηματιστηριακές προβλέψεις. Κάνετε όμως όταν είναι επί τα χείρω, δηλαδή όταν έχετε τη βεβαιότητα ότι μπορεί να προκύψει και συμφέρον για τον αντισυμβαλλόμενο.

Όπως είπα και νωρίτερα, κύριε Πρόεδρε -τώρα στα πέντε λεπτά μας, εν πάση περιπτώσει, ή στην ανοχή που θα δείξετε- είναι μια fast track διαδικασία, μία συνεδρίαση στην αρμόδια επιτροπή. Εδώ ισχύουν άλλα μέτρα και σταθμά από αυτά που εισηγήθηκε ο κ. Μητσοτάκης, απ’ ό,τι κατάλαβα στη χθεσινή του συνέντευξη για το ζήτημα της μεταρρύθμισης των ομόφυλων ζευγαριών, και αναρωτιέμαι πώς να μην ακολουθήσεις αυτή τη διαδικασία, όταν ο Πρωθυπουργός της χώρας κλείνει το μάτι σε μια κουτοπόνηρη κοινοβουλευτική διαδικασία και προτρέπει επισήμως τους Βουλευτές του, για να μην πληγεί το κύρος της Κυβέρνησης και η απώλεια της εμπιστοσύνης και της πλειοψηφίας, «Ξέρετε υπάρχει και το κολπάκι της αποχής. Δεν συμφωνείτε να ψηφίσετε τη μεταρρύθμιση που εγώ προτείνω, αλλά αν θέλετε, πάτε στο καφενείο να φανεί ότι απέχετε από τη διαδικασία, να πέσει ο απαιτούμενος αριθμός των παρόντων Βουλευτών για την ψήφιση του νομοσχεδίου και όλα καλά». Κατά τα άλλα, είστε μεταρρυθμιστές και πολιτικά πρόσωπα που προσπαθείτε να αποφύγετε την τοξικότητα.

Σε ό,τι αφορά το «Ελευθέριος Βενιζέλος», δεν θα χρειαστεί να εξαντλήσω ή να υπερβώ πολύ τα πέντε λεπτά, τα πράγματα είναι απλά. Είναι μια ιδιωτικοποίηση που πλήττει σοβαρά τα συμφέροντα και των Ελλήνων πολιτών σε δημοσιονομικό επίπεδο. Υπάρχει μια αδικαιολόγητη απώλεια σταθερών εσόδων από ένα αεροδρόμιο που συνεχώς αναπτύσσεται και προσφέρει ένα ικανό εισόδημα στον προϋπολογισμό και στα δημόσια οικονομικά και ταυτόχρονα, μπαίνουν και πραγματικές συνθήκες αποικιοκρατικής αντίληψης. Αυτές οι «Μπανανίες» που προσπαθεί να αποδομήσει ο κ. Μητσοτάκης δυστυχώς λειτουργούν σε τέτοιες περιπτώσεις.

Διότι πλέον το «Ελευθέριος Βενιζέλος» θα διοικείται από τους συνταξιούχους του Καναδά. Ο γενικός διευθυντής, διευθύνων σύμβουλος, εκτελεστικός διευθυντής για κάθε παρέμβαση στη μεγαλύτερη αεροπορική υποδομή της χώρας, που δεν έχει μόνο ταξιδιωτικό ή τουριστικό χαρακτήρα, έχει και εθνικό χαρακτήρα, χαρακτήρα ασφάλειας και χαρακτήρα εθνικού συμφέροντος, θα είναι παραδομένος στη συγκεκριμένη μετοχική πλειοψηφία, όπου το δημόσιο θα παίζει τον παρατηρητή και όχι τη δομή εκείνη που θα έπρεπε να παρέμβει άμεσα -και αυτό δεν αποτελεί κανενός είδους τρομοκράτηση ή εκφοβισμό- και σε ζητήματα ασφαλείας και ομαλής λειτουργίας του αεροδρομίου.

Ένα αεροδρόμιο που, όπως σας είπαμε και στην επιτροπή, έχει πάρα πολλά προβλήματα σε σχέση με την επίγεια εξυπηρέτηση, τις συνθήκες εργασίας, τις σχέσεις εργασίας των ανθρώπων που στην ουσία είναι εξαρτημένοι και όμηροι υπερεργολαβικών εταιρειών. Δεν είναι μια δομή η οποία μόνο αποφέρει έσοδα στο ελληνικό δημόσιο μέσω της συμμετοχής και του ποσοστού που είχε διασφαλιστεί για το ελληνικό δημόσιο, αλλά είναι και ένα εθνικό ζήτημα και ένα κοινωνικό, εργασιακό ζήτημα για χιλιάδες ανθρώπους που εξυπηρετούν ελληνικές και ξένες αεροπορικές εταιρείες.

Είναι λάθος αυτό που κάνετε. Το έχετε κάνει και με το λιμάνι της Ηγουμενίτσας, το έχετε κάνει με τον ΟΣΕ που είχατε υποβαθμίσει το μέγεθος της επενδυτικής υποχρέωσης των Ιταλών κατά 450 εκατομμύρια, αν θυμάμαι καλά, αλλά τώρα σε ό,τι έχει συμβεί επί υπουργίας Κώστα Αχιλλέως Καραμανλή έχει μπει μια μαύρη κουρτίνα, δεν το αγγίζουμε, δεν απαντούμε δεν θέλετε να τα θυμάστε, για ό,τι έχει συμβεί στο παρελθόν.

Σε ό,τι αφορά την «AEGEAN», απορώ γιατί υπάρχει αυτή η μεγαθυμία, αυτό το κιμπαριλίκι των 35 εκατομμυρίων, ενώ είναι μαχητός στόχος η επιστροφή πλήρως του ποσού των 120 εκατομμυρίων. Φαίνεται είστε χουβαρντάδες με τα χρήματα των Ελλήνων πολιτών, αλλά δεν είστε καθόλου χουβαρντάδες με νομοθετικές πρωτοβουλίες, ρυθμίσεις για να προστατεύσετε τον Έλληνα καταναλωτή από άλλα ζητήματα που έχετε αποκλειστικά την ευθύνη, όπως η ακρίβεια, η αισχροκέρδεια, ο πληθωρισμός, όχι μόνο απληστίας, αισχροκέρδειας, βουλιμίας και αμετροέπειας προς τους Έλληνες πολίτες.

Θα κλείσω με δύο παραδείγματα. Τι να απαντήσεις και τι να εξηγήσεις και μετά τη χθεσινή συνέντευξη του Πρωθυπουργού ή μετά τις παρεμβάσεις του κ. Σκρέκα ή τις παρεμβάσεις του Υπουργού Υγείας κ. Γεωργιάδη, όταν έρχεται ένας άνθρωπος το πρωί και σου λέει -και κλείνω με αυτό- «ένα μπουκαλάκι ταχίνι 6,5 ευρώ στα σουπερμάρκετ, δύο κουτιά βρεφικού γάλακτος και ένα πατατάκι 48 ευρώ για έναν εργαζόμενο που παίρνει 800 ευρώ»;

Εάν εσείς τώρα πιστεύετε με όλον αυτό τον κυκεώνα των στρεβλώσεων της αγοράς που θα σταθμίσετε, που λέει ο κ. Σκρέκας, θα χαρτογραφήσετε την αγορά μετά από πέντε χρόνια κυβερνητικής θητείας και θα γνωρίσετε την αγορά και θα αντιληφθείτε γιατί εδώ και δυόμισι χρόνια η Αντιπολίτευση σχεδόν με αγωνία, όχι με ικανοποίηση γιατί εκτίθεστε πολιτικά, διατυπώνει την ανάγκη να αντιμετωπίσετε το πρόβλημα στη ρίζα, εάν εσείς πιστεύετε ότι υπάρχει Έλληνας πολίτης ακόμα και στο 41% που σας επέλεξε που βγάζει άκρη με αυτές τις εξηγήσεις, τι να σας πω; Έτσι είναι, αν έτσι νομίζετε.

Καταψηφίζουμε, κύριε Πρόεδρε. Ευχόμαστε κάποια στιγμή και η πολιτική και η κοινοβουλευτική και η δεοντολογική κατρακύλα της Νέας Δημοκρατίας και οι μισές αλήθειες που είναι ολόκληρα ψέματα και ο τρόπος με τον οποίο αντιμετωπίζουν τη δημόσια συζήτηση, τη δημόσια σφαίρα, τους πολίτες και τις πολιτικές δυνάμεις αυτού του τόπου να γίνονται μέρα με τη ημέρα όλο και περισσότερο κατανοητές από τους Έλληνες πολίτες.

Πάντως, καταψηφίζουμε όχι μόνο τη λογική των δύο συγκεκριμένων συμβάσεων, καταψηφίζουμε τη λογική ότι όταν πρόκειται να υπερασπιστούμε το δημόσιο συμφέρον και τα δημόσια οικονομικά, μας πιάνει αναφυλαξία και δυσανεξία, αλλά όταν πρόκειται να νομιμοποιήσουμε τα εκατοντάδες εκατομμύρια κέρδη των επιχειρήσεων και των ολιγοπωλίων, είναι μια χαρά και λέγεται μεταρρύθμιση, εκσυγχρονισμός, πρόοδος και αναπτυξιακή πορεία.

Δυστυχώς δεν είναι έτσι και κάποια στιγμή αργά ή γρήγορα ο λαός θα το εκδηλώσει και στην πρώτη ευκαιρία που θα βρει να αναμετρηθεί μαζί σας σε κάλπη.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής ο κ. Παύλος Γερουλάνος.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Ελπίζω να μην προσμετρηθεί στον χρόνο μου, αλλά οφείλουμε ένα ευχαριστώ και ένα συγγνώμη στην Κυβέρνηση, ένα πολύ μεγάλο ευχαριστώ που μας αφήνει να μιλήσουμε και ένα συγγνώμη που την κουράζουμε. Επειδή όμως η Κυβέρνηση δεν έχει χιούμορ, να εξηγήσω ότι το λέω ειρωνικά αυτό. Μίλησα για την Κυβέρνηση γενικότερα και όχι για τον κ. Πετραλιά.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι.

**ΠΑΥΛΟΣ ΓΕΡΟΥΛΑΝΟΣ:** Αγαπητές συναδέλφισσες και αγαπητοί συνάδελφοι, τα πράγματα στο παρόν νομοσχέδιο είναι εξαιρετικά απλά.

Μπορεί η Κυβέρνηση να κερδίσει περισσότερα κρατώντας τα warrants της «AEGEAN» και τις μετοχές του αεροδρομίου για ένα μεγαλύτερο χρονικό διάστημα; Όλα αυτό δείχνουν. Δύο εταιρείες που όχι μόνο κερδίζουν από την ανάπτυξη του τουρισμού, αλλά την οδηγούν σε μεγάλο βαθμό, μόνο θετικά μπορούν να κοιτάνε το μέλλον. Και αν έτσι λοιπόν, η Κυβέρνηση γιατί βιάζεται να πουλήσει;

Προχθές μίλησα για τέσσερα σενάρια. Σενάριο πρώτο: κάνει εξυπηρέτηση στους παρόντες μετόχους.

Σενάριο δεύτερο: Ξέρει ότι το αεροδρόμιο κι η «AEGEAN» πάνε φούντο και θέλει να ξεφορτωθεί γρήγορα τα χαρτιά τους.

Σενάριο τρίτο: Η Κυβέρνηση χρειάζεται ρευστότητα για να υλοποιήσει τις προεκλογικές της υποχρεώσεις, υποσχέσεις –όπως θέλετε πείτε το- πράγματα τα οποία μας είχε πει προεκλογικά ότι τα είχε κοστολογήσει στο κάθε ευρώ και σήμερα δεν έχει πού να τα βρει.

Και σενάριο τέταρτο: Η ελληνική οικονομία δεν είναι σε όσο καλές βάσεις μάς λέει η Κυβέρνηση και άρα αργά η γρήγορα θα χρειαστεί χρήματα για να καλύψει τις ανάγκες της στο άμεσο μέλλον.

Το πρώτο σενάριο είπα ότι δεν θέλω να το σκέφτομαι και βεβαίως δεν γνωρίζουμε την αλήθεια μέχρι να ξέρουμε πόσο θα εκτιμήσουν τη συνολική αξία του αεροδρομίου. Για εμάς πάντως κάθε αξιολόγηση κάτω από τα 6,8 δισεκατομμύρια θα πρέπει να συζητηθεί πολύ σοβαρά όταν θα έρθει η ώρα και αυτό το λέω γιατί όταν έχεις μια εταιρεία που βρέξει-χιονίσει σού δίνει 680 εκατομμύρια ρευστότητα τον χρόνο, ε δεν χρειάζεσαι πολλούς εξειδικευμένους και εκπαιδευμένους τραπεζίτες για να τους πουν περίπου ποια είναι η αξία της εταιρείας.

Τώρα για το δεύτερο σενάριο, ότι πάει φούντο η μετοχή της «AEGEAN» ή του αεροδρομίου, δεν έχουμε καμμία ένδειξη. Ο τουρισμός μοιάζει να πηγαίνει καλά και οι δύο αυτές εταιρείες είναι καλά πλασαρισμένες για να κερδίσουν από αυτό.

Άρα για την ώρα τα πιθανότερα σενάρια είναι το τρίτο και το τέταρτο ή κάποιος συνδυασμός των δύο. Δηλαδή η Κυβέρνηση έχει εθιστεί σε έξοδα και η κατάσταση της ελληνικής οικονομίας δεν της επιτρέπει πλέον να τα κάνει όπως τα έκανε παλιά. Και αν δεν ξεπουλήσει τώρα, θα βρεθεί αργά ή γρήγορα με την πλάτη στον τοίχο.

Η αλήθεια είναι ότι η ελληνική οικονομία -και το λέμε πολύ συχνά εμείς στο ΠΑΣΟΚ- χρειάζεται άμεσα αλλαγή πορείας και η Κυβέρνηση δεν μπορεί, δείχνει να μην μπορεί ή να μην θέλει να κάνει τις απαραίτητες αλλαγές. Οι υποσχέσεις της την πιέζουν και χρειάζεται ρευστότητα.

Έχουμε άλλες ενδείξεις που να επιβεβαιώνουν αυτό το σενάριο; Έχουμε. Το 2032, σε μόλις οκτώ χρόνια από τώρα, σε δύο κυβερνήσεις, εξαιρετικά μικρό χρονικό διάστημα για καμμία αλλαγή της πορείας της οικονομίας, η Ελλάδα θα κληθεί να καλύψει αυξημένες απαιτήσεις των δανειστών. Το παράθυρο ευκαιρίας στην εξυπηρέτηση του χρέους, που άνοιξε η κυβέρνηση του ΠΑΣΟΚ με τεράστιες θυσίες του ελληνικού λαού, κλείνει γρήγορα και ασφυκτικά.

Την ίδια ώρα η Ευρώπη, χωρίς καμμία αντίδραση της Κυβέρνησης, μας λέει ότι οι ισχυρές οικονομίες μπορούν να συνεχίσουν την επεκτατική τους πολιτική, αλλά οι αδύναμες οικονομίες πρέπει να μαζέψουν τα ελλείμματά τους.

Τα διπλά ελλείμματα της ελληνικής οικονομίας αλλά και το μεγάλο της χρέος την καθιστούν αδύναμη οικονομία, και άρα η Κυβέρνηση πρέπει να αλλάξει πορεία γρήγορα. Πώς όμως να αλλάξει πορεία μια κυβέρνηση που έχει εθιστεί να κάνει δώρα στους πλούσιους μείωση φόρου κληρονομιάς, μείωση φόρου συγκέντρωσης κεφαλαίου, μείωση φόρου μερισμάτων, μείωση φόρου συναλλαγών, και την ίδια ώρα, τάχα μου, κάνει κοινωνική πολιτική δίνοντας pass στα πιο αδύναμα νοικοκυριά; Πώς να αλλάξει πορεία μια κυβέρνηση που ούτε θέλει να φορολογήσει παραπάνω αυτούς που μπορούν να πληρώσουν ούτε θέλει να σταματήσει τα έξοδα;

Για να γίνει αυτό η οικονομία χρειάζεται τώρα αλλαγή του παραγωγικού μοντέλου, χρειάζεται διεύρυνση της παραγωγικής βάσης, χρειάζεται να μπουν περισσότερες Ελληνίδες και περισσότεροι Έλληνες στο παιχνίδι της ανάπτυξής της και για να γίνει αυτό χρειάζεται αλλαγή του διοικητικού μοντέλου της χώρας και αποσυγκέντρωση της εξουσίας.

Η αποσυγκέντρωση εξουσίας όμως είναι εντελώς έξω από τη λογική της σημερινής Κυβέρνησης. Ούτε ξέρει ούτε θέλει να κάνει κάτι τέτοιο. Κι αυτό διότι η δική της εξουσία σήμερα δεν πηγάζει από την πειθώ της, αλλά από την ίδια της την εξουσία, και άρα εκεί βασίζεται και η επιβίωσή της. Αυτό όμως οδηγεί σε αδιέξοδο την ελληνική οικονομία και την ελληνική Κυβέρνηση με την πλάτη στον τοίχο.

Γι’ αυτό η Κυβέρνηση επιλέγει να θυσιάσει προοπτική επομένων ετών, επόμενων κυβερνήσεων, επόμενων γενεών αν θέλετε για το άμεσο, μικρότερο και δικό της όφελος σήμερα, πουλώντας για παράδειγμα τα warrants και τις μετοχές που αύριο θα έχουν μεγαλύτερη αξία.

Τέτοιες επιλογές όμως θα αποδειχθούν καταστροφικές, γιατί όταν ξεπουλάς το μέλλον της χώρας για δικό σου όφελος σήμερα υποθηκεύεις την προοπτική της, το μέλλον της και το μέλλον των παιδιών μας. Και σε αυτή την επιλογή εμείς όχι μόνο δεν θα ακολουθήσουμε, αλλά θα μας βρείτε σκληρά απέναντι. Διότι άλλη μια κυβέρνηση της Νέας Δημοκρατίας έκανε τέτοιες επιλογές, η κυβέρνηση του Κώστα Καραμανλή και τις ζημίες από αυτές τις επιλογές τις πληρώνουμε ακόμη και σήμερα, δέκα χρόνια μετά.

Γι’ αυτό, κυρίες και κύριοι της Κυβέρνησης, εμείς θα καταψηφίσουμε αυτό το νομοσχέδιο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από το Κομμουνιστικό Κόμμα Ελλάδας κ. Διαμάντω Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Χαιρετίζουμε τα συλλαλητήρια που οργανώνουν σήμερα οι φοιτητικοί σύλλογοι και σωματεία των εργαζομένων σε πολλές πόλεις της Ελλάδας ενάντια στα ιδιωτικά πανεπιστήμια. Ξέρουμε τα αποτελέσματα σε βάρος του λαού και από άλλους κλάδους, όπως η εμπορευματοποίηση στην υγεία έφερε το ξεχαρβάλωμα των δημόσιων νοσοκομείων, η ιδιωτικοποίηση των αεροδρομίων τα τσουχτερά εισιτήρια και ούτω καθ’ εξής.

Τις δύο αυτές κυρώσεις του νομοσχεδίου δεν μπορεί κανείς να τις δει αποσπασματικά από τις πολιτικές απελευθέρωσης, ιδιωτικοποίησης των αερομεταφορών, που προώθησαν η Ευρωπαϊκή Ένωση και οι κυβερνήσεις, κεντροδεξιές και κεντροαριστερές, και ας καταψηφίζουν σήμερα. Είναι υποκρισία.

Με επιπτώσεις βέβαια στα λαϊκά στρώματα, από τις μεγάλες αυξήσεις σε εισιτήρια και υπηρεσίες των αεροδρομίων, αλλά και στους εργαζομένους, με χειροτέρευση εργασιακών συνθηκών γαλέρας και μισθών στον χώρο των αερομεταφορών. Κερδισμένοι αποκλειστικά οι όμιλοι των αερομεταφορών.

Τους ίδιους στόχους εξυπηρετούν και αυτές οι κυρώσεις σήμερα. Ολοκληρώνεται η ιδιωτικοποίηση του αερολιμένα «Ελευθέριος Βενιζέλος», αφού για να εισαχθεί στο χρηματιστήριο μειώνει τη συμμετοχή του από το 55%, που είχε σήμερα το δημόσιο, στο 25%, εκχωρώντας το 30% σε μεγαλοεπενδυτές, μάλιστα σε μια περίοδο που έκλεισε με ρεκόρ που ξεπερνάει τα είκοσι οκτώ εκατομμύρια σε επιβάτες και ταυτόχρονα είχε έσοδα εκατομμυρίων αυξημένα κατά 29%.

Έτσι, πρώτον, στη σημερινή μετοχική σύνθεση καταργείται ο περιορισμός στο μετοχικό κεφάλαιο του αερολιμένα, που έθετε η αρχική σύμβαση. Η συμμετοχή του ελληνικού δημοσίου γίνεται από 55% στο 25%.

Δεύτερον, με το σημερινό καθεστώς ο γενικός διευθυντής των ιδιωτών δεν είναι μέλος σήμερα του ΔΣ. Όμως μετά την ψήφιση και εισαγωγή στο χρηματιστήριο ο γενικός διευθυντής αναλαμβάνει καθήκοντα διευθύνοντος συμβούλου και βεβαίως είναι μέλος του διοικητικού συμβουλίου.

Τρίτον, τώρα η εταιρεία συνάπτει διαφόρων ειδών συμβάσεις μεγάλης διάρκειας, με ημερομηνία λήξης μεταγενέστερη από τη λήξη της σύμβασης ανάπτυξης του αεροδρομίου. Δηλαδή μέτρα και αλλαγές κομμένα και ραμμένα υπέρ των ομίλων.

Να θυμίσουμε ότι στα χρόνια πανδημίας το «Ελευθέριος Βενιζέλος» αλλά και άλλες εταιρείες επιδοτήθηκαν με ζεστό κρατικό χρήμα και αντεργατικά νομοθετήματα από Κυβέρνηση και Ευρωπαϊκή Ένωση, που συμπίεζαν ακόμα περισσότερο τα δικαιώματα των εργαζομένων, με απολύσεις, μη ανανέωση συμβάσεων, εντατικοποίηση στο προσωπικό και άλλα.

Γι’ αυτό οι απεργίες που ξεσπάνε και σήμερα στον κλάδο, σε μια σειρά από χώρες, αναδεικνύουν τη μεγάλη εκμετάλλευση και τα δίκαια αιτήματα των εργαζομένων, με κυριότερα τις ουσιαστικές αυξήσεις σε μισθούς και προσλήψεις μόνιμου προσωπικού, όροι αναγκαίοι για την ασφάλεια των πτήσεων, που όμως υπονομεύει το κυνήγι του κέρδους.

Είναι, λοιπόν, μια σύμβαση που ολοκληρώνει την αποκρατικοποίηση. Εξάλλου από αυτά τα τεράστια κέρδη οι εργαζόμενοι όχι μόνο δεν έχουν δει οφέλη, αυξήσεις, δικαιώματα, αλλά αντίθετα βλέπουν νέες απώλειες, με εργασιακές σχέσεις λάστιχο, αναστολή και εκ περιτροπής δουλειά, εργασιακές συνθήκες γαλέρας. Οι μισθοί και τα μεροκάματα πείνας οδηγούν αρκετούς εργαζόμενους μακριά από τον χώρο των αερομεταφορών, ενώ η προσπάθεια των εταιρειών για προσλήψεις, όχι μόνο δεν καλύπτει τις αποχωρήσεις έμπειρου και ειδικευμένου προσωπικού, αλλά σε αρκετές περιπτώσεις υπολείπεται των αναγκαίων για την ασφαλή και ομαλή λειτουργία τους, που αυτή είναι η ουσία.

Η δεύτερη κύρωση είναι συμφωνία μεταξύ Υπουργείου Εθνικής Οικονομίας και Αεροπορικής Εταιρείας «AEGEAN», αυτή που απορρόφησε την κρατική «Ολυμπιακή», αφού πρώτα την απαξιώσατε. Σύμφωνα με τη σημερινή κύρωση, η εταιρεία αγόρασε από το δημόσιο το 11,5% των μετοχών της που είχε πάρει το 2021 το δημόσιο για στήριξη της εταιρείας κατά την πανδημία.

Δόθηκαν 120 εκατομμύρια ζεστό χρήμα στην «AEGEAN» για τις απώλειες στην πανδημία, δήθεν για την εξασφάλιση χιλιάδων θέσεων εργασίας. Βέβαια απολύσεις έκανε. Και τώρα επιστρέφει 85 εκατομμύρια ευρώ. Επιδοτήθηκε δηλαδή, αδρά με 35 εκατομμύρια.

Βέβαια δεν ήταν τα μόνα δώρα της κυβέρνησης τότε. Προστέθηκαν και άλλα για τη θωράκιση της κερδοφορίας της, με άξονα μειώσεις μισθών και την απογείωση της εκμετάλλευσης των εργαζομένων, όπως επέκταση της δυνατότητας των επιχειρήσεων να προχωρήσουν σε αναστολή συμβάσεων εργασίας, μείωση μισθού ως και 20%, λήψη επιπλέον μέτρων μείωσης μισθολογικού κόστους μέσω αλλαγής στο φορολογικό καθεστώς του πτητικού προσωπικού με την επιβολή ειδικού συντελεστή 15% για τον υπολογισμό του φόρου μισθωτών υπηρεσιών αντί της φορολόγησης βάσει κλίμακας εισοδήματος. Και τα αναφέρω όλα αυτά γιατί ποτέ δεν αναπληρώθηκαν.

Παράλληλα η Κυβέρνηση έσπευσε να προσθέσει δώρα πάνω στα δώρα στις αερομεταφορές, επεκτείνοντας τη μείωση 40% για ενοίκια των επιχειρήσεων και πρόσθετη επιδότηση 20 ευρώ ανά προσφερόμενη θέση για τις πτήσεις της λεγόμενης άγονης γραμμής, ενώ σημείωνε πως οι εταιρείες θα επωφεληθούν από τη γενικότερη μείωση του ΦΠΑ στις μεταφορές από το 24% στο 13%, που βεβαίως αυτό μονιμοποιήθηκε. Τα προνόμια αυτά συνεχίζονται. Ωστόσο τον ΦΠΑ ξέρετε να τον ανεβάζετε μόνο στα αναψυκτικά που δίνονται στην καφετέρια. Να, γιατί οι προτάσεις σας και τα μέτρα σας είναι προκλητικά, ταξικά και άδικα.

Αυτές, λοιπόν, οι πολλαπλές επιχορηγήσεις όχι μόνο διασφάλισαν την επιχειρηματική δράση της «AEGEAN», σε βάρος των αυτοαπασχολουμένων και άλλων λαϊκών στρωμάτων που καταχρεώθηκαν και σήμερα αδυνατούν να επιβιώσουν, αλλά σήμερα αυτή η εταιρεία κατέχει την πρωτιά στην εκτίναξη της επιβατικής κίνησης στον διεθνή αερολιμένα, παρουσιάζοντας επιβατική κίνηση ρεκόρ το 2023. Γι’ αυτό επεκτάθηκε δίνοντας δεκαοχτώ νέα δρομολόγια σε δεκατέσσερις χώρες και επεκτείνει το δίκτυο της σε προορισμούς με τσουχτερά εισιτήρια και μεγάλα κέρδη.

Και πώς να μην αναπτυχθεί τόσο γρήγορα αφού από τα 120 εκατομμύρια επιστρέφει στα 85; Δηλαδή επιδοτήθηκε και δανειοδοτήθηκε απλόχερα. Δεν συμβαίνει όμως το ίδιο με αυτούς που είχαν στεγαστικό δάνειο και βρέθηκαν στη δίνη των απολύσεων ή μειώσεων στους μισθούς και σήμερα η ακρίβεια καλπάζει σε βαθμό που λαϊκές οικογένειες κόβουν και από το καθημερινό φαγητό.

Αυτά είναι τα αποτελέσματα της αντιλαϊκής πολιτικής και των απελευθερώσεων της Ευρωπαϊκής Ένωσης και των ελληνικών κυβερνήσεων που στήριξαν την απελευθέρωση των αερομεταφορών, που επιβαρύνουν ακόμα περισσότερο τη δυνατότητα ικανοποίησης των λαϊκών αναγκών.

Για εμάς λύση φιλολαϊκή είναι τα δημόσια αεροδρόμια, ενταγμένα σε έναν ενιαίο φορέα αερομεταφορών που θα ικανοποιούν τις λαϊκές ανάγκες κι όχι την κερδοφορία των επιχειρηματικών ομίλων και των μονοπωλίων.

Καταψηφίζουμε, λοιπόν και τις δύο κυρώσεις γιατί είναι υπέρ των επιχειρηματικών ομίλων και ενάντια στα συμφέροντα της εργατικής τάξης και των λαϊκών στρωμάτων.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από την Κοινοβουλευτική Ομάδα της Ελληνικής Λύσης ο ειδικός αγορητής, κ. Βασίλειος Βιλιάρδος.

Παρακαλώ, κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Επειδή αναφερόμαστε στο αεροδρόμιο, θα αναφέρω μια διαμαρτυρία που είχαμε από τον Σύλλογο Περιβάλλον Αρμονία από την περιοχή της Αρτέμιδας, περιοχή του αεροδρομίου, σύμφωνα με τον οποίο σύλλογο δεν τηρούνται οι κανονισμοί για τις πτήσεις, με αποτέλεσμα να υπάρχει μεγάλη όχληση, ρύπανση του περιβάλλοντος στην περιοχή και μεγάλες δονήσεις.

Νομίζουμε ότι η Κυβέρνηση οφείλει να ασχοληθεί άμεσα με το θέμα, ειδικά, επειδή αναφέρει ότι δεν τηρούνται οι κανονισμοί.

Τώρα το νομοσχέδιο που έχουμε εύλογα καταψηφίσει, αποτελείται από δύο άρθρα, που το καθένα περιλαμβάνει την επικύρωση μιας σύμβασης με προειλημμένες αποφάσεις, αφ’ ενός ξεπουλήματος δημόσιας περιουσίας αφ’ ετέρου δώρων στην «AEGEAN», που έχουν ήδη υπογραφεί.

Συγκεκριμένα αφορά στα εξής: Πρώτον στην τροποποίηση της σύμβασης ανάπτυξης του αεροδρομίου Αθηνών, με την οποία καθίσταται δυνατή η εισαγωγή μετοχών του στο Χρηματιστήριο, με σκοπό την διάθεση του 20%, από το 30%, του ποσοστού που κατέχει το ΤΑΙΠΕΔ στο ευρύ επενδυτικό κοινό, ενώ το υπόλοιπο 10% θα αποκτηθεί μέσω ιδιωτικής τοποθέτησης από τους Καναδούς, που κατέχουν σήμερα το 40% συν εξήντα μετοχές.

Όμως, σύμφωνα με πρόσφατα δημοσιεύματα θα περιοριστεί στο 19%, επειδή η οικογένεια Κοπελούζου, που κατέχει ήδη το 5% μείον εξήντα μετοχές ενδιαφέρεται για το 1% με ιδιωτική τοποθέτηση. Εδώ ρωτήσαμε τον Υφυπουργό, εάν ισχύουν τα δημοσιεύματα χωρίς να πάρουμε απάντηση. Καθώς επίσης γιατί δεν αναφέρονται οι τιμές πώλησης, τουλάχιστον όσον αφορά στο 10% ή 11% των ιδιωτικών τοποθετήσεων. Μας είπε πως οι τιμές θα εξαρτηθούν από τη διαδικασία του ανοίγματος του βιβλίου προσφορών, χωρίς να αναφέρει έστω μια ελάχιστη τιμή, κάτι που σημαίνει ότι θα έπρεπε να υπογράψουμε μια λευκή επιταγή που προφανώς μας είναι αδύνατο.

Δεύτερον, την πώληση των δικαιωμάτων κτήσης κοινών μετοχών στην «AEGEAN» στην ίδια εταιρεία έναντι 85,4 εκατομμυρίων, κάτι που έχει ήδη συμβεί αφού η κοινοποίηση της επιστολής για την αγορά από το δημόσιο προς την «AEGEAN», έγινε στις 3 Νοεμβρίου του 2023 και η καταβολή του τιμήματος των 85,4 εκατομμυρίων στις 4 Δεκεμβρίου του 2023. Έχουν γίνει, δηλαδή, ήδη και τα δύο κι έχει πληρωθεί.

Το γεγονός αυτό σημαίνει πως ο υποβιβασμός του ρόλου της Βουλής από την Κυβέρνηση σε ένα απλό επικυρωτικό όργανο των αποφάσεων που λαμβάνονται από έναν στενό κυβερνητικό κύκλο με πλήρη αδιαφορία για τους πολίτες συνεχίζεται, αφού καλούμαστε, εκ των υστέρων, να ψηφίσουμε μια σύμβαση που έχει ήδη υπογραφεί και πληρωθεί.

Από την αρχή, πάντως, φαινόταν πως το δημόσιο δεν θα ανακτήσει τα χρήματα που έδωσε και γι’ αυτό είχαμε καταψηφίσει τότε τη συμφωνία, σημειώνοντας, πως δεν πρόκειται μόνο για 35 εκατομμύρια ζημιά του κράτους μας, αλλά για πολύ περισσότερα, αφού τα 85 εκατομμύρια έχουν μειωθεί σημαντικά σε όρους αγοραστικής αξίας, λόγω του πληθωρισμού.

Στην ουσία θα είναι δηλαδή, περί τα 20 εκατομμύρια λιγότερα, οπότε η ζημία του κράτους μας θα ανέλθει στα 55 εκατομμύρια περίπου. Δεν υπάρχει πάντως κανένας λόγος να γίνει αυτή η πώληση, την στιγμή που η «AEGEAN» έχει φτάσει και ξεπεράσει τον τζίρο του 2019, είναι κερδοφόρα με 3,1 δισεκατομμύρια κύκλο εργασιών και 170 εκατομμύρια κέρδη στο ενιάμηνο του 2023, ενώ λειτουργεί σχεδόν μονοπωλιακά. Επιπλέον, ωφελείται λόγω των προβλημάτων στη σιδηροδρομική γραμμή Αθηνών - Θεσσαλονίκης.

Όσον αφορά στις δικαιολογίες του Υφυπουργού, σχετικά με την στήριξη στην «AEGEAN», θα αναφέρουμε, πως έχει λάβει επιπλέον μέτρα ενίσχυσης χωρίς αντάλλαγμα από το συνολικό πακέτο για τις αερομεταφορές των 115 εκατομμυρίων που πήρε τα περισσότερα, καθώς επίσης, 150 εκατομμύρια δάνεια από τις τράπεζες με 80% εγγύηση του δημοσίου.

Επομένως δεν στηρίχθηκε μόνο με τα 120 εκατομμύρια, αλλά επίσης, με το μεγαλύτερο μέρος των 115 εκατομμυρίων και με την εγγύηση για τα 150 εκατομμύρια τραπεζικά δάνεια.

Σε ποια άλλη επιχείρηση έχουν δοθεί, αλήθεια, τόσα χρήματα, πόσω μάλλον, όταν επιχορηγούνταν τα εισιτήριά της, όπως και οι άγονες γραμμές από το κράτος, ενώ δεν εξυπηρετεί αεροδιακομιδές, όπως παλαιότερα η «Ολυμπιακή», αλλά επιβαρύνεται η Πολεμική μας Αεροπορία;

Η στήριξή της τώρα με τα 120 εκατομμύρια δεν είναι συγκρίσιμη με αυτή της «TAP AIRLINES», όπως είπε τότε ο Υπουργός, ούτε της «AUSTRIAN», αφού η τελευταία, η «AUSTRIAN», πήρε τελικά 150 εκατομμύρια ευρώ, αλλά ως δάνειο. Γιατί δεν δώσατε ως δάνειο τα χρήματα στην «AEGEAN»; Δεν θα ήταν καλύτερα;

Η «TAP» δε, είχε αρνητική καθαρή θέση 580 εκατομμύρια και η Πορτογαλία την επανακρατικοποίησε, με ποσοστό 72,5% και με ένα συνολικό πρόγραμμα διάσωσης 2,55 δισεκατομμυρίων, που ενέκρινε η Ευρωπαϊκή Ένωση, ενώ η βοήθεια για την πανδημία ήταν μόλις 71,4 εκατομμύρια.

Σε ό,τι αφορά, πάντως, στα οικονομικά μεγέθη των τριών εταιρειών, που είχαν αναφερθεί τότε από τον Υπουργό, είναι εντελώς διαφορετικά μεταξύ τους. Η «TAP» είχε υπερδιπλάσιο τζίρο το 2019 από την «AEGEAN», ενώ η «AUSTRIAN» σχεδόν διπλάσιο. Επομένως, οι συγκρίσεις δεν έχουν καμμία σχέση με την πραγματικότητα.

Σε κάθε περίπτωση, δεν ήταν σωστό να επιχορηγηθεί μια εταιρεία που τότε επένδυσε εκτός Ελλάδος εις βάρος μας στη Ρουμανία, καθώς επίσης στη «LAMDA DEVELOPMENT» 24 εκατομμύρια ευρώ.

Θα θέλαμε να προσθέσουμε στο θέμα της «AEGEAN» πως με μια απλή εκτίμηση τότε, με 120 εκατομμύρια θα έπρεπε το δημόσιο να είχε πάρει πολύ περισσότερα warrants και όχι το 11,5%, σημειώνοντας επίσης, πως είναι απαράδεκτο να μην έχει προβεί τότε σε εκτίμηση το Γενικό Λογιστήριο του Κράτους.

Συμπερασματικά, λοιπόν, η πώληση των δικαιωμάτων μετοχών στην «AEGEAN» είναι καθαρά μια σκανδαλώδης εξυπηρέτηση ιδιωτικών συμφερόντων μονοπωλιακού χαρακτήρα, με την κοινωνικοποίηση των ζημιών της πανδημίας και με την ιδιωτικοποίηση των κερδών στη συνέχεια, θυμίζοντας ότι πήρε ως προίκα το αεροπορικό έργο της «Ολυμπιακής».

Συνεχίζοντας με το θέμα του αεροδρομίου και χωρίς να επαναλάβουμε όλα όσα είπαμε στην επιτροπή, τα οποία ήταν εξαιρετικά αναλυτικά, ουσιαστικά, προωθείται η πλήρης ιδιωτικοποίηση μιας πολύ κερδοφόρας επιχείρησης, ενώ στην αρχική σύμβαση προβλεπόταν σωστά ότι κανένας μέτοχος εκτός του δημοσίου δεν μπορούσε να υπερβεί το 50%.

Ως προς την πώληση του 30% του ΤΑΙΠΕΔ, υπενθυμίζουμε το σκάνδαλο διπλασιασμού του τιμήματος παραχώρησης από την Ευρωπαϊκή Ένωση σε 1,1 δισεκατομμύριο από 484 εκατομμύρια, δηλαδή, το ότι η Ευρωπαϊκή Ένωση μας απαγόρευσε τότε την πώληση που σχεδιαζόταν για μόλις 484 εκατομμύρια -αν θυμάμαι καλά- σε ένα fund. Αν είναι δυνατόν!

Η πρώτη ερώτησή μας τώρα, στην επιτροπή, ήταν τι εξασφαλίσεις ελέγχου διατηρεί το δημόσιο και γιατί δεν είχε εγγραφεί η πώληση στον προϋπολογισμό του 2023 ή του 2024, όπου ο Υφυπουργός απάντησε πως η απόφαση λήφθηκε μετά τον Οκτώβριο, επομένως δρομολογείται με επείγουσες διαδικασίες, οπότε λογικά υποθέτουμε ότι κάτι συμβαίνει.

Η δεύτερη ήταν τι εγγυήσεις υπάρχουν για την παραχώρηση του ελέγχου του 50% στην εταιρεία του καναδικού ασφαλιστικού ταμείου PSP, που αποτελεί παθητικό και όχι στρατηγικό επενδυτή, καθώς επίσης, τι εμπειρία έχει το συγκεκριμένο ταμείο. Ούτε εδώ πήραμε απάντηση.

Ρωτήσαμε, επίσης, μήπως επιταχύνεται η πώληση για να καλύψει άλλες τρύπες, όπως από την Εγνατία, που δεν πληρώθηκε από την «ΤΕΡΝΑ» το 2023, ως όφειλε, ενώ αναφερόταν επιπλέον μια χαμηλότερη τιμή στα 1,35 δισεκατομμύριο στον προϋπολογισμό, αντί 1,492 δισεκατομμύριο. Η διαφορά δεν είναι καθόλου μικρή. Δεν πήραμε ούτε εδώ απάντηση.

Ως προς την διαδικασία της πώλησης, έχει γίνει ήδη ρύθμιση, έτσι ώστε να περιοριστεί ο ρόλος του Ελεγκτικού Συνεδρίου -άλλο παράδοξο!- με τον έλεγχο να πρέπει να ολοκληρωθεί σε σαράντα οκτώ ώρες, με την διαδικασία προφανώς του κατεπείγοντος. Αν είναι δυνατόν!

Τέλος, αναφέραμε, πως θα πρέπει να ανακτηθεί η αποζημίωση των 130 εκατομμυρίων, που δόθηκε στο αεροδρόμιο το 2021, χωρίς αντάλλαγμα και την οποία εμείς τότε φυσικά καταψηφίσαμε, ενώ με βάση τις οικονομικές καταστάσεις του 2020, το αεροδρόμιο είχε ευνοηθεί επιπλέον από το πρόγραμμα «ΣΥΝ-ΕΡΓΑΣΙΑ» με ένα σημαντικό ποσό, που θα έπρεπε επίσης να ανακτηθεί.

Με δεδομένο, δε ότι, αυτή τη στιγμή, η κίνηση στο αεροδρόμιο έχει φτάσει στο 90% του 2019, ενώ τα έσοδά του ήταν 477 εκατομμύρια και τα κέρδη μετά φόρων 168 εκατομμύρια το 2022, δεν βλέπουμε γιατί θα έπρεπε να τα χαρίσουμε στους Καναδούς και στον Όμιλο Κοπελούζου.

Κλείνοντας, εάν θέλουμε να βάλουμε έναν τίτλο στις δύο σημερινές Συμβάσεις, θα ήταν ο εξής: «Η Κυβέρνηση χαρίζει δεκάδες εκατομμύρια στην «AEGEAN» από τα χρήματα που εισπράττει από την υπερφορολόγησή μας και ξεπουλάει το εξαιρετικά κερδοφόρο αεροδρόμιο της Αθήνας, παρέχοντας την πλειοψηφία του στους Καναδούς συνταξιούχους, ενώ στους Έλληνες συνταξιούχους δίνει ψίχουλα και στους μισθωτούς ένα μικρό μόνο μέρος από τα χρήματα που τους υφαρπάζει, διατηρώντας τους ίδιους φορολογικούς συντελεστές, όπως τον ΦΠΑ, στις πολύ υψηλότερες τιμές».

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μέλη από το 3ο ΚΑΠΗ του Δήμου Αιγάλεω.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαπέντε μαθήτριες και μαθητές και μία συνοδός εκπαιδευτικός από το 2ο Δημοτικό Σχολείο Μάνδρας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, ζητώ τον λόγο για το ζήτημα της διαδικασίας που ακολουθείται και θα ήθελα να είμαι σαφής. Διότι προσκάλεσα χθες τον Πρωθυπουργό να αλλάξει τις κακές του συνήθειες, όπως κάνουμε όλοι στην έναρξη μιας χρονιάς. Αποφασίζουμε ότι τις κακές μας συνήθειες τις αφήνουμε πίσω και πάμε για τις καλές μας συνήθειες και γι’ αυτό και τον έχω καλέσει κιόλας αύριο να έρθει να απαντήσει στις δύο επίκαιρες ερωτήσεις που του έχω κάνει, για τη γυναικοκτονία και για το ζήτημα των αποκαλύψεων που έκανε ο πρώην Πρόεδρος του ΠΑΣΟΚ, ο κ. Βενιζέλος, σε σχέση με τη διαπραγμάτευση με τον Σόιμπλε κατά την περίοδο των μνημονίων, αποκαλύψεις οι οποίες, κατά την άποψή μου -την πολιτική αλλά και τη νομική- στοιχειοθετούν και συγκροτούν πολύ σοβαρά επιχειρήματα αποκήρυξης του δημοσίου χρέους, αφού περιγράφει εκβιασμούς και απειλές και διαπραγμάτευση χωρίς νομιμοποίηση δημοκρατική, αφού περιγράφει ότι, ουσιαστικά, διαπραγματευόταν χωρίς να μπορεί να πιει ούτε έναν καφέ σε εξωτερικό χώρο στην Ελλάδα.

Κύριε Πρόεδρε, πώς συγκλήθηκε σήμερα η Ολομέλεια; Γνωρίζετε; Διότι τη Δευτέρα το βράδυ που ταξιδέψαμε μαζί και εσείς, ως Αντιπρόεδρος της Βουλής -ταξιδέψαμε από Θεσσαλονίκη - Αθήνα, εσείς από την έδρα σας, στο Κιλκίς και εγώ, έχοντας πάει να εκπληρώσω τα δικηγορικά μου καθήκοντα στη Θεσσαλονίκη- όχι απλώς δεν γνωρίζατε ότι υπάρχει σήμερα νομοθετικό έργο, αλλά και αναλάβατε να το ελέγξετε και με πληροφορήσατε ότι δεν υπάρχει σήμερα νομοθετικό έργο.

Και πράγματι, δεν θα μπορούσε να υπάρχει σήμερα νομοθετικό έργο, διότι δεν έχει γίνει Διάσκεψη των Προέδρων που να καθορίζει ότι σήμερα θα συζητηθεί οποιοδήποτε νομοσχέδιο. Η τελευταία Διάσκεψη των Προέδρων που έγινε, ήταν στις 19 Δεκεμβρίου. Εκεί, ο κ. Τασούλας είπε ότι, αν υπάρξει νομοθετικό έργο, θα φέρουμε κάποιες συμβάσεις που θα είναι ήσσονος σημασίας διεθνείς συμβάσεις. Δεν πρόκειται περί διεθνούς συμβάσεως η σύμβαση η οποία συζητείται σήμερα. Είναι σύμβαση με εταιρεία και είναι και ιδιωτικό συμφωνητικό με άλλη εταιρεία.

Δεν πληρούνται, λοιπόν, οι όροι, πρώτον, σύγκλησης της Ολομέλειας. Και επειδή χθες ενδιαφέρθηκα πώς συγκαλείται η Ολομέλεια της Βουλής, βλέπω ότι είμαστε δέκα Βουλευτές, δώδεκα, δεκατρείς. Η Κοινοβουλευτική μας Εκπρόσωπος, η κ. Καραγεωργοπούλου, είναι στην επιτροπή για τα Τέμπη, όπου είναι και ο αρμόδιος Υπουργός, ο κ. Χατζηδάκης, καταθέτοντας ως μάρτυρας, αφού τον εξυπηρέτησε ο κ. Μαρκόπουλος προχθές και τον άφησε να μην καταθέσει. Ο Βουλευτής μας κ. Καραναστάσης είναι στην Επιτροπή Οδικής Ασφάλειας. Η Βουλευτής μας κ. Κεφαλά είναι στην Επιτροπή για τα Δικαιώματα του Παιδιού. Οι υπόλοιποι είμαστε εδώ.

Εσείς δεν ξέρω πού είστε, πού είναι η Νέα Δημοκρατία, γιατί βλέπω μία Βουλευτή από τους εκατόν πενήντα οκτώ και εσείς άλλος ένας, μας κάνουν δύο. Εκατόν πενήντα οκτώ, εκατόν πενήντα επτά! Δεν θα βάλει τώρα κομματική πειθαρχία ο κ. Μητσοτάκης, για να μην καταγράφεται πόσοι είστε.

Καλώς τον κ. Μπαγιώκο!

Ενημερώθηκα, λοιπόν, χθες ότι συγκαλείται σήμερα η Ολομέλεια με εντολή του κ. Μπακαγιώκου. Ο κ. Μπαγιώκος είναι Ειδικός Γραμματέας της Βουλής. Είναι, δηλαδή, εκτελεστικό στέλεχος υπαγόμενο στον Πρόεδρο της Βουλής. Δεν έχει ούτε τη δημοκρατική νομιμοποίηση των Βουλευτών ούτε τη θεσμική νομιμοποίηση της Διάσκεψης των Προέδρων. Δεν έχει υπάρξει Διάσκεψη των Προέδρων. Το θέμα το οποίο συζητάμε δεν είναι μία ήσσονος σημασίας διεθνής σύμβαση που δεν έχει αντιδικία και δεν έχει αντιμωλία. Είναι μείζον το θέμα του κορυφαίου αεροδρομίου της χώρας, του «Ελευθέριος Βενιζέλος». Είναι μείζον το θέμα τού αν έχουμε ή δεν έχουμε κρατικό αερομεταφορέα. Γιατί τα κατάφερε ο κ. Χατζηδάκης, που δεν είναι τώρα εδώ, να μην έχουμε κρατικό αερομεταφορέα. Έτσι δεν είναι; Και είναι μείζον το θέμα ότι η Κυβέρνηση, ενώ αποκτά μετοχές της «AEGEAN», του μοναδικού ελληνικού μη κρατικού αερομεταφορέα, στη συνέχεια τις δίνει πίσω.

Αυτά δεν είναι ήσσονα ζητήματα. Ούτε είναι ήσσον το θέμα των αερομεταφορών, κύριε Πρόεδρε, όταν μάλιστα στην Επιτροπή για τα Τέμπη διαπιστώνεται πού οδήγησε η στρατηγική της ιδιωτικοποίησης και του ξεπουλήματος. Διαπιστώνεται και ακούμε τον κ. Τσίτουρα, τότε στον ΟΣΕ, σήμερα με τις ευλογίες σας στην Διεύθυνση Πολιτικής Αεροπορίας, ότι «δεν πρέπει να έχουμε Τέμπη του αέρα». Διαπιστώνουμε από τον Σεπτέμβρη μέχρι τον Δεκέμβρη ότι δεν υπήρχε καν διοίκηση στην Υπηρεσία Πολιτικής Αεροπορίας και την έφερε ο κ. Τσεκούρας τον Δεκέμβρη. Ακόμα και χθες ακούσαμε μάρτυρα στην Εξεταστική Επιτροπή των Τεμπών να συγκρίνει τη διαδικασία των slots στον αέρα, του πώς δηλαδή αποφεύγεται η σύγκρουση αεροπλάνων, με τη διαδικασία επίσης της κίνησης των τρένων. Δεν συζητάμε κάτι ήσσον.

Εγώ προσωπικά δεν θα ήθελα να συμβεί κάτι, από αυτά που δεν είναι απρόβλεπτα, που είναι απολύτως προβλέψιμα, και να ανατρέχουμε στη σημερινή συνεδρίαση της Βουλής και να ανατρέχει ο κόσμος, όπως έβλεπε τον κ. Καραμανλή να κουνάει το δάχτυλο και να λέει «ντροπή σας που λέτε ότι δεν είναι ασφαλείς οι σιδηρόδρομοι». Δεν θα ήθελα να βλέπει τη σημερινή συνεδρίαση με την άδεια Βουλή, με την απούσα Νέα Δημοκρατία, με το απόν Υπουργικό Συμβούλιο, μόνον ο κύριος Υφυπουργός και με εσάς που μέχρι και τη Δευτέρα νομίζατε ότι δεν υπάρχει σήμερα συνεδρίαση, και να λέει «να, έτσι γίνανε αυτά».

Εμείς θέτουμε ένσταση αντισυνταγματικότητας της διαδικασίας, ένσταση απαραδέκτου της συγκλήσεως της Ολομέλειας της Βουλής με αυτές τις συνθήκες. Εγώ δεν δέχομαι ούτε σκιώδη πρόσωπα ούτε σκιώδεις διαδικασίες. Του είπα «Καλή Χρονιά» του κ. Μπαγιώκου που πέρασε πριν από λίγο, αλλά δεν δέχομαι αυτή τη δράση τη σκιώδη, πίσω από τα παρασκήνια. Διάσκεψη των Προέδρων συγκλήθηκε; Δεν συγκλήθηκε. Αποφασίσαμε ποτέ ότι θα γίνει η σημερινή συνεδρίαση; Όχι. Τότε πώς γίνεται; Εγώ απόρρησα ακούγοντας τον κ. Μπούρα χθες να κλείνει τη συνεδρίαση και να λέει «θα διακόψουμε τη συνεδρίαση για αύριο ημέρα Πέμπτη με αντικείμενο εργασίας νομοθετικό έργο», χωρίς να πει ποιο νομοθετικό έργο. Και αμέσως ενδιαφέρθηκα, τι νομοθετικό έργο; Σοβαρά μιλάμε; Έτσι λειτουργεί το Κοινοβούλιο της χώρας;

Κύριε Πρόεδρε, παρακαλώ να μην αφήσετε να γίνει αυτό ούτε να γίνει υπό την προεδρία σας. Ξέρετε πολύ καλά τα γεγονότα. Ξέρετε ότι είναι εντελώς άκυρο. Λυπάμαι που και η Αξιωματική Αντιπολίτευση δεν είναι παρούσα. Λυπάμαι γενικά γι’ αυτή την κατάληξη της κοινοβουλευτικής λειτουργίας, αλλά τουλάχιστον με την παρουσία μας, με την παρουσία μου και όσο η Πλεύση Ελευθερίας είναι στη Βουλή, με την εμπιστοσύνη των ανθρώπων που μας έχουν δώσει την εντολή να τους εκπροσωπούμε, αυτά τα πράγματα δεν θα περνάνε ούτε αδιαμαρτύρητα ούτε στη ζούλα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, διαβάζω από τα Πρακτικά της Διάσκεψης των Προέδρων της Τρίτης 19 Δεκεμβρίου 2023 κατά λέξη τι έχει πει ο Πρόεδρος κ. Κωνσταντίνος Τασούλας: «Όσον αφορά το νομοθετικό έργο από την Τρίτη 9 Ιανουαρίου -την Τρίτη θα αρχίσουμε στην ουσία- θα ξεκινήσουν να συνεδριάζουν οι Διαρκείς Επιτροπές για την προετοιμασία των σχεδίων νόμων που θα εισαχθούν εν συνεχεία στην Ολομέλεια. Την πρώτη εβδομάδα που θα γυρίσουμε μετά την Τρίτη 9 Ιανουαρίου, αν έχουμε Ολομέλεια, θα έχουμε για μία κύρωση σύμβασης. Δεν θα έχουμε νομοσχέδιο βαρύ. Τι περιμένουμε για το νέο έτος; Ένα σχέδιο νόμου για κύρωση συμβάσεων που σας είπα και ένα σχέδιο νόμου του Υπουργείου Δικαιοσύνης που είναι ήδη αναρτημένο». Κύρωση συμβάσεων, που αν μπει στην Ολομέλεια την πρώτη εβδομάδα κάτι, θα είναι κύρωση συμβάσεως.

Η κύρωση συμβάσεως η οποία συζητείται σήμερα αναφέρθηκε από τον Πρόεδρο, τον κ. Τασούλα, κατά λέξη στη Διάσκεψη των Προέδρων η οποία έγινε στις 19 Δεκεμβρίου. Σωστά είπατε νωρίτερα ότι τη Δευτέρα το απόγευμα, που είχαμε εκείνη την τυχαία συνάντηση, η εικόνα μου είναι ότι δεν θα είχαμε αυτή την κύρωση σύμβασης που είχε προαναγγελθεί. Δεν υπήρχε εκείνη τη στιγμή αυτός ο προγραμματισμός, αλλά όπως είδατε, ούτως η άλλως, όλα αυτά προγραμματίστηκαν από την Τρίτη 9, από την επομένη. Τη στιγμή που σας ανέφερα αυτό που σας ανέφερα, πράγματι σωστά το λέτε, και αυτή την εικόνα είχα, αλλά αυτή η εικόνα προφανώς υπήρχε και στους αρμοδίους. Δεν γίνεται, όμως, κάτι το οποίο δεν ανακοινώθηκε. Δεν γίνεται κάτι το οποίο δεν αποφασίστηκε. Ήταν στη Διάσκεψη Προέδρων της 19ης Δεκεμβρίου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορώ, να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, πρώτα απ’ όλα η κύρωση συμβάσεων κατά τη διαδικασία που επιχειρείτε να ακολουθήσετε δεν αφορά καθόλου τα κείμενα τα οποία φέρατε προς κύρωση. Διεθνής σύμβαση υπό την έννοια της κύρωσης με μία συνεδρίαση της επιτροπής και μία συνεδρίαση της Ολομέλειας με περιορισμένο λόγο των Βουλευτών είναι συμβάσεις όπως ας πούμε η σύμβαση πολιτιστικών ανταλλαγών, εκπαιδευτικών ανταλλαγών, πράγματα που δεν έχουν αντιδικία, ξαναλέω, πράγματα τα οποία έχουν μία άλλου είδους διεθνή υπόσταση. Εδώ δεν υπογράφει ο κ. Χατζηδάκης με τον ομόλογό του της Ινδίας ότι θα κάνουμε πολιτιστικές ανταλλαγές. Εδώ υπογράφει με τον εκπρόσωπό της «Ελευθέριος Βενιζέλος» και με τον εκπρόσωπο της «AEGEAN». Και μας λέτε ότι αυτά έρχονται με ποια διαδικασία ακριβώς; Ή μας λέτε ότι ο Πρόεδρος της Βουλής που λέει ότι θα έρθει ένα ήσσονος σημασίας νομοσχέδιο εννοεί το νομοσχέδιο ιδιωτικοποίησης του αεροδρομίου και επαναπαραδόσεως με ζημία του ελληνικού δημοσίου των μετοχών της «AEGEAN»; Όταν λέει «μην ανησυχείτε, δεν θα είναι τίποτα βαρύ», εννοούσε το νομοσχέδιο για το «Ελευθέριος Βενιζέλος» και την «AEGEAΝ» και το ζήτημα των αερομεταφορών, του αερομεταφορέα και του διεθνούς αεροδρομίου της χώρας; Ή εξαπάτησε ο Πρόεδρος της Βουλής; Γιατί κοιτάξτε, εγώ δεν θα τα αφήσω αυτά τα θέματα έτσι. Κάποιοι κάποτε κουνούσαν το δάχτυλο όταν ξεπουλούσαν τον ΟΣΕ και είχαμε πενήντα επτά νεκρούς. Εννοούσε, λοιπόν, ο κ. Τασούλας ότι ήξερε στις 19 Δεκεμβρίου ότι στις 4 Γενάρη ο κ. Χατζηδάκης θα υπογράφει σύμβαση με τον κ. Βασιλάκη της «AEGEAN» και ότι αυτό θα το φέρετε ημέρα Παρασκευή, παραμονή των Φώτων, έξι το απόγευμα, με κανέναν στη Βουλή -γιατί μόνο οι δικοί μας συνεργάτες ήταν στη Βουλή και ξέρουμε ότι ήταν άδεια η Βουλή- ενώ το άρθρο 85 του Κανονισμού της Βουλής λέει ότι τα νομοσχέδια κατατίθενται μέχρι το απόγευμα της Πέμπτης; Διότι είναι και εκπρόθεσμη η κατάθεση του νομοσχεδίου.

Δεύτερον. Μου λέτε ότι «αποφασίστηκε από τους αρμόδιους». Ποιος είναι ο αρμόδιος; Είναι ο κ. Μπαγιώκος αρμόδιος; Δεν είναι. Υπάρχει Κανονισμός της Βουλής. Ο Κανονισμός της Βουλής δεν δίνει στον Ειδικό Γραμματέα την υπερεξουσία να συγκαλεί την Ολομέλεια. Αλίμονο μας! Τι είναι η Ολομέλεια, περίπτερο; Πάρε τα κλειδιά, άνοιξέ την και νομοθέτησε;

**ΠΡΟΕΔΡΕΥΩΝ (Γεώργιος Γεωργαντάς):** Συγγνώμη, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε. Τελειώνω. Ξέρετε ότι δεν είναι έτσι και λυπάμαι γιατί σας φέρνουν κι εσάς σε μία θέση έκθεσης γιατί γνωρίζετε ότι αναλάβατε να το διαπιστώσετε αν έχουμε ή αν θα έχουμε Διάσκεψη και Ολομέλεια. Χωρίς Διάσκεψη δεν μπορεί να γίνει Ολομέλεια και Διάσκεψη δεν έγινε. Πώς να το κάνουμε;

Είναι εντελώς άκυρη η διαδικασία και ανεξαρτήτως τού τι πιστεύετε και τι μου απαντάτε, σας λέω ξεκάθαρα ότι εμείς θεωρούμε ότι είναι και αντισυνταγματική η διαδικασία και το θέτουμε ως ένσταση αντισυνταγματικότητας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Για να το επαναλάβω λίγο για να γίνει κατανοητό. Έγινε και μια συζήτηση προηγούμενα με την παρατήρηση του κ. Κατρίνη. Το λέω απόλυτα ξεκάθαρα γιατί δεν μπορεί να ακούγεται στην Ολομέλεια ότι ο Πρόεδρος της Βουλής εξαπάτησε το Σώμα.

Ο Πρόεδρος της Βουλής με απόλυτα ξεκάθαρο τρόπο στις 19 Δεκεμβρίου είπε: «Όσον αφορά το νομοθετικό έργο από την Τρίτη 9 Ιανουαρίου -την Τρίτη θα αρχίσουμε στην ουσία- θα ξεκινήσουν να συνεδριάζουν οι Διαρκείς Επιτροπές για την προετοιμασία των σχεδίων νόμων που θα εισαχθούν εν συνεχεία στην Ολομέλεια. Την πρώτη εβδομάδα που θα γυρίσουμε μετά την Tρίτη 9 Ιανουαρίου, αν έχουμε Ολομέλεια, θα έχουμε για μία κύρωση σύμβασης, δεν θα έχουμε νομοσχέδιο».

Πόσο πιο ξεκάθαρα πρέπει να διαβαστεί για να γίνει κατανοητό ότι η συγκεκριμένη κύρωση σύμβασης είχε αναφερθεί, είχε συζητηθεί, είχε αποφασιστεί στις 19 Δεκεμβρίου; Και ακριβώς με εκείνη την απόφαση, από τη στιγμή που υπήρχε η ωριμότητα, έρχεται σήμερα στη συζήτηση στην Ολομέλεια.

Επίσης, κυρία Πρόεδρε, για να μην δημιουργούνται και οι εντυπώσεις, θέλω να πω και το εξής, όπως το απάντησα και πριν στον κ. Κατρίνη: Η αρχική σύμβαση για το αεροδρόμιο του 1995 έγινε με νόμο. Αυτή τη στιγμή υπήρχε η δυνατότητα και η επιλογή από το Υπουργείο Οικονομικών να γίνει η τροποποίηση αυτή, όπως το προέβλεπε η αρχική σύμβαση, με προεδρικό διάταγμα. Αυτό καταλαβαίνετε ότι και περιορίζει τη διαφάνεια που πρέπει να υπάρχει σε μια τέτοια διαδικασία και βεβαίως τη σειρά και τη συνέχεια που πρέπει να έχει μια τόσο σοβαρή σύμβαση μαζί με την τροποποίησή της, στην ευχέρεια του καθενός να μπορεί να δει τη σειρά των νόμων, της αρχικής σύμβασης και της τροποποίησης που ακολούθησε. Γι’ αυτόν τον λόγο επέλεξε η Κυβέρνηση να εισαγάγει στην Ολομέλεια τη συγκεκριμένη τροποποίηση. Νομίζω, λοιπόν, ότι είναι απολύτως ξεκάθαρο ότι αποφασίστηκε στη Διάσκεψη των Προέδρων με τη διαδικασία η οποία προβλεπόταν.

Και να πω και κάτι τελευταίο για να μη μείνει αναπάντητο σε σχέση με τη διαδικασία των άρθρων 112 και 108. Σωστά αναφέρετε ότι η διαδικασία του 112 αναφέρεται κυρίως στις διεθνείς συμβάσεις. Όμως σε περιπτώσεις στις οποίες δεν επιτρέπεται παρέμβαση επί του κειμένου και δεν υπάρχουν και άλλες διατάξεις και υπάρχει ουσιαστικά μόνο η έγκριση επί του κειμένου της σύμβασης, σε συνδυασμό των διατάξεων 112 και 108 του Κανονισμού της Βουλής, και πολλές άλλες φορές, όταν, επαναλαμβάνω, και δεν υπάρχει συζήτηση επί του περιεχομένου και δυνατότητα παρέμβασης επί του περιεχομένου, αλλά δεν υπάρχουν και άλλες διατάξεις για να συζητηθούν, επιλέγεται η συγκεκριμένη περιορισμένη συζήτηση που γίνεται με τον τρόπο ο οποίος προβλέπεται και η οποία έχει γίνει και άλλες φορές στη Βουλή.

Ο κ. Τσακαλώτος έχει ζητήσει τον λόγο.

Κύριε συνάδελφε, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν μου άρεσε το τελευταίο επιχείρημα. Δεν θα ήταν αυτό που θα έλεγα εγώ, γιατί και στον προϋπολογισμό δεν μπορούμε να κάνουμε παρέμβαση. Άρα έτσι όπως το θέσατε, θα μπορούσατε και τον προϋπολογισμό να το φέρετε με μια τέτοια περιορισμένη συζήτηση.

Εγώ, όμως, θέλω να βάλω ένα άλλο θέμα. Το θέμα είναι αν ο κ. Τασούλας άφησε να εννοηθεί ότι την πρώτη εβδομάδα δεν θα έρθει κάποιο σοβαρό θέμα στη Βουλή. Εγώ καταλαβαίνω από τα λεγόμενα της κυρίας Προέδρου αλλά και από την κ. Πέρκα που ήταν στη Διάσκεψη, ότι όταν ρωτήθηκε τι είναι αυτό που θα έρθει, απάντησε, άφησε να εννοηθεί ότι δεν είναι κάτι σοβαρό, ότι είναι από αυτές τις συμβάσεις, όπως ειπώθηκε, για ανταλλαγή πολιτιστικών δραστηριοτήτων κ.λπ.. Άρα ο κ. Τασούλας επιβεβαίωσε, έδωσε την εντύπωση ότι δεν έχει σημαντικό νομοσχέδιο. Άρα για να γίνει η διαδικασία όπως έγινε, το Προεδρείο πρέπει να υιοθετήσει την άποψη ότι αυτό που συζητάμε δεν είναι σημαντικό και αυτό είναι ολίσθημα.

**ΠΡΟΕΔΡΕΥΩΝ (Γεώργιος Γεωργαντάς):** Θυμίζω ότι η γραμματική αποτύπωση του περιεχομένου τής τοποθέτησης του Προέδρου της 19ης Δεκεμβρίου είναι απολύτως ξεκάθαρη. Κάνει έναν διαχωρισμό: σύμβαση και νομοσχέδιο. «Δεν θα έρθει κάποιο βαρύ νομοσχέδιο» είπε. Δεν έδωσε τη βαρύτητα σε συνδυασμό με την κύρωση της σύμβασης, την οποία διαχώρισε. Το επαναλαμβάνω για τρίτη φορά για να γίνει κατανοητό και να μην υπάρχει καμμία σκιά. Είναι απολύτως ξεκάθαρο: «Όσον αφορά το νομοθετικό έργο από την Τρίτη 9 Ιανουαρίου -την Τρίτη θα αρχίσουμε στην ουσία- θα ξεκινήσουν να συνεδριάζουν οι Διαρκείς Επιτροπές για την προετοιμασία των σχεδίων νόμων που θα εισαχθούν εν συνεχεία στην Ολομέλεια. Την πρώτη εβδομάδα που θα γυρίσουμε μετά την Τρίτη 9 Ιανουαρίου εάν έχουμε Ολομέλεια, θα έχουμε για μία κύρωση σύμβασης». Τελεία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θα έχουμε νομοσχέδιο…

**ΠΡΟΕΔΡΕΥΩΝ (Γεώργιος Γεωργαντάς):** Δεν θα έχουμε νομοσχέδιο βαρύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και άλλο…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, είναι άλλη φράση. Διαχωρίζει, γίνεται ένας ξεκάθαρος διαχωρισμός της κύρωσης συμβάσεως χωρίς συσχέτιση με τη βαρύτητα αυτού με νομοσχέδιο. Νομίζω ότι αυτή τη στιγμή επαναλαμβανόμαστε σε κάτι που ο καθένας όπως θέλει μπορεί να το ερμηνεύσει μεν, αλλά νομίζω ότι ένας καλόπιστος παρατηρητής καταλαβαίνει τον ακριβή τρόπο με τον οποίο διατυπώθηκε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Τελευταία παρατήρηση, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, το άρθρο 13 του Κανονισμού της Βουλής στο οποίο δίνω μεγάλη σημασία ορίζει στο άρθρο 14 ποιες είναι οι αρμοδιότητες της Διάσκεψης των Προέδρων και στο άρθρο 13 λέει ποιοι συμμετέχουν.

Αυτοί που συμμετέχουν, κύριε Πρόεδρε, είναι τα κορυφαία πρόσωπα της κοινοβουλευτικής διαδικασίας. Είναι ο Πρόεδρος της Βουλής, είναι οι Αντιπρόεδροι της Βουλής από όλα τα κόμματα, είναι οι Πρόεδροι των Κοινοβουλευτικών Ομάδων, οι Αρχηγοί δηλαδή των κομμάτων ή οι αναπληρωτές τους, οι Κοινοβουλευτικοί Εκπρόσωποι, και είναι και οι Πρόεδροι των Διαρκών Επιτροπών και κάποιων Ειδικών Επιτροπών. Είναι η διοίκηση της Βουλής.

Υπάρχει μία διοικητική, θεσμική νομιμοποίηση ότι τη Βουλή δεν την ανοίγει ο κ. Μπαγιώκος. Τη Βουλή δεν την ανοίγει όποιος θέλει. Δεν συνεδριάζει η Ολομέλεια και νομοθετεί επειδή κάποιου του ήρθε. Συγκροτείται η Διάσκεψη των Προέδρων. Και αυτά τα λέω έχοντας τηρήσει απαρέγκλιτα τις διαδικασίες του Κανονισμού όταν ήμουν Πρόεδρος της Βουλής και μην έχοντας ποτέ επιτρέψει να παρεκκλίνει και η Κυβέρνηση τότε που ήθελε να παρακάμπτει τη Διάσκεψη των Προέδρων. Δεν μπαίνει κάτι στη Βουλή χωρίς Διάσκεψη.

Και βεβαίως για να αποφασίσει η Διάσκεψη εξετάζει την ημερήσια διάταξη της επόμενης εβδομάδας ή των επόμενων εβδομάδων με σκοπό την καλύτερη οργάνωση των εργασιών της Βουλής. Καθορίζει τη διαδικασία και τη διάρκεια της συζήτησης των νομοσχεδίων ή προτάσεων νόμων στην Ολομέλεια της Βουλής και στο τμήμα διακοπής των εργασιών της Βουλής, καθώς και τη συνολική διάρκεια των γενικών συζητήσεων. Αποφασίζει για τη διεξαγωγή οργανωμένης συζήτησης. Τα λέω πολύ κωδικοποιημένα. Επιλέγει με εισήγηση του Προέδρου της Βουλής με πλειοψηφία των τριών πέμπτων της κ.λπ.. Είναι πολύ καθορισμένα αυτά που γίνονται στη Διάσκεψη.

Η απόφαση για τον τρόπο συζήτησης γίνεται στη Διάσκεψη. Τέτοια διάσκεψη δεν έγινε. Το μόνο που ειπώθηκε από τον κ. Τασούλα είναι αυτό το οποίο διαβάσατε και κόψατε δύο φορές την επωδό: «Την πρώτη εβδομάδα που θα γυρίσουμε μετά την Τρίτη, αν έχουμε Ολομέλεια, θα έχουμε για μία κύρωση σύμβασης. Δεν θα έχουμε νομοσχέδιο βαρύ και αν..». Και μετά λέει: Θα έχουμε του Παιδείας, θα έχουμε του Δικαιοσύνης, θα έχουμε, θα έχουμε. Τον ρωτάει ο κ. Χήτας -σωστή ερώτηση, κοινοβουλευτική- που είναι παρών -θα σας δώσω και τα Πρακτικά, κύριε Χήτα, μετά- το εξής: «Ξέρουμε από ποιο Υπουργείο είναι η κύρωση;». Ποια ημερήσια διάταξη χωρίς Υπουργείο και χωρίς νομοσχέδιο; Και απαντάει ο κύριος Πρόεδρος -δεν το διαβάσατε, θα μας πείτε γιατί δεν το διαβάσατε- στο «ξέρουμε από ποιο Υπουργείο είναι;»: «Όχι, δεν ξέρουμε». Δεν ξέρει. Τι λέτε ότι καθόρισε, αφού δεν ξέρει; Λέει ότι αν έχουμε νομοσχέδιο, θα είναι μια συμβασούλα ανώδυνη και αν». Τον ρωτάνε «ξέρουμε από ποιο Υπουργείο;» και λέει «όχι».

Ή εξαπάτησε λοιπόν -ήξερε ότι είναι του Υπουργείου Οικονομικών, ότι αφορά το «Ελευθέριος Βενιζέλος», ότι υπογράφονται συμβάσεις εκείνη την περίοδο και ότι είχατε σκοπό να εκταμιεύσετε χρήματα προς την «AEGEAN» και να υπογράψατε προπαραμονή των Φώτων ή δεν ήξερε, δεν συγκαλέσατε τη Διάσκεψη γιατί δεν θα γινόταν δεκτό στη Διάσκεψη ένα τέτοιο νομοσχέδιο να έρθει με αυτή τη διαδικασία σε άδεια Βουλή και επιχειρήθηκε το πρωί, ουσιαστικά λάθρα -μιας και αρέσει αυτή η λέξη σε πολλούς- να ψηφιστεί και να επικυρωθεί κάτι που δεν μπορεί να γίνει με αυτή τη διαδικασία.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Μια τελευταία τοποθέτηση από εμένα.

Πρώτον, τα καθήκοντα του Ειδικού Γραμματέα της Βουλής, του κ. Μπαγιώκου, είναι απολύτως ξεκάθαρα και νομίζω ότι αποτελεί κοινό κτήμα σε όλους μας ότι τα επιτελεί με τον καλύτερο τρόπο.

Οι αποφάσεις είναι της Διάσκεψης των Προέδρων και αυτός που τα προωθεί είναι ο Πρόεδρος της Βουλής. Ο Πρόεδρος της Βουλής είναι αυτός που στη συζήτηση που έγινε είκοσι μέρες πριν από τη σημερινή συνεδρίαση ανέφερε ότι θα υπάρχει κύρωση σύμβασης. Εκείνη τη στιγμή δεν μπορούσε να γνωρίζει αν θα υπάρχει η ωριμότητα για να έρθει αυτή η κύρωση σύμβασης τελικά εδώ, γιατί έτσι κι αλλιώς στη συνέχεια έγιναν οι διαδικασίες οι οποίες την ωρίμασαν για να μπορεί να είναι σήμερα εδώ. Και βεβαίως έχει επιλεγεί ο συγκεκριμένος τρόπος, για να μπορέσουν να υπάρχουν οι συνθήκες και οι προϋποθέσεις τις οποίες ανέφερα προηγουμένως.

Νομίζω λοιπόν ότι είναι απολύτως ξεκάθαρο για τη Διάσκεψη των Προέδρων στην οποία και αναφέρθηκε η κύρωση της σύμβασης και αναφέρθηκε και ενημερώθηκαν όλοι από τις 19 Δεκεμβρίου ότι μετά τις 9 Ιανουαρίου θα έρθει κύρωση σύμβασης και δεν βλέπω τον λόγο για τον οποίο μπορεί να υπάρχει συνέχεια σε αυτή τη συζήτηση.

Θα δώσω τώρα τον λόγο, επειδή υπάρχει συναίνεση των ειδικών αγορητών, στον Κοινοβουλευτικό Εκπρόσωπο του ΠΑΣΟΚ - Κινήματος Αλλαγής, τον κ. Κατρίνη, που έχει ζητήσει προτίμηση γιατί πρέπει μετά να αποχωρήσει.

Παρακαλώ, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε, και τους εισηγητές για την ανοχή.

Θέλω, κύριε Πρόεδρε, πριν ξεκινήσω την τοποθέτησή μου να πω για το θέμα που έχει προκύψει ότι ανεξαρτήτως της διαδικασίας που επελέγη να εισαχθεί το νομοσχέδιο στην επιτροπή και να συζητηθεί σήμερα στην Ολομέλεια, είναι ακατανόητο, γιατί αναφέρατε για το προεδρικό διάταγμα που ήταν μια δυνητική επιλογή της Βουλής με βάση την αρχική σύμβαση. Ναι, αλλά σας είπα πριν ότι τον Φλεβάρη του 2019 που έγινε η τροποποίηση της σύμβασης πάλι επελέγη η διαδικασία της Ολομέλειας με ανοικτό κατάλογο ομιλητών.

Είναι λοιπόν ακατανόητο γιατί αυτή η συζήτηση σήμερα γίνεται χωρίς να δίνεται η δυνατότητα στους Βουλευτές να λάβουν το λόγο και δεν νομίζω ότι αυτό απηχεί στην επιθυμία του Υπουργείου Οικονομικών. Αν υπάρχει τέτοια διάθεση, ας τεθεί υπ’ όψιν των συναδέλφων. Νομίζω όμως ότι το βασικό ζήτημα είναι γιατί δεν γίνεται η ανοικτή συζήτηση για ένα θέμα, για ένα νομοσχέδιο που όσο και αν προσπαθούν τα στελέχη της πλειοψηφίας να το υπερασπιστούν, η αλήθεια είναι ότι η Κυβέρνηση προχωρά σε πώληση μετοχών εις βάρος του δημοσίου συμφέροντος. Εκποιεί μετοχές που θα μπορούσαν να αποφέρουν πολύ μεγαλύτερο κέρδος στο μέλλον για το ελληνικό δημόσιο και μάλιστα το κάνει κλείνοντας το μάτι στους μετόχους των εταιρειών που φυσικά ανήκουν στους έχοντες.

Είναι σαφές -αναφέρθηκε και πριν από τον εισηγητή μας- ότι η Κυβέρνηση εναγωνίως αναζητά πόρους. Αυτή είναι η επικρατέστερη εκδοχή γιατί οποιαδήποτε άλλη σίγουρα είναι πολύ χειρότερη. Και αναζητά πόρους γιατί πάσχει τόσο το αφήγημά της για την πολύ καλή δημοσιονομική κατάσταση της χώρας όσο κι αυτό για την κατάσταση της οικονομίας. Γιατί οι θριαμβολογίες για μια οικονομία που περίπου πετάει από θρίαμβο σε θρίαμβο δεν συμβαδίζουν με την πραγματικότητα.

Ανεξάρτητη Αρχή Δημοσίων Εσόδων, στοιχεία: τα ληξιπρόθεσμα χρέη στην εφορία αυξάνονται, τους πρώτους έντεκα μήνες του 2023 πάνω από 6,55 δισεκατομμύρια επιπλέον ληξιπρόθεσμα. Δεν προβληματίζεται κανένας στην Κυβέρνηση γι’ αυτή την κατάσταση, που όλες οι ρυθμίσεις οφειλών είναι αναποτελεσματικές, που ο εξωδικαστικός έχει αποτύχει, που όλες οι ρυθμίσεις έχουν αποτύχει μέχρι σήμερα; Δεν προβληματίζει την Κυβέρνηση ότι παρά το γεγονός ότι έχουμε κατάσχεση, άνοιγμα λογαριασμών, απειλή πλειστηριασμών, τα ληξιπρόθεσμα στην εφορία αυξάνονται διαρκώς;

Εμείς έχουμε καταθέσει πρόταση για το συγκεκριμένο ζήτημα, εκατόν είκοσι δόσεις για χρέη σε εφορία και ΕΦΚΑ με 30% κούρεμα εφόσον τηρείται η ρύθμιση. Το ΠΑΣΟΚ λοιπόν έχει καταθέσει πρόταση, όπως έχουμε καταθέσει πρόταση και για την αντιμετώπιση της ακρίβειας και της αισχροκέρδειας που η Κυβέρνηση μέχρι χτες είτε δεν έβλεπε είτε υποβάθμιζε είτε χαρακτήριζε ως εισαγόμενη.

Ανακάλυψαν λοιπόν η Κυβέρνηση και ο κ. Μητσοτάκης αυτό που εδώ και μήνες ισχύει, την αδικαιολόγητη αύξηση στις τιμές του βρεφικού γάλακτος, και τις «ανακάλυψαν» γιατί τα όποια μέτρα ή πρόστιμα λαμβάνει η Κυβέρνηση έρχονται κατόπιν των ερευνών της Επιτροπής Ανταγωνισμού, της οποίας όμως η διοίκηση αντικαταστάθηκε. Δηλαδή υιοθετείτε τις πολιτικές και τα αποτελέσματά της, αλλά δεν υιοθετείτε το πρόσωπο που έκανε τις έρευνες, βάσει των οποίων επιβάλλατε τώρα τα πρόστιμα, αλλά αφήσατε για δύο χρόνια κάποιους να αισχροκερδούν και να βγάζουν εκατομμύρια.

Μέτρα λοιπόν για το βρεφικό γάλα τα οποία είναι σταγόνα στον ωκεανό και μάλιστα, θα ενεργοποιηθούν από τον Μάρτιο γιατί έτσι δίνετε χρόνο σε όσους αισχροκερδούν να προετοιμάσουν τις άμυνές τους και να ξεπεράσουν το μικρό εμπόδιο καθιέρωσης πλαφόν στο περιθώριο κέρδους.

Θέλετε πραγματικά, κύριοι της Κυβέρνησης, να στηρίξετε τα νέα ζευγάρια, τις νέες οικογένειες σε αυτό το πολύ βασικό προϊόν διατροφής; Υπάρχει μόνο μία λύση: διατίμηση στο βρεφικό γάλα, μηδενικός ΦΠΑ στο βρεφικό γάλα, αν θέλετε πραγματικά να στηρίξετε τα νέα ζευγάρια.

Βέβαια η Ελλάδα εδώ και χρόνια είναι πρωταθλήτρια στην ακρίβεια, στις τιμές βασικών αγαθών, γιατί αυτό επιτρέπει στην Κυβέρνηση να εισπράττει υπερέσοδα από τον ΦΠΑ και βεβαίως, να εμφανίζει όλη αυτή τη δημοσιονομική εικόνα που μας πλασάρει, αλλά και ταυτόχρονα επιτρέπει και σε κάποιους να βγάζουν δισεκατομμύρια ανενόχλητοι.

Όλα αυτά τα υπαρκτά προβλήματα η Κυβέρνηση, κυρίες και κύριοι συνάδελφοι, θέλει να τα εξοβελίσει από τον δημόσιο διάλογο, όπως δεν θέλει να υπάρχει και στον δημόσιο διάλογο και το τεράστιο πρόβλημα της τυφλής πλέον βίας που παίρνει διαστάσεις ανεξέλεγκτες, με το πρωτοφανές έλλειμμα στην ασφάλεια του πολίτη να κυριαρχεί στην καθημερινότητα. Την κυβέρνηση που εξελέγη θυμίζω με το δόγμα «Νόμος και τάξη» και έχει μετατραπεί σε τροχονόμο της βίας και της ανομίας και έχει συσσωρεύσει ένα βαθύ αίσθημα ανασφάλειας στην ελληνική κοινωνία. Για όλα αυτά η Κυβέρνηση δεν θέλει απλά να συζητάμε.

Ακόμη όμως και σε ζητήματα που η ίδια θίγει, όπως είναι ο γάμος ατόμων του ιδίου φύλου και η τεκνοθεσία, οι προθέσεις της Κυβέρνησης χαρακτηρίζονται από μικροκομματική και επικοινωνιακή λογική. Αντί να λύνει, δημιουργεί προβλήματα και αντί να ψαρεύει σε θολά νερά, ας θέσει ζήτημα κομματικής πειθαρχίας, όπως πρόσφατα έθεσε ο κ. Μητσοτάκης στους Βουλευτές του για να υπερψηφιστεί νομοθετική πρωτοβουλία της Κυβέρνησης. Και δεν πρέπει να ζητάει βέβαια από το ΠΑΣΟΚ ή τα άλλα κόμματα να τη διευκολύνουν για να λύσει τα εσωτερικά της προβλήματα. Γιατί σε ό,τι αφορά τις δομικές αλλαγές στο Οικογενειακό Δίκαιο, αυτές έχουν τη σφραγίδα των κυβερνήσεων του ΠΑΣΟΚ και του Ανδρέα Παπανδρέου.

Δεν δεχόμαστε λοιπόν μαθήματα από τον κ. Μητσοτάκη και την παράταξη που όλοι θυμόμαστε τι έκανε στο σύμφωνο συμβίωσης, από την παράταξη που είχε κάνει σημαία την αναγραφή του θρησκεύματος στις ταυτότητες, υπέγραφε μάλιστα τότε για δημοψηφίσματα και όταν έγινε κυβέρνηση, δεν έγινε απολύτως τίποτα. Διότι έτσι προσεγγίζει η Νέα Δημοκρατία τα ζητήματα ατομικών δικαιωμάτων και προσωπικών ελευθεριών, με καθαρά ψηφοθηρικά κριτήρια.

Και επιβεβαιώνεται αυτή η γραμμή του ίδιου του κ. Μητσοτάκη από αυτό που λέει, δίνοντας γραμμή στους Βουλευτές να απέχουν προκειμένου να μην καταψηφίσουν. Είμαστε λοιπόν μπροστά σε μια κυνική, αμοραλιστική και πρωτοφανή αντικοινοβουλευτική πρακτική. Ποτέ κανείς Πρωθυπουργός κατά το παρελθόν δεν προέτρεψε τους Βουλευτές του σε αποχή από ψηφοφορία με αυτόν τον τρόπο, προκειμένου να μην βρεθεί αντιμέτωπος με την απώλεια της δεδηλωμένης σε δική του νομοθετική πρωτοβουλία.

Τα συμπτώματα μιας γενικευμένης κρίσης και ανασφάλειας, κυρίες και κύριοι συνάδελφοι, σε όλα τα πεδία είναι ήδη εδώ. Το χειρότερο όμως είναι ότι η οικονομική-κοινωνική κρίση προσλαμβάνει πλέον και άλλα χαρακτηριστικά, συνδέεται και με μια μυστική διπλωματία που κανείς δεν ξέρει τι εγκυμονεί στις ελληνοτουρκικές σχέσεις.

Είπε χθες ο Πρωθυπουργός «Δεν είμαστε τόσο μακριά από τη Χάγη για τις διαφορές με την Τουρκία όσο έναν χρόνο πριν». Κι εμείς δικαιούμαστε να ρωτήσουμε από το Βήμα της Βουλής ποια ακριβώς θέματα θα παραπεμφθούν στη Χάγη. Μπορεί κάποιος υπεύθυνα να μας απαντήσει;

Διότι μέχρι σήμερα πάγια θέση της εξωτερικής πολιτικής που χάραξαν, υπηρέτησαν και σεβάστηκαν τόσο ο Ανδρέας Παπανδρέου όσο και ο Κωνσταντίνος Καραμανλής είναι ότι το μοναδικό θέμα που μπορεί να παραπεμφθεί στη Χάγη ως διαφορά είναι η οριοθέτηση της υφαλοκρηπίδας και της αποκλειστικής οικονομικής ζώνης. Το μοναδικό και όχι ο πυρήνας της διαφοράς, όπως είπε χθες ο Πρωθυπουργός που μάλιστα χαρακτήρισε και δύσκολο το θέμα της υφαλοκρηπίδας και ότι η γεωγραφία στο Αιγαίο το κάνει ακόμα πιο περίπλοκο.

Δεν είναι βέβαια ούτε δύσκολο ούτε περίπλοκο όταν ο γνώμονας είναι το Διεθνές Δίκαιο της Θάλασσας που έχει σαφείς προβλέψεις, εκτός αν η ελληνική Κυβέρνηση απεμπολεί τη δικαιοδοσία του Δικαίου της Θάλασσας στο Αιγαίο.

Όλα όσα βιώνει αυτή η χώρα συνδέονται πλέον και με μια κρίση θεσμών, με την αμφισβήτηση και την προσπάθεια χειραγώγησης ανεξάρτητων αρχών και της δικαιοσύνης.

Το ΠΑΣΟΚ στέκεται με αίσθημα ευθύνης απέναντι σε αυτές τις επιλογές, σε αυτές τις πρακτικές και ζητά από τη Βουλή να αναλάβει τις ευθύνες της. Το ΠΑΣΟΚ αποτελεί τον βασικό κορμό μιας δημοκρατικής, προοδευτικής πλειοψηφίας, που σίγουρα αναζητά μια άλλη έκφραση και άλλες πολιτικές επιλογές.

Η πολιτική έκφραση όμως αυτής της νέας, δημοκρατικής και προοδευτικής πλειοψηφίας δεν μπορεί να γίνει με όρους λαϊκισμού. Θα στηριχθεί στην αξιοπιστία, σε προγραμματικές προτάσεις, σε μια νέα πρόταση διακυβέρνησης, σε ένα νέο σίγουρα υπόδειγμα ύφους αλλά και ήθους της εξουσίας, που λείπει από τη χώρα και νομίζω ότι το απαιτεί η πλειοψηφία των συμπολιτών μας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο ειδικός αγορητής από την Κοινοβουλευτική Ομάδα των Σπαρτιατών κ. Αθανάσιος Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, η σημερινή συζήτηση αποτελεί ένα τέχνασμα της Κυβέρνησης για να κερδίσει τις εντυπώσεις. Και τα δύο άρθρα του σημερινού νομοσχεδίου θα μπορούσαν να είχαν περάσει με προεδρικό διάταγμα. Ωστόσο προτιμήθηκε να περάσουν ως νόμοι του κράτους, ώστε να ανοίξει ο δρόμος για μελλοντικά ξεπουλήματα της δημόσιας περιουσίας.

Μια πράξη νομοθετικού περιεχομένου από την Πρόεδρο της Δημοκρατίας θα εξυπηρετούσε τον ίδιο σκοπό, αλλά θα αφορούσε μόνο την ίδια περίπτωση. Εάν όμως γίνει νόμος του κράτους, από τη μία πλευρά θα υπάρχει νομικό προηγούμενο και για άλλες, παρόμοιες περιπτώσεις, ενώ ταυτόχρονα θα φανεί ότι το Κοινοβούλιο συναινεί, τη στιγμή που γνωρίζουμε ήδη από τη συνεδρίαση της επιτροπής ότι το μόνο κόμμα που είναι υπέρ είναι το κυβερνών.

Το υπό συζήτηση νομοσχέδιο αποτελείται από δύο μόνο άρθρα. Το πρώτο αφορά στο ξεπούλημα του Διεθνούς Αερολιμένα Αθηνών και το δεύτερο την επιστροφή μέρους του ποσού που δόθηκε ως ενίσχυση στην «AEGEAN» κατά τα χρόνια της πανδημίας.

Για το δεύτερο άρθρο δεν θα πω πολλά. Η Κυβέρνηση κατάφερε να πάρει πίσω περισσότερα από αυτά τα οποία ανέμενε και πανηγυρίζει γι’ αυτό. Άποψή μας ήταν ότι θα έπρεπε να κρατήσουμε το 11,5% των μετοχών, που αφορά μια εταιρεία υγιή και με καλές προοπτικές, όπου αυτό σημαίνει ότι η εκάστοτε ελληνική κυβέρνηση θα μπορούσε να είχε παραπάνω έσοδα από τα μερίσματα.

Το πρώτο άρθρο όμως παρουσιάζει ιδιαίτερο ενδιαφέρον, όχι μόνο από πλευράς περιεχομένου αλλά και από νομοθετικής πλευράς, ειδικά, μετά τη συζήτηση στην αρμόδια επιτροπή. Με το άρθρο 1 λοιπόν του νομοσχεδίου αποφασίζεται η είσοδος του Διεθνούς Αερολιμένα Αθηνών στο Χρηματιστήριο και ταυτόχρονα ορίζεται ότι το ελληνικό δημόσιο θα προβεί στην πώληση του 30% που κατέχει αυτή τη στιγμή μέσω του ΤΑΙΠΕΔ. Θα εξακολουθήσουμε να κατέχουμε προς το παρόν τουλάχιστον το 25% που κατέχει το Υπερταμείο, ενώ πλέον θα έχουμε ουσιαστικό λόγο στο διοικητικό συμβούλιο του αεροδρομίου.

Μέχρι τώρα, για όποιον δεν γνωρίζει, το ελληνικό δημόσιο δεν είχε δικαίωμα ψήφου, παρ’ όλο που κατείχε -και κατέχει μέχρι και σήμερα που θα αλλάξει- το 55% της πλειοψηφίας. Αυτός που αποφασίζει τώρα αλλά και μετά την πώληση των μετοχών είναι η «AVIALLIANCE», θυγατρική της καναδικής ασφαλιστικής «PSP INVESTMENTS», μέσω της οποίας λαμβάνουν σύνταξη οι δημόσιοι υπάλληλοι του Καναδά.

Καταλαβαίνετε νομίζω το οξύμωρο του σχήματος, οι Έλληνες συνταξιούχοι να λαμβάνουν τις συντάξεις τους από τους φόρους του ελληνικού λαού και οι Καναδοί από τα έσοδα του ελληνικού αεροδρομίου!

Από το 2015 έως και το 2022 το ελληνικό δημόσιο έχει λάβει ως μέρισμα από τις μετοχές που κατέχει περίπου 280 εκατομμύρια ευρώ, με τα 152 εξ αυτών να προέρχονται από το 30% του ΤΑΙΠΕΔ. Το αεροδρόμιο πηγαίνει εξαιρετικά από πλευράς ανάπτυξης, οπότε ακόμη και να πιάσουμε το 1 δισεκατομμύριο ευρώ από την πώληση, πρόκειται για χρήματα που θα είχαμε βγάλει εύκολα μέσα στα επόμενα χρόνια κατέχοντας τις μετοχές. Η αυξημένη επιβατική κίνηση μετά την πανδημία και το καλό επίπεδο του τουρισμού συντελούν θετικά στην εκτίμηση ότι από το αεροδρόμιο τουλάχιστον το ελληνικό δημόσιο θα εξακολουθεί να λαμβάνει σημαντικά έσοδα, έσοδα που πάνε προς το παρόν στην αποπληρωμή του χρέους της χώρας μας, αλλά θα μπορούσαν να χρησιμοποιηθούν μακροπρόθεσμα, μετά την αποπληρωμή, για να μειωθεί το βάρος που σηκώνουν οι Έλληνες από την υπέρμετρη φορολογία.

Τα έσοδα από την πώληση θα πάνε εξ ολοκλήρου στην αποπληρωμή του χρέους, ενώ τίποτα δεν θα μείνει από το αεροδρόμιο για τις μελλοντικές γενιές Ελλήνων.

Ακόμα ένα ζήτημα που πρέπει να θίξουμε αποτελεί και το γεγονός ότι ενώ όλα τα κόμματα της αντιπολίτευσης διαφωνούν με την πώληση αυτών των μετοχών, δεν υπάρχει κάποια δικλείδα ασφαλείας. Γνωρίζουμε από άλλες συνεδριάσεις για νομοσχέδια ότι ο ρόλος μας εδώ φαίνεται να είναι διακοσμητικός, αλλά όταν όλοι διαφωνούν, και μάλιστα με μια απόφαση που αφορά δημόσια περιουσία, θα έπρεπε να απαιτείται πιο ισχυρή πλειοψηφία για να περάσει το νομοσχέδιο.

Είναι δυνατόν να αποφασίζουμε με απλή πλειοψηφία για κάτι τόσο σοβαρό όσο το να περάσει η ελληνική περιουσία σε ιδιώτες, σε άτομα και σε επιχειρήσεις που λίγο ενδιαφέρονται για το συμφέρον του Έλληνα; Πώς θα διασφαλίσουμε ότι οι αποφάσεις θα λαμβάνονται στη βάση του ελληνικού συμφέροντος και όχι του καναδικού, του κινεζικού και όποιας άλλης χώρας αποφασίσει να αγοράσει μετοχές;

Γιατί να μην μπουν ως μέτοχοι τα δικά μας ασφαλιστικά ταμεία, παραδείγματος χάρη ο ΕΦΚΑ; Γιατί τα μακροχρόνια έσοδα να χαθούν; Από πού θα έχουμε έσοδα σε τριάντα χρόνια από σήμερα; Μόνο από τη φορολογία; Τα ερωτήματα αυτά έμειναν αναπάντητα κατά τη διάρκεια της συζήτησης στην επιτροπή και παραμένουν αναπάντητα μέχρι και σήμερα.

Στον κόσμο των επιχειρήσεων είναι κανόνας ότι όταν μια επιχείρηση πηγαίνει καλά δεν υπάρχει λόγος να πουλήσεις τις μετοχές, εκτός και αν αδυνατείς να διαχειριστείς αποκλειστικά το χαρτοφυλάκιο. Μήπως εντέλει είναι εκεί το πρόβλημα; Μήπως δεν είναι ικανή η Κυβέρνηση να ορίσει ανθρώπους που να μπορούν να διαχειριστούν αποδοτικά μια τέτοια θέση; Μια επένδυση τέτοιου μεγέθους μήπως προτιμά να δώσει τα αεροδρόμια όσο-όσο από το να φανεί αυτή η ανικανότητα τα επόμενα χρόνια;

ΟΙ Σπαρτιάτες δεν πρόκειται να υπερψηφίσουμε ποτέ μια διάταξη που αφορά στο ξεπούλημα δημόσιας περιουσίας, ειδικά όταν πρόκειται για μια επένδυση που αποφέρει κέρδη στο ελληνικό δημόσιο.

Κλείνοντας, θα ήθελα να λάβουν σοβαρά υπ’ όψιν όλοι την πρότασή μας περί αλλαγής του συστήματος λήψης αποφάσεων για ζητήματα που αφορούν τη δημόσια περιουσία. Καλώ όλα τα κόμματα της Αντιπολίτευσης να στηρίξουν αυτή την προσπάθεια, τουλάχιστον για να μην βιώσουμε παρόμοιες καταστάσεις στο μέλλον.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από την Κοινοβουλευτική Ομάδα της Νέας Αριστεράς η ειδική αγορήτρια κ. Θεοπίστη (Πέτη) Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Θα ξεκινήσω κι εγώ όμως με τη διαδικασία. Προς επίρρωση των όσων είπε η Πρόεδρος της Πλεύσης Ελευθερίας, στη Διάσκεψη των Προέδρων ο Πρόεδρος μάς άφησε να καταλάβουμε ότι πρόκειται για μια πολύ απλή σύμβαση, αν έρθει, που δεν ξέρουμε ποια είναι και μάλιστα λέει αν σας ρωτήσουν, δεν ξέρουμε. Αυτά δεν είναι σοβαρά πράγματα. Ακούστε λίγο, μπορεί να έχετε 41%, αλλά δεν είναι απάντησε σε όλα τα προβλήματα και ειδικά στα θέματα και λειτουργίας του Κοινοβουλίου.

Το είπε ο κ. Τσακαλώτος ότι θεωρείτε ότι είναι έλασσον αυτό που σήμερα καλείται το Κοινοβούλιο να αποφασίσει, να κυρώσει αυτές τις συμβάσεις; Είναι ντροπή. Κρύβεστε, ξέρετε ότι δεν θα το μάθει ο λαός, γιατί αυτό δεν θα παίξει στα κανάλια, αν και θα φροντίσουμε να παίξει, λέω εγώ. Θα φροντίσουμε να παίξει και να μάθει τι έχει γίνει σήμερα στο Κοινοβούλιο.

Ας μπω και στο θέμα. Όταν τον Ιούνιο του 2021 το νομοσχέδιο είχε έρθει στην Βουλή είχα βρει την ομιλία μου που έλεγα ότι ζητούσα 110 εκατομμύρια ενίσχυση για το «Ελευθέριος Βενιζέλος» και μάλιστα τότε λέγαμε ότι επειδή έχει συμμετοχή το δημόσιο, ήμασταν λίγο πιο διαλλακτικοί σε σχέση με την «AEGEAN», «FRAPORT» κ.λπ.. Τα 100 εκατομμύρια που έγιναν 130 εν τέλει, αν δοθούν να γίνει υπό τον όρο ότι σε μελλοντική μεγάλη κερδοφορία θα επιστραφούν εξολοκλήρου από την εταιρεία στο δημόσιο. Όχι ότι περιμέναμε ποτέ πως η Κυβέρνηση της Νέας Δημοκρατίας θα το κάνει, αλλά το δημόσιο έβαλε πλάτη όταν χρειάστηκε.

Και σήμερα που έχει αποκατασταθεί και μετακινήθηκαν είκοσι οχτώ εκατομμύρια επιβάτες -τα νούμερα των κερδών προ φόρων 463 εκατομμύρια, χωρίς φόρους 188- όχι μόνο η εταιρεία δεν επέστρεψε τα χρήματα στο δημόσιο, αλλά χάνεται τελείως διά παντός ο δημόσιος έλεγχος στο Διεθνή Αερολιμένα των Αθηνών.

Επίσης -παρένθεση- γιατί τότε στους μικρομεσαίους δίνατε επιστρεπτέα προκαταβολή και καμμία μέριμνα δεν έχει ληφθεί για τα ευάλωτα αεροδρόμια σε όλη τη χώρα, καμμία απολύτως, που επίσης είχαν πρόβλημα στις επιδόσεις τους. Μετά λοιπόν από ΔΕΗ, ΕΛΤΑ, «HELLENIC TRAIN» χωρίς βάσει μνημονίων ή κάποιον καταναγκασμό, έρχεστε και κάνετε τον Όμιλο «AVI ALLIANCE» κυρίαρχο σήμερα έχει το 40%, μετά θα έχει 50%, το υπόλοιπο θα διατεθεί μέσω Χρηματιστηρίου. Και δεν μας έχετε εξηγήσει ακόμα το λόγο που το δημόσιο χάνει ένα τόσο πολύτιμο περιουσιακό στοιχείο. Και προσπαθήσατε, κύριε Υπουργέ, να μας πείτε ούτε λίγο ούτε πολύ ότι είναι υπέρ του δημοσίου συμφέροντος και όχι μόνο στο συμφέρον του καναδικού fund. Όσο ψηλό και να είναι το τίμημα, γιατί να χάσει το δημόσιο ένα τέτοιο asset που του αποφέρει κέρδη; Και τι θα γίνει στο μέλλον; Μια απάντηση πρέπει να μας δώσετε, να προσπαθήσετε να μας πείσετε. Είπαμε 41% διά πάσα νόσο. Υπάρχουν πάρα πολλά ερωτήματα, όμως δεν έχω χρόνο, γιατί όπως είπαμε η διαδικασία έτσι όπως έχει επιλέξει η Κυβέρνηση να γίνει, δεν θα πούμε και πολλά πράγματα με τα πεντάλεπτα. Είναι σίγουρο όμως ότι έχουν εφαρμογή κανόνων εταιρικής διακυβέρνησης, τις παρενέργειες τις οποίες έχουμε δει στην περίπτωση των πρώην ΕΛΠΕ.

Σε κάθε περίπτωση παραμένει το γεγονός ότι με την πώληση του ποσοστού του ΤΑΙΠΕΔ, το κράτος αποξενώνεται πλήρως από την διοίκηση του Αεροδρομίου και με την είσοδο στο Χρηματιστήριο τον κύριο έλεγχο πλέον θα έχει η διαχειρίστρια εταιρεία.

Ρωτάω όμως πάλι, το ρώτησα και στην επιτροπή, τι θα γίνει με την ΥΠΑ, την ΑΠΑ, την Αστυνομία, τα τελωνεία, τις δημόσιες δηλαδή υπηρεσίες που στήριζαν το δημόσιο αεροδρόμιο; Θα συνεχίσουν να στηρίζουν μια ιδιωτική επιχείρηση χωρίς να λαμβάνουν οφέλη που μέχρι σήμερα λάμβανε το κράτος; Δηλαδή η διαχειρίστρια εταιρεία θα έχει μόνο κέρδη, καθόλου έξοδα; Απαντήστε μου.

Προχωράω στην επόμενη σύμβαση. Τι να πούμε; Τα είχαμε πει και τότε. Θα μπορούσα να σας πω ακριβώς στην ομιλία που είχαμε κάνει τότε με την «AEGEAN», όπου είχε επιλέξει βέβαια τότε η κυβέρνηση αντί να πάρει μετοχές, όπως κάνουν όλες οι ευρωπαϊκές χώρες που παίρνουν μετοχές και θα τα πω στη συνέχεια να πάρει τα warrants.

Μας κάνει όμως εντύπωση σήμερα ότι το Γενικό Λογιστήριο του Κράτους, στην έκθεση που συνοδεύει αυτήν την κύρωση, δεν βλέπει πουθενά πρόβλημα στο γεγονός ότι από αυτή την ενίσχυση, το κράτος θα πάρει πίσω μόνο 85,4 εκατομμύρια. Και μάλιστα γίνεται και μια αμήχανη -θα έλεγα- προσπάθεια να φανεί ότι υπάρχει και όφελος στο δημόσιο, γιατί η μετοχή που τότε είχε 5,5 ευρώ της «AEGEAN», σήμερα έχει 11,43, ανέβηκε. Άρα, αντί να χάσουν 70 εκατομμύρια θα χάσουμε 35 εκατομμύρια. Και αυτό θεωρείται επιτυχία. Περίεργα μαθηματικά και περίεργη πολιτική αντίληψη για το δημόσιο συμφέρον, κύριε Υπουργέ. Δεν είπαμε εμείς να μην στηριχθεί ο μεγαλύτερος αερομεταφορέας της χώρας τότε. Είπαμε με όρους και προϋποθέσεις.

Μας είπε επίσης ο κύριος Υφυπουργός ότι το χρηματικό ποσό που εισπράχθηκε είναι πολύ υψηλότερο από αυτό που περίμενε η Κυβέρνηση με τα 40 εκατομμύρια και τόνισε ότι αυτό δεν ήταν δάνειο, ήταν grant οπότε δεν αναμέναμε την επιστροφή όλου του ποσού. Κάπως έτσι απαντήσατε, ότι ήταν grant. Πρέπει να χαρούμε πάρα πολύ ότι δεν ήταν δάνειο και ήταν grant και δεν περιμέναμε πολλά, πήραμε και κάτι παραπάνω.

Και δεν μπορούμε να γνωρίζουμε το πότε η μετοχή θα ανέβαινε στα 12 ευρώ για να πουλήσουμε τότε. Εκεί ακριβώς είναι η διαφωνία μας, ότι εξαιτίας των επιλογών της Κυβέρνησης, πλέον ασχολούμαστε με τον χρονισμό της συναλλαγής. Ο καθένας μπορεί να επιχειρηματολογεί για το αν είναι σωστός ή όχι.

Αυτό που λέγαμε εμείς όταν δόθηκε η κρατική ενίσχυση στην «AEGEAN» ήταν ότι η συμφωνία της Κυβέρνησης είχε υψηλό ρίσκο και σε καμμία περίπτωση δεν εξασφαλίζονται τα συμφέροντα του δημοσίου. Υπεραμυνθήκατε για την επιλογή των warrants και δεν μας λέτε ότι το ελληνικό δημόσιο έδωσε ζεστό χρήμα στην εταιρεία για να λάβει warrants αντί για απευθείας μετοχές που θα του εξασφάλιζε μερίδιο στην επιχείρηση, δικαίωμα σε μέρισμα και λόγο στις αποφάσεις της εταιρείας.

Ανέλαβε, λοιπόν, το χρέος της «AEGEAN», χωρίς επαρκή διασφάλιση των κρατικών κεφαλαίων και χωρίς να μπορεί να βάζει όρια σε τυχόν μπόνους σε στελέχη, να ελέγχει εσωτερικά και να έχει λόγο στις αποφάσεις της. Και φυσικά χωρίς καμμία εξασφάλιση για τους εργαζόμενους, αφού η συμφωνία δεν είχε καν ρήτρα απασχόλησης.

Και ξέρετε αν η χώρα μας είχε προχωρήσει σε όλα αυτά δεν θα ήταν κάτι πολύ πρωτότυπο, όταν την ίδια ώρα στην Ευρώπη γίνονταν αυτά, διεθνώς κιόλας. Όπου δόθηκε κρατική ενίσχυση συνοδεύτηκε με συμμετοχή του κρατικού παράγοντα στο διοικητικό συμβούλιο. Και θα αναφέρω και περιπτώσεις: Γερμανία «LUFTHANSA» πακέτο διάσωσης 9 δισεκατομμύρια, αντάλλαγμα 25% των μετοχών, εκπροσώπηση στο Εποπτικό Διοικητικό Συμβούλιο και δικαίωμα βέτο αρνησικυρίας. «AIR FRANCE» «KLM». Γαλλία και Ολλανδία που κατέχουν το 14% της εταιρείας έκαστη, προσέφεραν οικονομική ενίσχυση περίπου 11 δισεκατομμύρια, με συγκεκριμένες, όμως, εγγυήσεις για πιο οικολογική πολιτική με το πάγωμα να δίνονται μερίσματα και μπόνους στα στελέχη κ.λπ..

Δεν αναφερθήκατε στην Πορτογαλία και στην Ιταλία που πράγματι έδωσαν κι αυτές κάποια χρήματα. Θέλω να σας πω ότι εκείνη την περίοδο εξέταζαν πολύ σοβαρά την κρατικοποίηση της «ALITALIA» και του «TAP», ο οποίος «TAP» 50% είναι δημόσιος.

Και επίσης, θα το πω και αυτό και νομίζω έχω ένα λεπτό ακόμα. Είπατε ότι πέραν των 120 εκατομμυρίων ευρώ, η «AEGEAN» δεν πήρε τίποτα άλλο. Λάθος! Είχαν δοθεί οριζόντια μέτρα τότε από την Κυβέρνηση στις μεταφορές, που προφανώς είχε εκμεταλλευτεί και η «AEGEAN» και αρχίζω και υπενθυμίζω: Νομοθέτησε η Κυβέρνηση για χορήγηση κουπονιών voucher ως μόνη εναλλακτική του επιβάτη σε περίπτωση ματαίωσης της πτήσης, δηλαδή, νομοθετήθηκε δανεισμός της αεροπορικής εταιρείας από τους επιβάτες. Δάνειο 150 εκατομμυρίων ευρώ από το Ταμείο Εγγυοδοσίας Επιχειρήσεων COVID 19, μείωση του ΦΠΑ 13%, αποζημίωση 20 ευρώ ανά θέση συν ΦΠΑ, ειδικός συντελεστής 15% για το πτητικό που δεν ωφελήθηκαν οι εργαζόμενοι, μείωση των κρατικών τελών, μείωση των τελών στα καύσιμα, επιδότηση του συνόλου των ασφαλιστικών εισφορών για τον χρόνο που δεν απασχολούνται οι εργαζόμενοι και το 40% στα ενοίκια. Ποια από τα παραπάνω δεν αποτελούν, δηλαδή, κρατική βοήθεια;

Και ξαναλέω δεν είπαμε να μην στηριχθεί ο διεθνής αερομεταφορέας, ο μεγαλύτερος αερομεταφορέας της χώρας, αλλά με όρους και προϋποθέσεις. Εδώ προσέφερε η Κυβέρνηση κρατική στήριξη, χωρίς καμμία εγγύηση αφαίρεσε τον έλεγχο του κράτους από τα αεροδρόμια, ξέρετε τι είναι αυτή η ιστορία με την ΑΠΑ κ.λπ., που λέμε κάθε φορά και δέχθηκε και τις απολύσεις της εταιρείας.

Να ολοκληρώσω, κύριε Πρόεδρε. Οι δύο συμβάσεις που περιγράφονται στο νομοσχέδιο είναι παραδείγματα της συνηθισμένης πολιτικής που μας έχει συνηθίσει αυτή η Κυβέρνηση, που έχει πάντα γνώμονα την εξυπηρέτηση των ιδιωτικών συμφερόντων εις βάρος του δημοσίου συμφέροντος.

Και καταψηφίζουμε αλλά και καταγγέλλουμε τον τρόπο με τον οποίο πάτε να κρύψετε αυτό το σκάνδαλο που ψηφίζεται σήμερα από αυτή τη Βουλή.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από την Κοινοβουλευτική Ομάδα της Νίκης, ο ειδικός αγορητής κ. Σπυρίδων Τσιρώνης.

Παρακαλώ, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, επί της διαδικασίας τα είπαν όλα οι προηγούμενοι. Πραγματικά, είναι απαράδεκτο να έρχεται μια κύρωση τόσο σημαντική κατ’ αυτόν τον τρόπο και να μη μπορεί να συζητηθεί στην ολομέλεια όπως πρέπει, με όλους τους Βουλευτές.

Θα ήταν, όμως, παράλειψη να μην αναφερθώ στο θέμα των ημερών, στο θέμα που ο Πρωθυπουργός επέλεξε να είναι θέμα των ημερών, ειδικά μετά τις χθεσινές του δηλώσεις. Και επιτρέψτε μου να πω πως σε μια χρονική περίοδο που η ελληνική κοινωνία παραπαίει, σε μια περίοδο που η μυστική διαχείριση των εθνικών θεμάτων τουλάχιστον προκαλεί φόβο και η ακρίβεια καλπάζει, φτωχοποιώντας τους Έλληνες με σταθερά βήματα, σε σημείο που να χάνουν ετούτη τη στιγμή από funds ξένα τα σπίτια τους, η σπουδή της Κυβέρνησης να φέρει το νομοσχέδιο για τον γάμο των ομοφυλοφίλων, όπως ακούσαμε χθες, επιβεβαιώνει πλήρως αυτά που έλεγε η Νίκη.

Με το μεγαλύτερο μέρος των ψηφοφόρων της Νέας Δημοκρατίας, αλλά και ολόκληρης της κοινωνίας να διαφωνεί και της ιεραρχίας σύσσωμης να διαφωνεί, η σπουδή του Πρωθυπουργού αποδεικνύει πως η woke ατζέντα δεν έρχεται ούτε ως κοινωνική ανάγκη ούτε ως δικαίωμα, αλλά έρχεται ως επιβολή.

Επιτέλους, ποια είναι αυτή η δύναμη που αναγκάζει τον Πρωθυπουργό μιας χώρας, από τη μία, να μη θέτει θέμα κομματικής πειθαρχίας και από την άλλη, να κλείνει το μάτι, φτιάχνοντας «μαξιλαράκι συνείδησης»; Διότι, όταν λέμε κομματική πειθαρχία, επικαλείται τη βουλευτική συνείδηση. Πώς μετά έρχεται το «μαξιλαράκι», ώστε να αλλοιωθεί αυτή η συνείδηση, κλείνοντας το μάτι να απέχουν. Πού ακούστηκε ξανά αυτό, να καλεί Πρωθυπουργός να απέχουν όσους διαφωνούν; Είναι αυτό ποιότητα Κοινοβουλευτικής Δημοκρατίας και διαδικασίας;

Αυτοί οι πολιτικοί τακτικισμοί φθείρουν τα θεμέλια της δημοκρατίας. Θα τα πούμε, όμως και για τη συνείδηση, όταν έρθει -ποτέ να μην έρθει- η ώρα να συζητηθεί αυτό. Μέχρι τότε, όμως, πρέπει να δηλώσουμε ότι η Νίκη απερίφραστα και χωρίς κανέναν αστερίσκο θα είναι απέναντι σε οτιδήποτε πληγώνει, πλήττει, προσβάλλει τον πυρήνα της οικογένειας. Και δεν λέω παραδοσιακής οικογένειας, γιατί δεν γνωρίζουμε, δεν αναγνωρίζουμε κάποιο άλλο είδος τέτοιας οικογένειας.

Σχετικά με τη σύμβαση, ο Διεθνής Αερολιμένας Αθηνών μόνο για το 2023 διένειμε μερίσματα ύψους 680 εκατομμυρίων ευρώ, με το 55% εξ αυτών να κατευθύνεται προς τα δημόσια ταμεία. Μόνο για το διάστημα του πρώτου εννεάμηνου, Ιανουαρίου-Σεπτεμβρίου, είχε έσοδα 436 εκατομμυρίων ευρώ, αυξημένα κατά 22%, έναντι των 357 εκατομμυρίων ευρώ την αντίστοιχη περίοδο του 2022.

Η παραπάνω παρουσίαση οικονομικών στοιχείων κρίνεται απαραίτητη για να καταλάβουμε όλοι και κυρίως, να καταλάβουν οι Έλληνες πολίτες τη μεγάλη αξία του Διεθνούς Αερολιμένα Αθηνών, που βγαίνει προς πώληση στο 30% του μετοχικού του κεφαλαίου.

Η Κυβέρνηση για μια ακόμη φορά επιλέγει την εύκολη λύση της πώλησης μιας κερδοφόρας, αλλά και σπουδαίας σημασίας εταιρείας. Η εταιρεία του Διεθνούς Αερολιμένα Αθηνών διαχειρίζεται το μεγαλύτερο αεροδρόμιο της χώρας μας και το πιο κερδοφόρο. Είναι πύλη εισόδου και εξόδου για εκατομμύρια τουρίστες που επισκέπτονται τη χώρα μας. Η εκχώρησή του είναι ακατανόητη, ακόμα και με οικονομικούς όρους.

Το οικονομικό επιτελείο, πιστό στις δεσμεύσεις του που μας επιβλήθηκαν τα δύσκολα χρόνια των μνημονίων, συνεχίζει να πουλάει τη δημόσια περιουσία μέσω του ΤΑΙΠΕΔ, χωρίς να δείχνει διάθεση αναστροφής αυτής της αδιέξοδης και λανθασμένης πολιτικής, που τα όποια οφέλη της είναι βραχυπρόθεσμα.

Τα οικονομικά στοιχεία του Διεθνούς Αερολιμένα Αθηνών που παρουσιάσαμε παραπάνω αποδεικνύουν ότι πρόκειται για μια εύρωστη εταιρεία, που θα προσέφερε σταθερά έσοδα στον κρατικό προϋπολογισμό και μάλιστα, με αυξητική, όπως είδαμε, τάση.

Αντιθέτως, η πώληση που επιλέγει η Κυβέρνηση θα φέρει ένα πρόσκαιρο έσοδο στα δημόσια ταμεία για το 2024, χάνοντας τη δυνατότητα να έχουμε πολλαπλάσια οικονομικά οφέλη τα επόμενα χρόνια.

Η θέση του κόμματός μας είναι ξεκάθαρα κατά της πώλησης περιουσιακών στοιχείων του δημοσίου με καίρια σημασία για την εθνική οικονομία, όπως είναι ο Διεθνής Αερολιμένας. Με λίγα λόγια, τα μελλοντικά κέρδη του αεροδρομίου, αφού πάνε στο συγκεκριμένο fund του Καναδά, θα χρηματοδοτούν τις συντάξεις των Καναδών δημοσίων υπαλλήλων. Η Κυβέρνηση δεν εξέτασε την περίπτωση αυτή να γίνει με τα αποθεματικά κεφάλαια των ασφαλιστικών ταμείων, ειδικά του ΕΦΚΑ.

Για τους λόγους που αναφέραμε, τη συγκεκριμένη σύμβαση την καταψηφίζουμε.

Ως προς την κύρωση του ιδιωτικού συμφωνητικού, είχε προηγηθεί στην εταιρεία καταβολή επιχορήγησης ποσού 120 εκατομμυρίων ευρώ από το ελληνικό δημόσιο για την αποκατάσταση των ζημιών που υπέστη η εταιρεία λόγω των περιοριστικών μέτρων της πανδημίας. Να θυμίσουμε ότι από τα 120 εκατομμύρια ευρώ κρατικής επιχορήγησης τα 60 εκατομμύρια ήταν η μη επιστρεπτέα προκαταβολή και τα υπόλοιπα 60 εκατομμύρια ευρώ αύξηση μετοχικού κεφαλαίου, με την έκδοση δικαιωμάτων άνω των 10 εκατομμυρίων μετοχών. Η τιμή που έλαβε το ελληνικό δημόσιο με το ιδιωτικό συμφωνητικό ανέρχεται στα 85 εκατομμύρια περίπου ευρώ. Αν η συναλλαγή είχε γίνει με τιμή κλεισίματος στις 5-1-2024, το τίμημα θα ανερχόταν στα 119 εκατομμύρια ευρώ ή με τη μέση τιμή του τελευταίου τριμήνου, θα ήταν στα 114 εκατομμύρια ευρώ.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Με βάση τα οικονομικά στοιχεία της εταιρείας, το μεγάλο επενδυτικό πρόγραμμα και την κερδοφορία, την ανοδική τάση της μετοχής, αποδεικνύεται ότι η Κυβέρνηση βιάστηκε για την εν λόγω συναλλαγή, χωρίς να μελετήσει στοιχειωδώς την ανοδική τάση της μετοχής.

Από τα παραπάνω αποδεικνύεται ότι δεν επιλέχθηκε η κατάλληλη περίοδος για την άσκηση του δικαιώματος του δημοσίου. Εκτιμούμε ότι το ελληνικό δημόσιο θα είχε επιπλέον όφελος μεταξύ 25 και 35 εκατομμυρίων ευρώ.

Για όλους τους παραπάνω λόγους η Νίκη καταψηφίζει και τις δύο κυρώσεις.

Ευχαριστώ πάρα πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιρώνη.

Πριν καλέσω στο Βήμα τον κ. Καζαμία, έχω να κάνω μια ανακοίνωση προς το Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα δύο μαθήτριες και μαθητές και τέσσερις εκπαιδευτικοί συνοδοί τους από το 5ο Γενικό Λύκειο Αχαρνών.

Καλώς ήλθατε στη Βουλή, παιδιά!

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Αλέξανδρος Καζαμίας, εισηγητής της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, κυρίες και κύριοι Βουλευτές, προτού ξεκινήσω, θα ήθελα να εκφράσω τη λύπη μου για τον θάνατο της ποιήτριας, συγγραφέας και μεταφράστριας Ολυμπίας Καράγιωργα, που έφυγε από τη ζωή στις 5 Ιανουαρίου. Η Υπουργός Πολιτισμού εξέδωσε ανακοίνωση στην οποία αναφέρθηκε δεόντως στο πολύπλευρο έργο και στις διακρίσεις της.

Η Ολυμπία Καράγιωργα ήταν συμμαθήτρια του πατέρα μου από την Αίγυπτο και προσωπική μου φίλη. Ως Βουλευτής από τον Ελληνισμό της διασποράς, θα ήθελα να τονίσω ότι ο θάνατός της συνιστά απώλεια για όλους τους Αιγυπτιώτες και για τη σημαντική λογοτεχνία τους.

Είναι, επίσης, απώλεια για όλους τους ανθρώπους του πνεύματος στην Ελλάδα και ιδίως, για όσους υπερασπίστηκαν τη δημοκρατία και τα δικαιώματα των γυναικών.

Περνώ τώρα, κύριε Πρόεδρε, στο νομοσχέδιο που καλούμαστε να συζητήσουμε και το οποίο αφορά στην κύρωση των δύο συμβάσεων του δημοσίου, χωρίς να αναφερθώ στα διαδικαστικά ζητήματα, για τα οποία διατύπωσε τις απόψεις της Πλεύσης Ελευθερίας με πλήρη επάρκεια η Πρόεδρός μας λίγο πριν.

Η πρώτη σύμβαση είναι η αναθεώρηση της συμφωνίας του 1995 ανάμεσα στο ελληνικό δημόσιο και τον Διεθνή Αερολιμένα Αθηνών, που υπεγράφη στις 7 Δεκεμβρίου του 2023. Ως τώρα, το ελληνικό δημόσιο κατέχει το 55% των μετοχών του αεροδρομίου «Ελευθέριος Βενιζέλος». Σκοπός της συμφωνίας είναι να εκποιήσει το 30% των μετοχών του δημοσίου που ελέγχει το ΤΑΙΠΕΔ, δίνοντας το 10% εξ αυτών στο καναδικό fund, για να αποκτήσει συνολικά την πλειοψηφία των μετοχών. Το υπόλοιπο 19% θα εισαχθεί στο Χρηματιστήριο και το 1% θα δοθεί στον όμιλο Κοπελούζου.

Η Πλεύση Ελευθερίας είναι αντίθετη προς αυτή τη σύμβαση για τρεις βασικούς λόγους:

Πρώτον, διότι πρόκειται για μια σύμβαση που ιδιωτικοποιεί πλέον το 75% του αερολιμένα Αθηνών, μια πετυχημένη επιχείρηση, τα τεράστια κέρδη της οποίας μέχρι τώρα πήγαιναν κατά πλειοψηφία στο δημόσιο. Όταν οι νεοφιλελεύθερες κυβερνήσεις καθιέρωσαν τις ιδιωτικοποιήσεις ως μία αμφιλεγόμενη και συχνά καταστροφική πολιτική, το έκαναν στη βάση κάποιας λογικής: να απαλλάξουν το κράτος από τις λεγόμενες «προβληματικές επιχειρήσεις», δηλαδή δημόσιες εταιρείες που είχαν ζημιά και την οποία αδίκως επωμίζονταν οι φορολογούμενοι πολίτες. Η ιδιωτικοποίηση, όμως, ακόμη και για τους συνεπείς νεοφιλελεύθερους δεν είναι μια πολιτική που αποβλέπει στο να πουλά τις πλέον κερδοφόρες επιχειρήσεις του δημοσίου, όπως δυστυχώς κάνει διαρκώς η Κυβέρνηση, υπακούοντας στις εντολές της τρόικα.

Ο «Αερολιμένας Αθηνών», τους πρώτους εννέα μήνες του 2023, είχε κέρδη 188 εκατομμύρια ευρώ. Από αυτά το δημόσιο εισπράττει σήμερα πάνω από τα μισά και όλο το 2023 θα λάβει 130 εκατομμύρια ευρώ. Η εισηγήτρια της Νέας Δημοκρατίας στην επιτροπή τόνισε ότι με την πώληση του 30% των μετοχών θα εξοικονομηθούν χρήματα τα οποία σήμερα υπολογίζονται περίπου στα 800 εκατομμύρια ευρώ. Εμείς ρωτούμε την Κυβέρνηση: Γιατί στερείτε από το δημόσιο τα τεράστια κέρδη των 130 εκατομμυρίων ετησίως και τα χαρίζετε σε μεγάλα ξένα funds και σε εγχώριους ολιγάρχες, όπως ο όμιλος Κοπελούζου, τη στιγμή που σε πέντε-έξι χρόνια θα έχετε μαζέψει όλο το ποσό το οποίο θα εισπράξετε από την ιδιωτικοποίηση σήμερα και θα συνεχίσει το κράτος να έχει εσαεί την ιδιοκτησία της πλειοψηφίας των μετοχών του αεροδρομίου, εισπράττοντας και τα τεράστια κέρδη του στο μέλλον.

Κατά τη γνώμη μας, αυτό που κάνετε με την ιδιωτικοποίηση του «Ελευθέριος Βενιζέλος» δεν είναι καν μια θατσερική πολιτική. Είναι μια παράλογη απόφαση που συνιστά κακοδιαχείριση και διασπάθιση της δημόσιας περιουσίας, με σκοπό να εξυπηρετήσετε τους ντόπιους ολιγάρχες και το καναδικό fund που διαχειρίζεται το αεροδρόμιο.

Δεύτερον, η Πλεύση Ελευθερίας είναι ριζικά αντίθετη προς την ιδιωτικοποίηση του αερολιμένα Αθηνών διότι αυτή πραγματοποιείται μέσα από σχεδόν αποικιακές, μνημονιακές διαδικασίες και θεσμούς, δηλαδή το ΤΑΙΠΕΔ που δρα για λογαριασμό της τρόικα, δηλαδή για να εξοικονομηθούν όπως-όπως κάποια χρήματα από την αποπληρωμή του παράνομου και μη βιώσιμου χρέους στους δανειστές.

Τρίτον, θεωρούμε πως η απώλεια της πλειοψηφίας των μετοχών του αεροδρομίου δημιουργεί συνθήκες αυξημένου κινδύνου για την ασφάλεια των αερομεταφορών. Πριν τα Χριστούγεννα στην Εξεταστική Επιτροπή για το έγκλημα των Τεμπών ο διοικητής της αρχής Πολιτικής Αεροπορίας έκρουσε τον κώδωνα του κινδύνου για τη χαμηλή ασφάλεια των δεκατεσσάρων περιφερειακών αεροδρομίων της χώρας που ιδιωτικοποιήθηκαν με τα μνημόνια, λέγοντας ότι φοβάται να μην έχουμε συντόμως και «Τέμπη του αέρα». Αντί η Κυβέρνηση να ταρακουνηθεί από αυτές τις προειδοποιήσεις και να επανεξετάσει σοβαρά την πολιτική των ιδιωτικοποιήσεων στα αεροδρόμια, συνεχίζει ακάθεκτη με νέες ιδιωτικοποιήσεις, ακριβώς όπως ο κ. Καραμανλής και άλλοι Υπουργοί της Κυβέρνησης εκώφευαν στις συγκλονιστικές προειδοποιήσεις ειδικών και συνδικαλιστών μέχρις ότου σκοτώθηκαν πενήντα επτά άνθρωποι πέρυσι στα Τέμπη.

Περνώ τώρα στο δεύτερο μέρος του νομοσχεδίου που αφορά το συμφωνητικό ανάμεσα στο δημόσιο και την αεροπορική εταιρεία «AEGEAN». Το 2021 εν μέσω της πανδημίας του κορωνοϊού η Κυβέρνηση έδωσε επιχορήγηση 120 εκατομμυρίων ευρώ προς την εταιρεία «AEGEAN» και ζήτησε ως αντάλλαγμα warrants (ή εντάλματα στα ελληνικά), δηλαδή μετοχές της εταιρείας, αξίας περίπου 40 εκατομμυρίων ευρώ. Τότε η μετοχή της «AEGEAN» είχε αξία κοντά στα 5,5 ευρώ, ενώ στις 4 Ιανουαρίου το δημόσιο πούλησε τις μετοχές που είχε στην εταιρεία προς 11,5 εκατομμύρια ευρώ τη μετοχή, επιφέροντας ένα έσοδο 85 εκατομμυρίων ευρώ.

Η Πλεύση Ελευθερίας θεωρεί πως οι κινήσεις αυτές ήταν εσφαλμένες. Κάποιος θα μπορούσε να πει επιπλέον «ύποπτα εσφαλμένες», διότι εν τέλει στοίχισαν στον Έλληνα φορολογούμενο 35 εκατομμύρια ευρώ. Δώσαμε 120 εκατομμύρια και πήραμε πίσω 85 εκατομμύρια. Αυτό το δημόσιο χρήμα δόθηκε ως επιχορήγηση σε μία υπερβολικά κερδοφόρα ιδιωτική επιχείρηση και δυστυχώς δεν πρόκειται ποτέ να επιστραφεί. Το 2022 η «AEGEAN» είχε κέρδη 141 εκατομμύρια ευρώ και το 2023 αναμένεται να έχει κέρδη περίπου 300 εκατομμύρια ευρώ. Γι’ αυτό ζητούμε από την Κυβέρνηση να εξηγήσει στους πολίτες: Γιατί μια εταιρεία που έχει κέρδη τη διετία 2022-2023 σχεδόν μισό δισεκατομμύριο ευρώ, κύριε Υφυπουργέ, θα πρέπει να λάβει επιπλέον επιχορήγηση 35 εκατομμυρίων από το δημόσιο;

Η Πλεύση Ελευθερίας θεωρεί πως και εδώ υπάρχει σκάνδαλο εξυπηρέτησης των γνωστών ολιγαρχών, διότι είναι φίλοι της Κυβέρνησης. Θεωρούμε πως η Κυβέρνηση Μητσοτάκη όταν έδινε επιχορήγηση στα 120 εκατομμύρια ευρώ στην «AEGEAN» το 2021 είχε πολλές επιλογές που θα της επέτρεπαν να λάβει πίσω το πλήρες ποσό των 120 εκατομμυρίων, αντί να χαρίσει στους ολιγάρχες ένα δώρο 35 εκατομμυρίων ευρώ για την Πρωτοχρονιά. Αν αυτό έγινε εσκεμμένα ή όχι απαιτεί έρευνα άλλης τάξεως. Το ότι όμως υπήρξε σκανδαλώδης κακοδιαχείριση αυτό είναι κατά τη γνώμη μας σαφές.

Στη σελίδα 18 του νομοσχεδίου η συμφωνία λέει ότι σε αντάλλαγμα της επιχορήγησης των 120 εκατομμυρίων το ελληνικό δημόσιο έλαβε 11,5% των μετοχών της «AEGEAN» στην τότε τιμή, που ισοδυναμεί με μετοχές αξίας 40 εκατομμυρίων. Θεωρούμε ότι ένα κράτος που σέβεται τον εαυτό του και δεν είναι υπηρέτης των ολιγαρχών θα έπρεπε να είχε λάβει το 2021 περισσότερες μετοχές για να είναι βέβαιο ότι θα πάρει πίσω όλα τα λεφτά του, προσαυξημένα μάλιστα σύμφωνα με το ύψος του πληθωρισμού, δηλαδή να εισπράξει κοντά στα 140 εκατομμύρια ευρώ.

Η Πλεύση Ελευθερίας θεωρεί πως μέσα από μία σωστή διαχείριση η κυβέρνηση θα είχε σήμερα δύο επιλογές: ή να πάρει πίσω 140 εκατομμύρια κάτι που θα απαιτούσε να είχε πάρει το 2021 το 20% και όχι το 11,5% των μετοχών της εταιρείας ή να διατηρήσει εσαεί αυτό το 20% των μετοχών της «AEGEAN» με καινούργιο συμφωνητικό, δεδομένου ότι πρόκειται για μια εταιρεία με τεράστια κέρδη. Και η Ελλάδα, κακώς κατά τη γνώμη μας, λόγω της κακοδιαχείρισης του παρελθόντος με την «Ολυμπιακή», στην οποία εμπλέκεται και ο κ. Χατζηδάκης, είναι μια χώρα χωρίς εθνικό αερομεταφορέα.

Δυστυχώς, η Κυβέρνηση άφησε με ανευθυνότητα, ενδεχομένως και εσκεμμένα, να μην υπάρξουν επαρκείς εγγυήσεις για να χάσει το δημόσιο σημαντικά ποσά προς όφελος των ολιγαρχών.

Για τους λόγους αυτούς, κύριε Πρόεδρε, η Πλεύση Ελευθερίας θα καταψηφίσει και τις δύο συμβάσεις που περιέχονται σε αυτό το νομοσχέδιο.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Καλείται στο Βήμα η κ. Άννα Καραμανλή εισηγήτρια της Νέας Δημοκρατίας.

**ΑΝΝΑ ΚΑΡΑΜΑΝΛΗ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με το πρώτο άρθρο του νομοσχεδίου κυρώνουμε την από 7 Δεκεμβρίου 2023 σύμβαση τροποποίησης της Σύμβασης Ανάπτυξης Αεροδρομίου του 1995 αναφορικά με την τροποποίηση συγκεκριμένων άρθρων της εν λόγω σύμβασης, εν όψει της επικείμενης εισαγωγής της εταιρείας με την επωνυμία «Διεθνής Αερολιμένας Αθηνών Α.Ε.» στο Χρηματιστήριο Αθηνών.

Ανοίγει ο δρόμος με τις αλλαγές που συμφωνήθηκαν να εισαχθεί η εταιρεία στο Χρηματιστήριο και καταργούνται οι περιορισμοί ως προς το ποσοστό συμμετοχής των μετόχων εκτός του ελληνικού δημοσίου στο μετοχικό κεφάλαιο του αερολιμένα που έθετε η αρχική σύμβαση.

Η σημερινή εικόνα των μετόχων του αερολιμένα έχει ως εξής: Το Υπερταμείο κατέχει το 25%, το ΤΑΙΠΕΔ το 30%, η εταιρεία «AVI ALLIANCE» το 40% συν εξήντα μετοχές που πρόκειται για μία εταιρεία συμφερόντων του καναδικού ασφαλιστικού ταμείου PSP πίεση και η οικογένεια κολαούζου το 5% μείον εξήντα μετοχές. Μετά την κύρωση από τη Βουλή αυτής της σύμβασης το 30% που κατέχει σήμερα το ΤΑΙΠΕΔ θα διατεθεί σε θεσμικούς επενδυτές και στο επενδυτικό κοινό, καθώς και στους υφιστάμενους ιδιώτες μετόχους μέσω ιδιωτικής τοποθέτησης. Το Υπερταμείο θα διατηρήσει τη συμμετοχή του 25%.

Είναι ένα σημαντικό βήμα για το «Ελευθέριος Βενιζέλος». Ο αερολιμένας ως εταιρεία θα λειτουργεί σύμφωνα με το νομοθετικό πλαίσιο που διέπει τις εισηγήσεις. Ήταν παράδοξο, και θα πρέπει να συμφωνήσουμε όλοι σ’ αυτό, να διοικείται μία εταιρεία από τη μειοψηφία. Η κίνηση αυτή από την πλευρά της Κυβέρνησης είναι απόλυτα μελετημένη και δομημένη. Πρόκειται για μία στρατηγική επιλογή μας, μία επιλογή που δίνει φτερά σε μια μεγάλη εταιρεία να αναπτυχθεί ακόμη περισσότερο και τους επενδυτές να επενδύσουν σε αυτή. Δημιουργούνται όλες εκείνες οι προϋποθέσεις για περαιτέρω ανάπτυξη του μεγαλύτερου αεροδρομίου της χώρας μας και επιπλέον υπεραξίες και όλα αυτά σε μια χρονιά κατά την οποία η επιβατική κίνηση σε αυτόν -και αναφέρομαι στο 2023- κατέγραψε ρεκόρ.

Δεν θα μπω σε αριθμούς, στους οποίους αναφέρθηκα κατά τη συζήτηση του νομοσχεδίου προχθές στην αρμόδια επιτροπή. Το μόνο που θα αναφέρω είναι ότι ο αριθμός των διακινηθέντων επιβατών είναι αυξημένος σε σύγκριση, τόσο με το 2022, όσο και με το 2019, έτος που ο τουρισμός έχει φτάσει σε ιστορικά υψηλά.

Από εκεί και πέρα ρυθμίζονται ζητήματα και επέρχονται αλλαγές που απορρέουν από τη νομοθεσία περί εταιρικής διακυβέρνησης. Με το σημερινό καθεστώς ο γενικός διευθυντής της εταιρείας δεν είναι μέλος του Δ.Σ.. Μετά την εισαγωγή στο Χρηματιστήριο ορίζεται ότι ο γενικός διευθυντής αναλαμβάνει καθήκοντα διευθύνοντος συμβούλου και ανώτατου εκτελεστικού διευθυντή και θα είναι παράλληλα μέλος του διοικητικού συμβουλίου.

Επιπλέον, τροποποιείται η διαδικασία με την οποία η εταιρεία συνάπτει διαφόρων ειδών συμβάσεις μεγάλης διάρκειας με ημερομηνία λήξης μεταγενέστερη από τη λήξη της σύμβασης ανάπτυξης του αεροδρομίου μετά από έγκριση του Υπουργού Εθνικής Οικονομίας και Οικονομικών. Η αλλαγή που επέρχεται είναι ότι από δω και στο εξής αυτό μπορεί να συμβαίνει εφόσον πιστοποιείται από ανεξάρτητο χρηματοοικονομικό σύμβουλο ότι οι εν λόγω συμβάσεις είναι προς όφελος του αεροδρομίου και από τη φύση τους δεν θα μπορούσαν να είναι μικρότερης διάρκειας.

Κατοχυρώνονται οι επενδυτές που θα εισέλθουν στο μετοχικό κεφάλαιο της εταιρείας «Διεθνής Αερολιμένας Αθηνών Α.Ε.», καθώς θα γνωρίζουν τους όρους και τις προϋποθέσεις με τις οποίες η εταιρεία θα μπορεί να συνάπτει τέτοιου είδους συμφωνίες.

Επιπρόσθετα, μεγιστοποιεί την αξία της συναλλαγής, καθώς διευκολύνει την εκ μέρους της εταιρείας βέλτιστη αξιοποίηση των περιουσιακών της στοιχείων και για χρονικό διάστημα πέραν της λήξης της διάρκειας της σύμβασης ανάπτυξης αεροδρομίου.

Τέλος, συνυπολογίζουμε στο όφελος του δημοσίου και τη μείωση του δημοσίου χρέους και τον αντίστοιχο περιορισμό των τόκων που προκύπτει μέσα από την πώληση των μετοχών του ΤΑΙΠΕΔ.

Με το δεύτερο άρθρο του νομοσχεδίου κυρώνεται το από 4-1-2024 ιδιωτικό συμφωνητικό μεταξύ της Ελληνικής Δημοκρατίας και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία».

Ειδικότερα και κατά κύριο λόγο, επιβεβαιώνεται η καταβολή του προβλεπόμενου σύμφωνα με το άρθρο 30 του ν.4772/2021 ποσού, που ανέρχεται στα 85,4 εκατομμύρια ευρώ, στο ελληνικό δημόσιο έπειτα από την άσκηση του δικαιώματος προαίρεσης από την εταιρεία για την εξαγορά του συνόλου των τίτλων παραστατικών δικαιωμάτων κτήσης κοινών μετοχών του ελληνικού δημοσίου επί αυτές, μετοχών που εκδόθηκαν το 2021 στο πλαίσιο του σχεδίου στήριξης της εταιρείας κατά την περίοδο της πανδημίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ζητώ την ανοχή σας, κύριε Πρόεδρε, όπως κάναμε και στους προηγούμενους συναδέλφους.

Με τη συμφωνία αυτή το ελληνικό δημόσιο εισέπραξε 85,4 εκατομμύρια ευρώ εκμεταλλευόμενο την υψηλότερη τιμή στην οποία είχαν φτάσει οι μετοχές της εταιρείας μετά τη χορήγηση της ενίσχυσης.

Να σας θυμίσω στο σημείο αυτό ότι όπως και οι άλλες χώρες έδωσαν επιχορηγήσεις στις αεροπορικές μεταφορές, οι οποίες είχαν κλείσει με κρατική εντολή, έτσι και το ελληνικό κράτος έδωσε κατά το πρώτο -μόνο κατά το πρώτο κύμα, τονίζω- κύμα της πανδημίας επιχορήγηση στην «AEGEAN» 120 εκατομμύρια ευρώ και δεν ήταν δάνειο ήταν κρατική επιχορήγηση κατά τα δύο τρίτα. Αυτό που υπολογίζαμε ήταν να λάβουμε πίσω μόνο τα 40 εκατομμύρια και λάβαμε από 85,4. Για να γίνει κατανοητό το όφελος του δημοσίου, επισημαίνουμε ότι η τιμή της μετοχής της «AEGEAN» από το 2021, όταν συμφωνήθηκε το σχέδιο στήριξης της εταιρείας, ήταν 5,5 ευρώ. Η τιμή που ελήφθη υπόψη για τον υπολογισμό του τιμήματος που εισέπραξε το δημόσιο, που είναι η μέση τιμή της μετοχής κατά την περίοδο 11 Αυγούστου 2023 - 3 Νοεμβρίου 2023, ήταν 11,43 ευρώ. Έτσι το ελληνικό δημόσιο εισέπραξε ένα χρηματικό ποσό πολύ υψηλότερο από αυτό που ανέμενε όταν έγινε η συμφωνία διάσωσης.

Σημειώστε ότι κατά την περίοδο μετά τις αρχές Νοεμβρίου η τιμή της μετοχής κινήθηκε μεσοσταθμικά σε χαμηλότερα επίπεδα. Έτσι, αν η διαδικασία αντί για τις αρχές Νοεμβρίου γινόταν σήμερα, το δημόσιο θα εισέπραττε μικρότερο τίμημα κατά 2,8 εκατομμύρια ευρώ. Το αναφέρω αυτό για να καταδείξω πόσο σημαντικό ήταν και το timing στην όλη διαδικασία.

Κυρίες και κύριοι συνάδελφοι, οι δύο αυτές κυρώσεις επιβεβαιώνουν εν τοις πράγμασι ότι το ελληνικό δημόσιο έχει τη γνώση, τη διορατικότητα και την ευελιξία να λειτουργεί προς όφελος των πολιτών, στηρίζοντας παράλληλα και την ελεύθερη αγορά, αξιοποιώντας την περιουσία των Ελλήνων φορολογουμένων με σύνεση και σοβαρότητα και πάντα με γνώμονα το δημόσιο συμφέρον. Γι’ αυτό, έστω και την τελευταία στιγμή, καλώ όλα τα κόμματα πρέπει να τις υπερψηφίσουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καραμανλή.

Πριν ξεκινήσουμε με τους Κοινοβουλευτικούς Εκπροσώπους έχει ζητήσει τον λόγο η κ. Ζωή Κωνσταντοπούλου, Πρόεδρος της Πλεύσης Ελευθερίας.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καλή χρονιά πρώτα απ’ όλα!

Εμείς ξεκινάμε υλοποιώντας αυτά που είπαμε στην τελευταία συνεδρίαση, ότι ένα πράγμα δεν θα αλλάξει για το 2024 και αυτό είναι η σταθερή, διεκδικητική, αγωνιστική, επίμονη, ενοχλητική, συνεπής παρουσία της Πλεύσης Ελευθερίας εδώ στη Βουλή και έξω στην κοινωνία.

Κύριε Καζαμία, κύριε Μπιμπίλα, κυρία Κεφαλά και κύριε Καραναστάση, νομίζω ότι μπορούμε να προκαλέσουμε μια ψηφοφορία τώρα στη Βουλή, γιατί με δύο Βουλευτές της Νέας Δημοκρατίας παρόντες δεν ψηφίζεται το νομοσχέδιο! Αυτό είναι το μόνο σίγουρο. Και πρέπει να εξηγήσετε οι της Νέας Δημοκρατίας πού είναι οι υπόλοιποι εκατόν πενήντα έξι ή εκατόν πενήντα πέντε -γιατί «παίζει» μετά τη στάση του κ. Σαμαρά- πού είναι οι υπόλοιποι. Δεν θα πω «οέο»! Πού είναι η Κοινοβουλευτική Ομάδα της Νέας Δημοκρατίας;

Φέρνετε ουσιαστικά στη ζούλα ένα νομοσχέδιο μείζον το οποίο αφορά τη λειτουργία του Διεθνούς Αερολιμένα «Ελευθέριος Βενιζέλος». Αφορά επίσης τις αερομεταφορές στη χώρα. Το κάνετε με μία διαδικασία η οποία είναι άκυρη εντελώς. Τη Βουλή την άνοιξε σχεδόν ο θυρωρός και όχι η Διάσκεψη των Προέδρων. Τη Βουλή την άνοιξε ο Ειδικός Γραμματέας της Βουλής, που είναι υπάλληλος της Βουλής, υψηλόβαθμος μεν, προσκείμενος στον Πρόεδρο της Βουλής, αλλά δεν έχει αρμοδιότητα να αποφασίσει ότι νομοθετεί το Κοινοβούλιο. Δεν έχει γίνει Διάσκεψη των Προέδρων, δεν έχει ορισθεί ημερήσια διάταξη και στη ζούλα φέρνετε ένα νομοσχέδιο για να κυρωθεί όπως κυρώνονται τα απλά ανώδυνα νομοσχέδια που οι πιο πολλοί τα στηρίζουν, όπως είναι τα νομοσχέδια πολιτιστικών ανταλλαγών, εκπαιδευτικών ανταλλαγών, διεθνών συνθηκών, που δεν προκαλούν αντιδικία και αντιμωλία και που δεν αλλάζει το περιεχόμενό τους.

Κύριε Υφυπουργέ, καταλαβαίνω πόσο άσχημα αισθάνεστε τώρα εκεί μόνος σας, γιατί ο κ. Χατζηδάκης καταθέτει στην Επιτροπή για τα Τέμπη με δύο μέρες καθυστέρηση και δίνει τις εξηγήσεις του. Την ίδια ώρα, όμως, που είναι όλοι επικεντρωμένοι στο τι λέει ο Χατζηδάκης για τα Τέμπη και για τους σιδηροδρόμους, την ίδια ώρα περνάει εδώ ένα νομοσχέδιο που μπορεί να έχει ίση απαξία με όλα όσα κάνατε όλοι οι συνυπαίτιοι και φτάσατε τους σιδηροδρόμους εκεί που τους φτάσατε, με το ξεπούλημα του ΟΣΕ για 45 εκατομμύρια ευρώ σε μάλλον «ημέτερους», με την απουσία ελέγχου της ασφάλειας των σιδηροδρομικών μεταφορών που όλοι τις θεωρούσαμε τις πιο ασφαλείς και κράδαινε το δάχτυλό του από κυβερνητικών εδράνων ο κ. Καραμανλής και έλεγε: «Ντροπή σας να αμφισβητείτε την ασφάλεια των σιδηροδρόμων!».

Ελπίζω πραγματικά -το είπα και πριν στην παρέμβασή μου που δεν ήταν διαδικαστική ήταν συνταγματική, κοινοβουλευτική δημοκρατική- να μην δείχνουμε πλάνα από τη σημερινή συνεδρίαση στο μέλλον για να λέμε ότι σε μια άδεια Βουλή χωρίς διαδικασία ψηφίστηκε πρώτον ότι χάνει τον έλεγχο της πλειοψηφίας του «Ελευθέριος Βενιζέλος» το δημόσιο με σύμβαση η οποία υπογράφτηκε και δεν το είπατε πουθενά στις 7 Δεκεμβρίου του 2023.

Και δεύτερον, ότι δίνετε πίσω μετοχές που αγοράσατε -το ελληνικό δημόσιο- αντί τιμήματος 120 εκατομμυρίων ευρώ, μετοχές της «AEGEAN», του μοναδικού ελληνικού αερομεταφορέα, απεμπολείτε τη συμμετοχή δηλαδή του ελληνικού δημοσίου στον αερομεταφορέα για τίμημα μικρότερο από αυτό που καταβάλατε για το ελληνικό δημόσιο. Καταβάλατε 120 εκατομμύρια ευρώ και αυτή είναι η αξία των μετοχών σύμφωνα με τη δική σας αποτίμηση και τις δίνετε πίσω παίρνοντας 85 εκατομμύρια ευρώ, δηλαδή παίρνοντας 35 εκατομμύρια ευρώ λιγότερα.

Χτες είπα στον κ. Μητσοτάκη με μήνυμά μου -θα το επαναλάβω- ότι είναι η έναρξη της χρονιάς, έχουμε 11 Γενάρη, είναι μια θαυμάσια ευκαιρία να αφήσετε τις κακές σας συνήθειες, την κακή συνήθεια να περιφρονείτε το Κοινοβούλιο, την κακή συνήθεια να μην έρχεστε στη Βουλή, την κακή συνήθεια να μην απαντάτε σε ερωτήσεις. Δεν έχει έρθει ούτε σε μια επίκαιρη ερώτηση να απαντήσει ο κ. Μητσοτάκης εδώ και εξίμισι μήνες. Του έχω καταθέσει δεκαέξι και δεν μου απάντησε. Θα προσέλθει αύριο για να απαντήσει για τις γυναικοκτονίες ή θα κάνει μόνο βίντεο και συνεντεύξεις με ανώδυνες απαντήσεις;

Θα προσέλθει αύριο για να απαντήσει γι’ αυτά που είπε ο κ. Βενιζέλος στη συνέντευξή του στον Γιώργο Κουβαρά; Ο κ. Βενιζέλος περιέγραψε ότι διαπραγματευόταν σε σκοτεινά υπόγεια με απειλητική ατμόσφαιρα και πρώτον, την ίδια περίοδο υπήρχε άλλη επίσημη αποστολή της ελληνικής κυβέρνησης, εκείνος κυκλοφορούσε με ένα βαν σε συνθήκες παρανομίας, δεύτερον δεν μπορούσε στην Ελλάδα ούτε καφέ να πιει σε εξωτερικό χώρο και γι’ αυτό χάρηκε που βρήκε ένα ωραίο ξενοδοχείο στην αλλοδαπή να πιει καφέ σε εξωτερικό χώρο και τρίτον, αυτές τις απειλές που δεχόταν από τον Σόιμπλε δεν τις είπε στους πολίτες, διότι δεν ήθελε να διαταράξει και το κλίμα. Αυτά είναι ήσσονα πράγματα που δεν θα τα συζητήσουμε;

Διότι με αυτές τις διαδικασίες χρεώσατε κάθε νεογέννητο μωρό 40.000 ευρώ. Αυτή είναι η αναλογία κάθε νεογέννητου στην πρώτη αναπνοή που παίρνει και το λέμε καθαρά γιατί κάνετε εξαγγελίες για την ακρίβεια. Θα τη μειώσετε κάποτε –δεν ξέρει κανείς πότε- την τιμή του βρεφικού γάλακτος, θα μειώσετε την τιμή και θα πατάξετε την ακρίβεια; Μα, γιατί δεν απαλλάσσετε τους πολίτες από αυτό το χρέος και τα νεογέννητα μωρά από αυτό το χρέος που αντί να το αμφισβητείτε, ενώ έχετε επιχειρήματα, επιλέγετε όχι απλώς να το αποπληρώνετε, αλλά και να το προπληρώνετε;

Ομόφυλα ζευγάρια. Θα συνεχιστεί για καιρό αυτή η κοροϊδία, κύριε Πλεύρη; Θα συνεχιστεί για καιρό ή θα φέρετε νομοθετική πρωτοβουλία που θα λέει ότι όλα τα ζευγάρια και όλοι οι άνθρωποι έχουν τα ίδια δικαιώματα και το δικαίωμα στον γάμο και το δικαίωμα στην τεκνοθεσία, ό,τι δικαίωμα έχει το ετερόφυλο ζευγάρι, έχει και το ομόφυλο ζευγάρι, γιατί αυτό θα πει προστασία των ανθρωπίνων δικαιωμάτων;

Θα το φέρετε ή θα παίζετε με τα κομματικά ακροατήρια και από τη μία, η κ. Μπακογιάννη και ο κ. Μητσοτάκης θα λένε: «Ναι το κάνουμε για τα παιδιά» και από την άλλη ο κ. Πλεύρης, ο κ. Βορίδης, ο κ. Γεωργιάδης θα λένε: «Εμείς δεν θα ψηφίσουμε τεκνοθεσίες και τέτοια πράγματα»; Και εκ τρίτου θα έρχεται ο κ. Μητσοτάκης και θα λέει: «Είναι μια αξιοπρεπής στάση να μην εμφανιστούν».

Μα, τότε ποια υπεράσπιση των δικαιωμάτων πρεσβεύει και υπερασπίζεται; Αυτά είναι κάποια δικαιώματα που είναι «ok» κάποιοι να τα αμφισβητούν; Είναι «ok» δηλαδή στην Κοινοβουλευτική σας Ομάδα κάποιοι να μην είστε πολύ άνετοι με τα δικαιώματα κάποιων ανθρώπων;

Έχω να πω στον κ. Μητσοτάκη ότι αυτό δεν είναι φιλελευθερισμός ούτε είναι νεωτερισμός. Αυτό είναι ό,τι πιο παλαιοκομματικό, αντιδραστικό, συντηρητικό και είναι και κοροϊδία απέναντι στους ανθρώπους που υποτίθεται ότι θέλει να αναγνωρίσει τα δικαιώματά τους ο κύριος Πρωθυπουργός.

Εγώ από αυτό το Βήμα τον καλώ να καταθέσει το νομοσχέδιο άμεσα, να διαβουλευθούμε και να συζητήσουμε με άνεση, όχι στο γόνατο, αλλά να πάρει την ευθύνη και να πάψει την κοροϊδία. Διότι ακόμη και από αυτά τα οποία είπε χθες, που δεν είχε καλοαποφασίσει τι θα πει τελικά για Βουλευτές και Υπουργούς, εσείς, κύριε Πλεύρη, από ό,τι κατάλαβα, αν και κοινοβουλευτικός εκπρόσωπος είναι «οκ» να απουσιάζετε, για τον κ. Βορίδη δεν είναι πολύ «ok», αλλά μπορεί να γίνει και «ok» και σε κάθε περίπτωση, εάν εμείς το επισημαίνουμε, εμείς φταίμε. Αν εμείς επισημαίνουμε την υποκρισία αυτή και την κοροϊδία, που στα αλήθεια σημαίνει ότι δεν πιστεύετε στα δικαιώματα και δεν πιστεύει ούτε ο ίδιος ο κ. Μητσοτάκης, φταίμε εμείς.

Φέρτε το νομοσχέδιο άμεσα, όχι με τη διαδικασία του κατεπείγοντος ούτε χωρίς συζήτηση, αλλά με άνετη συζήτηση. Εμείς θέλουμε να σας ακούσουμε, να ακούσουμε γιατί νομίζετε ότι κάποιοι άνθρωποι είναι υποδεέστεροι, να ακούσουμε γιατί νομίζετε ότι κάποιοι δεν πρέπει να έχουν τα ίδια δικαιώματα που έχετε εσείς και εγώ, να ακούσουμε την επιχειρηματολογία σας και να σας κρίνει ο κόσμος.

Γυναικοκτονίες. Έγινε άλλη μία. Είναι η εικοστή; Δεν ξέρω. Κάναμε έναν απολογισμό και καταγράφηκε ότι εγώ έχω κάνει εκατόν ενενήντα τέσσερις ομιλίες στη Βουλή το 2023 και ο Πρωθυπουργός δεκαπέντε, ο κ. Φάμελλος τριάντα μία, ο κ. Ανδρουλάκης τριάντα δύο, ο κ. Κουτσούμπας εννέα. Για γυναικοκτονίες υπολογίζω είκοσι-τριάντα φορές ότι έχω παρέμβει προσωπικά και άλλες τόσες και άλλες τόσες οι Βουλευτές μας.

Θα φέρετε πρωτοβουλία νομοθετική σε αυτή τη ζωή ή θα λέτε «Ναι η έμφυλη βία, τα θύματα», θα κάνει ο κ. Μητσοτάκης βίντεο με θύματα κακοποίησης, θα δίνει συνεντεύξεις και δεν θα παίρνει μέτρα; Πόσες ακόμη γυναίκες; Πόσες ακόμη γυναίκες πρέπει να δολοφονηθούν από συντρόφους, συγγενείς, πρώην συντρόφους, ανθρώπους που πιστεύουν ότι μπορούν να ασκούν εξουσία ζωής ή θανάτου επάνω τους; Πόσες ακόμη για να ενεργοποιηθεί μια κυβέρνηση που υποτίθεται ότι λέει ότι υποστηρίζει τα θύματα; Πού είναι η υποστήριξή σας;

Είπε χθες ο Πρωθυπουργός στη συνέντευξή του ότι πάρα πολλές γυναίκες έχουν πια πρόσβαση στο panic button. Δεν γνωρίζει ότι και γυναίκες που έχουν πρόσβαση έχουν δολοφονηθεί; Δεν γνωρίζει ότι και γυναίκες που πήγαν στον εισαγγελέα, στην αστυνομία, έκαναν ασφαλιστικά μέτρα έχουν δολοφονηθεί; Δεν τα ξέρετε αυτά; Μόνο εγώ τα ξέρω; Μόνο εμείς; Μόνο η Πλεύση Ελευθερίας; Όχι, τα ξέρει όλη η κοινωνία και εσείς κάνετε ότι δεν τα ξέρετε.

Είναι μια μέρα κρίσιμη γιατί κινητοποιούνται σε όλη τη χώρα τα παιδιά, οι μαθητές. Και βλέπω και μαθητές τώρα στα άνω δυτικά θεωρεία που θα σας ανακοινώσει σε λίγο ο Πρόεδρος, παιδιά. Είναι μια ημέρα που οι μαθητές παίρνουν για άλλη μια φορά τα πράγματα στα χέρια τους, τη ζωή τους στα χέρια τους, υπερασπίζονται τα δικαιώματά τους, υπερασπίζονται το δικαίωμά τους στην παιδεία, υπερασπίζονται το δικαίωμά τους στην αξιοπρέπεια, συναντούν αντιδράσεις ακόμα και από εκπαιδευτικούς και από διευθυντές σχολείων. Έχω πληροφορηθεί πολλά ονειδιστικά περιστατικά ακόμα και εδώ στην Αθήνα. Ελπίζω να μην συναντήσουν καταστολή.

Θα ζητήσουμε να πληροφορηθούμε γιατί χθες μετέβη η Αστυνομία στο Γεννάδειο Λύκειο, γιατί δώσατε εντολή να πάνε αστυνομικοί σε ένα λύκειο. Έτσι θα αντιμετωπίσετε τη νέα γενιά; Με αστυνομικούς, με φόβητρο, με καταστολή; Και αυτόν τον ρόλο επιφυλάσσετε στην Αστυνομία; Του αντιπάλου των πολιτών, αντί του συμμάχου και προστάτη των πολιτών;

Ο κ. Χατζηδάκης, κύριε Υφυπουργέ, δεν είναι εδώ. Είναι, όμως, εκείνος που ευθύνεται ως Υπουργός της κυβέρνησης Καραμανλή τότε για αντίστοιχες πρακτικές με αυτή που φέρνετε εδώ.

Τι έκανε ο κ. Χατζηδάκης το 2008; Πούλησε τις μετοχές του ΟΤΕ στον Βγενόπουλο. Μακαρίτης τώρα ο Βγενόπουλος, αλλά δεν αλλάζουν τα πράγματα. Πούλησε σε έναν εκλεκτό τις μετοχές του ΟΤΕ, του Εθνικού Οργανισμού Τηλεπικοινωνιών, με τη δέσμευση, υποτίθεται, ότι δεν θα τις μεταβιβάσει ο Βγενόπουλος. Και ξαναπούλησε και ξαναπούλησε και ξαναπούλησε.

Και τι έκανε ο Βγενόπουλος μετά; Τις μεταβίβασε, αυτό που δεν θα έκανε, αυτό που διαβεβαίωνε ο κ. Χατζηδάκης ότι δεν θα γίνει. Και μεταβιβάζοντάς τες στην «DEUTSCHE TELEKOM» και κάνοντας τις τηλεπικοινωνίες μας πια γερμανικές, έβγαλε ο κ. Βγενόπουλος πάνω από 100 εκατομμύρια ευρώ κέρδος μέσα σε λίγους μήνες. Κέρδος!

Και στη συνέχεια ο κ. Χατζηδάκης ως Υπουργός πούλησε την «Ολυμπιακή». Και πόσο την αγόρασε ο κ. Βγενόπουλος, τον εθνικό αερομεταφορέα; 95 εκατομμύρια ευρώ! Λιγότερο από όσα είχε βγάλει από τη μεταβίβαση των μετοχών του ΟΤΕ μέσα σε λίγους μήνες από το 2008 στο 2009. Έκανε, δηλαδή, ο κ. Χατζηδάκης δώρο την «Ολυμπιακή» στον Βγενόπουλο, με διακηρύξεις ότι τώρα θα έχουμε μια καταπληκτική «Ολυμπιακή», όπως είχαμε μια καταπληκτική «AEGEAN», γιατί αυτή είναι μια καταπληκτική πολιτική.

Σε αυτή την καταπληκτική πολιτική ομνύατε. Και σήμερα, πρώτον, δεν έχουμε «Ολυμπιακή», δεν υπάρχει ούτε εθνικός αερομεταφορέας ούτε Ολυμπιακή ως ιδιωτικός αερομεταφορέας και η «AEGEAN», η οποία υπάρχει, συναλλάσσεται μαζί σας με ανάλογες πρακτικές. Δώσατε 120 εκατομμύρια ευρώ, πήρατε μετοχές, δίνετε πίσω τις μετοχές, παίρνετε 85 εκατομμύρια ευρώ. Άρα έχετε χαρίσει 35 εκατομμύρια ευρώ και δεν έχετε μετοχές, δεν έχει το ελληνικό δημόσιο πάλι συμμετοχή στον αερομεταφορέα.

Και το κάνετε αυτό με ένα ιδιωτικό συμφωνητικό! Ειλικρινά απορώ ποιοι σας συμβουλεύουν; Απορώ. Η Ελληνική Δημοκρατία έκανε ιδιωτικό συμφωνητικό με χειρόγραφες; Στο πόδι το κάνανε; Πήγαν και βρήκαν τον κ. Χατζηδάκη, του βάλαν το πιστόλι στον κρόταφο και του είπαν «υπόγραψε»; Έχετε δει την υπογραφή του στο συμφωνητικό; Με το χέρι! Ο Υπουργός Εθνικής Οικονομίας και Οικονομικών! Που το υπέγραψε με το χέρι και ούτε σφραγίδα ούτε τίποτε; Ενώ ο κ. Βασιλάκης το είχε τυπωμένο. Μάλλον είναι γραμμένο από την «AEGEAN» το συμφωνητικό.

Αυτά είναι πράγματα προκλητικά και προσβλητικά. Είναι η πρώτη πράξη που φέρνετε και το πρώτο που κάνετε. 4 Γενάρη κάνατε αυτή την εκταμίευση, 85 εκατομμύρια ευρώ. 17 Δεκέμβρη που μιλάγατε και μίλησε ο κ. Χατζηδάκης για τον προϋπολογισμό μάς το είπε, που έλεγε από πού θα πάρει, από πού θα φέρει; Γιατί τότε έλεγε ότι θα τα πάρει από τους δικηγόρους, από τους ελεύθερους επαγγελματίες και τους φοβερούς φοροφυγάδες. Αυτοί είναι το πρόβλημα και πρέπει να τους καταδιώξει. Αυτά δεν έλεγε; Τώρα του περίσσευαν 35 εκατομμύρια ευρώ και τα χαρίζει στην «AEGEAN»;

Και αυτό που έκανε για την «AEGEAN» και λέει «μου έδωσες 120, σου δίνω 85 και είμαστε πάτσι», γιατί δεν το κάνει με τους πολίτες; Αλλά λέει έχουμε φορολογούμενους που χρωστάνε πέντε χρόνια; Γιατί δεν το κάνετε με τους πολίτες; Να τους πείτε, χρωστάτε 120, αλλά εμείς τα 120 τα λογίζουμε 85. Διαγραφή χρέους. Δεν πρέπει να το κάνετε; Γιατί ονειδίζετε τους ελεύθερους επαγγελματίες και τους λέτε φοροφυγάδες;

Κύριοι, κλείνοντας, το νομοσχέδιο δεν είναι αστείο, όπως δεν είναι και οι αερομεταφορές στη χώρα. Και την ώρα που εξετάζουμε το έγκλημα των Τεμπών δεν έπρεπε να φέρετε τέτοιο νομοσχέδιο.

Γιατί; Γιατί στις αρχές Δεκεμβρίου αποκαλύφθηκε ότι δεν είχε διοίκηση η Υπηρεσία Πολιτικής Αεροπορίας από τον Σεπτέμβρη. Σεπτέμβρη με Δεκέμβρη. Το ξέρουν οι πολίτες που μπαίνουν στα αεροπλάνα ότι η Υπηρεσία Πολιτικής Αεροπορίας δεν είχε διοίκηση και έφερε ο κ. Σταϊκούρας πρόταση διοίκησης στην Επιτροπή Θεσμών και Διαφάνειας τον Δεκέμβρη; Το ξέρουν, επίσης, ότι ο διοικητής της αρχής πολιτικής αεροπορίας λέει να μην έχουμε «Τέμπη του αέρα»;

Εμείς στην Πλεύση Ελευθερίας θα συνεχίσουμε να σας ενοχλούμε. Θα συνεχίσουμε να αντιδρούμε. Θα συνεχίσουμε να υπερασπιζόμαστε τα δικαιώματα των πολιτών, τα δικαιώματα των παιδιών, τα δικαιώματα των νέων ανθρώπων, τα δικαιώματα των ταξιδιωτών, τα δικαιώματα των ομόφυλων ζευγαριών. Δεν θα μας σταματήσετε από το να το κάνουμε και κάποια στιγμή εμείς θα καταφέρουμε να σας σταματήσουμε από το να ενδίδετε διαρκώς σε αυτές τις κακές συνήθειες, που έχουν τελικά τόσο πολύ υποβαθμίσει τη δημοκρατία, τη χρονιά που συμπληρώνονται πενήντα χρόνια από την αποκατάσταση της δημοκρατίας.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Πριν ξεκινήσουμε με τους Κοινοβουλευτικούς Εκπροσώπους, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» τριάντα πέντε μαθήτριες και μαθητές και τέσσερις συνοδοί εκπαιδευτικοί από το Ιδιωτικό Ημερήσιο Γενικό Λύκειο «Νέο Σχολείο Αργολίδας».

Η Βουλή σάς καλωσορίζει, παιδιά.

(Χειροκροτήματα από όλες τις πτέρυγες της Βουλής)

Θα ξεκινήσουμε με τον Κοινοβουλευτικό Εκπρόσωπο του ΣΥΡΙΖΑ, όπως ξεκινήσαμε και με τους εισηγητές.

Κύριε Παππά, έχετε τον λόγο.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε. Καλή χρονιά σε όλους.

Είναι πάρα πολύ ενδιαφέρουσα η χρονική καμπή που διεξάγεται αυτή η συζήτηση, διότι σήμερα έχουμε τη γενικευμένη διαμαρτυρία, τον γενικευμένο ξεσηκωμό του μαθητικού και φοιτητικού κόσμου απέναντι στην προσπάθεια ιδιωτικοποίησης και της ανώτατης παιδείας και υπάρχουν δύο, κατά τη γνώμη μου, κόμβοι της δημόσιας συζήτησης που αξίζει κάποιος να σημειώσει.

Ο πρώτος είναι ότι έχει καταρρεύσει το μόνιμο επιχείρημα, μέσα στην υπερδεκαετή προσπάθειά σας κατασυκοφάντησης του δημόσιου πανεπιστημίου, πως είστε υπέρ της αριστείας και όλα τα επιχειρήματα με τα οποία ντύσατε την πρωτοβουλία σας για την ελάχιστη βάση εισαγωγής στα πανεπιστήμια. Διότι η ελάχιστη βάση εισαγωγής για τα δημόσια πανεπιστήμια θα υπάρχει, ελάχιστη βάση εισαγωγής για τα εκπαιδευτήρια στα οποία μπορείς να εξαγοράσεις μία θέση και θα έχουν και ισοτιμία από εδώ και μπρος δεν πρόκειται να υπάρχει.

Ο δεύτερος κόμβος αυτής της συζήτησης είναι το σημείο στο οποίο «γράφετε» το ίδιο το Σύνταγμα και είναι «τα παλαιότερα των υποδημάτων σας». Διότι το Σύνταγμα απαγορεύει ρητά την ιδιωτικοποίηση της τριτοβάθμιας εκπαίδευσης και έχετε με ακροβατισμούς σερβίρει μια επιχειρηματολογία η οποία ισχυρίζεται ακριβώς το αντίθετο.

Χαίρομαι, κύριε Πρόεδρε, που μιλώ πριν από τον Κοινοβουλευτικό Εκπρόσωπο της Νέας Δημοκρατίας, γιατί θα ήθελα το σχόλιό του. Μπορεί να γελάνε και τα μουστάκια του κ. Πλεύρη σήμερα…

**ΑΘΑΝΑΣΙΟΣ ΠΛΕΥΡΗΣ:** Ήρθα ξυρισμένος.

**ΝΙΚΟΛΑΟΣ ΠΑΠΠΑΣ:** Ναι, μεταφορικά το είπα, αλλά ξέρετε κάτι; Εδώ έχει ξεκινήσει και έχει φουντώσει η συζήτηση για το νομοσχέδιο του γάμου των ομόφυλων ζευγαριών και διαμορφώνεται ένα πρωτοφανές πολιτικό προηγούμενο. Εχθές το βράδυ ο κ. Μητσοτάκης είπε στους Υπουργούς του και στους Βουλευτές του: «Μπορείτε να πάτε βολτούλα την ώρα της ψηφοφορίας.

Δεν ξέρω αν είναι συμβατή η θέση του Υπουργού με την υπερψήφιση του νομοσχεδίου. Οι Υπουργοί ψηφίζουν με τη βουλευτική τους ιδιότητα.». Προσέξτε τι προηγούμενο διαμορφώνεται και βγάλτε από το μυαλό σας ότι αυτή η πολιτική συνθήκη αφορά μόνο στο συγκεκριμένο νομοσχέδιο.

Διότι στους επόμενους μήνες -μπορεί να χαίρεται η ακραία δεξιά πτέρυγα της Νέας Δημοκρατίας- θα έχουμε κι άλλες πρωτοβουλίες φαντάζομαι, ας πούμε μια ελληνοτουρκική συμφωνία -λέω εγώ, παράδειγμα- ή κάτι άλλο που να άπτεται της ευαίσθητης ατζέντας της συγκεκριμένης ομάδας, η οποία φαίνεται ότι είναι σε θέση να κάνει τον, κατά τ’ άλλα υποτίθεται παντοδύναμο, κ. Μητσοτάκη να λέει πράγματα τα οποία είναι ανήκουστα για άνθρωπο ο οποίος κατέχει τη θέση του Πρωθυπουργού, δηλαδή να λέει στους Βουλευτές του «μπορείτε να ψηφίσετε οτιδήποτε και να υπονοεί ότι το ίδιο ισχύει και για τους κοινοβουλευτικούς Υπουργούς».

Είναι ένα μείζον πολιτικό ζήτημα το οποίο δεν αφορά στο νομοσχέδιο του γάμου των ομοφύλων. Αφορά στην αυτονόητη πολιτική υποχρέωση του κυβερνώντος κόμματος να διασφαλίζει ότι έχει την πλειοψηφία. Διαμορφώνετε ένα πολιτικό προηγούμενο, το οποίο θα το βρούμε μπροστά μας τις επόμενες ημέρες.

Η πρόσφατη πανδημία, κυρίες και κύριοι Βουλευτές, απέδειξε ότι ο ιδιωτικός τομέας από μόνος του, τουλάχιστον, στις μεγάλες κρίσεις δεν μπορεί και είναι κατάλληλος για να διαχειρίζεται τις μεγάλες υποδομές. Και σας παρακαλώ, κάντε μια προσπάθεια κι εσείς να βελτιώσουμε το επίπεδο της συζήτησης μέσα στην Αίθουσα του Κοινοβουλίου. Υπάρχουν κρατικές εταιρείες άλλων χωρών που έχουν επενδύσει στις μεγάλες υποδομές μας. Και στους σιδηροδρόμους είναι η ιταλική κρατική εταιρεία και στις τηλεπικοινωνίες είναι εταιρεία στην οποία το γερμανικό δημόσιο έχει 40% συμμετοχή και βεβαίως, εν προκειμένω στο αεροδρόμιο, στο «Ελευθέριος Βενιζέλος», έχουμε ένα καναδικό fund, το οποίο εκπροσωπεί τα συμφέροντα των Καναδών ασφαλισμένων. Άκουσα και με πολύ ενδιαφέρον την εισηγήτρια της Νέας Δημοκρατίας να λέει ότι είναι πολύ κερδοφόρα επιχείρηση. Γιατί αποχωρεί το δημόσιο τότε; Δηλαδή, έχει δώσει σε μερίσματα -επιτρέψτε μου να συμβουλευτώ τις σημειώσεις μου- 685 εκατομμύρια ευρώ σε μερίσματα για τη χρήση του 2022, προμέρισμα για το 2023 και μείωση κεφαλαίου. Στη συμμετοχή του δημοσίου αναλογούν 200. Και εκτιμάται ότι από την πώληση των μετοχών, κύριε Πετραλιά, θα πάρετε λιγότερο από 1 δισεκατομμύριο ευρώ, κοντά σε αυτό το ποσό. Δηλαδή, σε έναν χρόνο το δημόσιο εισπράττει το ένα πέμπτο του συνολικού τιμήματος που θα πάρετε από την πώληση των μετοχών.

Πείτε μας, ποια οικονομική λογική επιβάλλει να κάνουμε κάτι τέτοιο; Και επειδή το θεωρείτε αυτονόητο ότι ο Καναδός συνταξιούχος μπορεί να επωφελείται από την τοποθέτηση του ασφαλιστικού του ταμείου στο μεγαλύτερο αεροδρόμιο της χώρας, γιατί να μην μπορεί ο Έλληνας συνταξιούχος να επωφεληθεί; Γιατί δεν διερευνήσατε τη δυνατότητα συμμετοχής του ΕΦΚΑ στο αεροδρόμιο; Γιατί πρέπει να πωληθεί στο καναδικό fund το αεροδρόμιο μας;

Θα μπορούσα να μιλήσω πάρα πολύ. Θέλω να σταθώ λίγο και στο θέμα της «AEGEAN». Εκεί, δεν κατάλαβα τι είναι αυτό. Παίζουμε στα όρια που το δημόσιο μονίμως χάνει; Τι κόλπο είναι αυτό; Το 2020 δεν ήσασταν Υπουργός, κύριε Πετραλιά. Τους είπαμε κάντε αυτό που κάνει η Γερμανία. Η Γερμανία ενίσχυσε τη «LUFTHANSA» και πήρε μετοχές. Δεν το κάνατε. Πήραμε warrants, προσέξτε, όμως, όχι δικαίωμα κτήσης μετοχών. Πήραμε ως δημόσιο warrants, τα οποία μπορεί αμέσως να τα ενεργοποιήσει η εταιρεία. Οπότε αυτόματα πωλούνται στην τιμή που πωλούνται και χάνει το δημόσιο 35 με 40 εκατομμύρια ευρώ. Συγχαρητήρια. Όλες οι προβλέψεις λένε ότι θα ανέβουν οι μετοχές των αεροπορικών, διότι έρχονται από την κεκτημένη ταχύτητα της κρίσης της πανδημίας, όπου περιορίστηκαν οι μετακινήσεις. Και κάνετε μια επιλογή η οποία και εδώ ζημιώνει το ελληνικό δημόσιο.

Τι είστε; Οι υλοποιητές ζημιών; Εντάξει έχετε μια εμμονή ιδεολογική ότι το δημόσιο δεν πρέπει να συμμετέχει πουθενά. Αυτά που ετοιμαζόσασταν να κάνετε -θέλω να θυμίσω στο Σώμα- στην ΕΥΔΑΠ και στην ΕΥΑΘ και σκοντάψατε πάλι στο Σύνταγμα και στο Συνταγματικό Δικαστήριο. Όμως, κάπου πρέπει να υπάρχει ένα έργο και στοιχειωδώς, να τονίζετε τα επιχειρήματα τα οποία έχουν νόημα.

Θυμήθηκα -ήμουν αρκετά μικρός- ότι είχε ανοίξει η συζήτηση για την ιδιωτικοποίηση της «ΑΓΕΤ-ΗΡΑΚΛΗΣ» και είχε δώσει ο κ. Ανδριανόπουλος μια συνέντευξη στον κ. Χατζηνικολάου. Η επιχειρηματολογία της Νέας Δημοκρατίας ήταν ότι ιδιωτικοποιούμε μόνο τις προβληματικές δημόσιες επιχειρήσεις. Του αντέτεινε ο δημοσιογράφος ότι η «ΑΓΕΤ-ΗΡΑΚΛΗΣ» είναι κερδοφόρα. Και απάντησε ο κ. Ανδριανόπουλος ότι μόνο σε κερδοφόρα θα έρθει ο επενδυτής. Εντάξει ευχαριστούμε πάρα πολύ.

Εδώ πέρα, λοιπόν, έχουμε τοποθετήσεις του ελληνικού δημοσίου από τις οποίες μπορούσε ο Έλληνας φορολογούμενος να δει εισπράξεις. Τα ίδια κάνετε και στις τράπεζες. Και κλείνω με αυτό. Είστε στο οικονομικό επιτελείο, κύριε Πετραλιά, δεν θα κουραστούμε να το λέμε και θα απευθυνθούμε και στην αρμόδια επιτροπή ξανά. Έχουμε ζητήσει ειδική συνεδρίαση της Επιτροπής Οικονομικών Υποθέσεων για το ζήτημα της αποχώρησης του δημοσίου από τις τράπεζες. Το δημόσιο χάνει 40 δισεκατομμύρια ευρώ με τις επιλογές σας. Έχετε κάποια πληροφόρηση σε σχέση με την ημερομηνία της συνεδρίασης; Το ζητάμε έναν μήνα, ενάμισι πριν από τις γιορτές. Μπήκε το νέο έτος. Μας λέει ναι ο Χατζηδάκης. Έχει δεσμευτεί και ο Πρόεδρος της επιτροπής μας ότι θα συμβεί αυτό. Παρακαλώ, κύριε Πρόεδρε, πιέστε την Κυβέρνηση να δοθεί ημερομηνία. Δεν είναι αστείο. Εδώ συζητάμε ότι το δημόσιο έχασε 35 εκατομμύρια ευρώ για τον κ. Βασιλάκη, ο οποίος παίρνει κι άλλα 150 από το Ταμείο Ανάκαμψης κι άλλα 23 για την «Olympic Air» και κοντεύουμε να ξεχάσουμε ότι χάνει ο Έλληνας φορολογούμενος 40 δισεκατομμύρια ευρώ, επειδή επιλέγετε να αποχωρήσετε από τις τράπεζες, που κάθε μία από αυτές βγάζει 1 δισεκατομμύριο ευρώ τον χρόνο, γιατί χρεώνει 2 ευρώ για να κάνεις την μεταφορά χρημάτων από τον έναν λογαριασμό στον άλλο.

Ο ΣΥΡΙΖΑ - Προοδευτική Συμμαχία, λοιπόν, θα είναι εδώ και θα τα αναδείξει αυτά τα ζητήματα, όπως θα αναδείξει και με πάρα πολύ τεκμηριωμένες προτάσεις τα ζητήματα της ακρίβειας, στα οποία εθελοτυφλείτε. Και εθελοτυφλείτε γιατί την ακρίβεια, την έχετε εργαλειοποιήσει. Μαζεύετε ΦΠΑ ασύστολα, υποτίθεται για να τιθασεύσετε τα δημόσια οικονομικά, αλλά δεν το κάνετε γι’ αυτόν τον λόγο. Το κάνατε για να υλοποιήσετε το συμπαγές και επίμονο σχέδιό σας για τη συγκέντρωση της οικονομικής δραστηριότητας στα χέρια των πολύ λίγων.

Είναι ένα σχέδιο το οποίο οι δημοκρατικές προοδευτικές δυνάμεις, με πρώτο τον ΣΥΡΙΖΑ - Προοδευτική Συμμαχία, θα σταθουν απέναντι και θα το ανατρέψουν.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Παππά.

Καλείται στο Βήμα ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

Αν μου επιτρέπετε θα κάνω πρώτα μία ανακοίνωση στο Σώμα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι επτά μαθήτριες και μαθητές και τέσσερις συνοδοί εκπαιδευτικοί από το 26ο Δημοτικό Σχολείο Πάτρας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε. Καλή χρονιά σε όλους.

Κύριε Υφυπουργέ, υπερβολές. Υπερβολική η Αντιπολίτευση. Σιγά τι κάνατε; Επειδή ξεπουλάμε ένα αεροδρόμιο και χαρίζουμε 30 και 40 εκατομμύρια ευρώ φωνάζει η Αντιπολίτευση; Απαράδεκτη. Δεν μπορεί μια κυβέρνηση με την ησυχία της να ξεπουλήσει ένα αεροδρόμιο και να χαρίσει 40 και 50 εκατομμύρια ευρώ σε έναν μεγάλο επιχειρηματία; Τι ενοχλητικοί τύποι είναι αυτοί εδώ όλοι; Πραγματικά απίστευτο. Από το πρωί παρακολουθώ και λέω έχει δίκιο ο Υπουργός. Είναι φοβερό. Δεν μπορεί μια κυβέρνηση με την ησυχία της να ξεπουλήσει έναν εθνικό αερολιμένα και να χαρίσει 40 εκατομμύρια ευρώ σε έναν επιχειρηματία; Επιτρέπεται η Αντιπολίτευση να κάνει φασαρία αντί να ψηφίσουμε αυτό το «κόσμημα» που φέρνετε σήμερα; Και μας δώσατε και πέντε λεπτά να μιλήσουμε. Ευχαριστούμε πάρα πολύ. Έχετε λέει και από πέντε λεπτά. Η διαδικασία είναι γρήγορη, εξπρές. Δεν χρειάζεται να πείτε και πολλά-πολλά. Τελειώνετε. Βάρος είστε ούτως ή άλλως εδώ μέσα. Αυτό κάνετε. Αυτή είναι η απλή μετάφραση του «τι ζούμε εδώ μέσα». Είμαστε περιττοί. Δεν υπάρχει δημοκρατία, δεν υπάρχει κοινοβουλευτισμός. Κάνετε ό,τι θέλετε. Στα καπό των αυτοκινήτων υπογράφετε. Κάνετε ό,τι θέλετε εσείς. Θα μου πείτε, λογαριασμό θα δώσετε πουθενά; Ξέρω 41%. Σιγά μωρέ. Άκου εδώ, το αφεντικό τρελάθηκε. Έτσι μου είπε ένας να πω. Δεν μου αρέσει ο τίτλος αυτός.

Κοιτάξτε, αυτά δεν είναι σοβαρά πράγματα, κύριε Υφυπουργέ και βάζουν εσάς μπροστά να βγάλετε τώρα τη δύσκολη αυτή μέρα. Τι να πω πραγματικά; Επειδή είναι θέμα συζήτησης, κύριε Πρόεδρε και ειπώθηκαν για τις συμβάσεις αυτές αρκετά. Πραγματικά είναι πολύ σοβαρή υπόθεση, αλλά πραγματικά στερείται σοβαρότητας ο τρόπος με τον οποίο αντιμετωπίζετε την υπόθεση αυτή και θέλω να κάνω μια αναφορά σε κάποια άλλα θέματα.

Επειδή γίνεται πολλή συζήτηση τις τελευταίες ημέρες, θα διαφωνήσουμε εδώ και νομίζω θα κουβεντιάσουμε πάρα πολύ, αλλά νομίζω πρέπει να σέβεται ο ένας την άποψη του άλλου. Διαφωνούμε, όμως, έτσι. Εμείς, λοιπόν, λέμε, όχι, πολύ ξεκάθαρα με πολύ γεμάτη την καρδιά μας. Λέμε όχι, λοιπόν, στην αναγνώριση του γάμου των ομοφυλοφίλων, καθώς το ιερό μυστήριο του γάμου, κατά την ορθόδοξη πίστη μας δεν επιδέχεται οποιασδήποτε αλλοίωσης τελεία και παύλα!

Λέμε «όχι» στην υιοθεσία παιδιών από ομοφυλόφιλους. Είναι αδιανόητη η αντικατάσταση της μητέρας και του πατέρα. Είναι αδιανόητο να στερήσεις από ένα παιδί τη λέξη «μητέρα». Τελεία και παύλα.

Θα πολεμήσουμε με όλες μας τις δυνάμεις για να διαφυλάξουμε, ως Ελληνική Λύση, τον ιερό θεσμό της οικογένειας, τον θεσμό που κράτησε όρθιο το έθνος μας μέχρι και σήμερα.

Και να δούμε και κάτι άλλο: Θεωρούμε ότι είναι πολιτικά ανήθικο, κύριοι της Κυβέρνησης, αυτό που κάνει ο Πρωθυπουργός και αυτό που κάνει η Κυβέρνηση της Νέας Δημοκρατίας. Πριν από πολύ λίγους μήνες, πριν από περίπου εκατόν σαράντα με εκατόν πενήντα ημέρες είχαμε εκλογές. Τα ίδια κάνατε και με τους λαθρομετανάστες, τους παράνομους μετανάστες. Δεν ανακοινώσατε προεκλογικά ότι είχατε σκοπό να νομιμοποιήσετε χιλιάδες παράνομους μετανάστες, για να «ζυγιστείτε» από τον κόσμο και να δουν οι πολίτες αν σας ψηφίσουν ή όχι.

Το ίδιο κάνετε και τώρα. Δεν αναφέρατε τίποτε, ότι έχετε σκοπό να προχωρήσετε σε αυτά που κάνετε τώρα, για τα οποία και εσείς ψάχνετε τρόπο διαφυγής. Φανταστείτε πού έχετε φτάσει; Την πολιτική κατάντια εννοώ για εσάς, τους Βουλευτές της Νέας Δημοκρατίας.

Δεν είπατε στον κόσμο «εμείς θα φέρουμε τον γάμο των ομοφύλων, να μπορούν να υιοθετούν και παιδιά και όλα καλά, ψηφίστε μας». Θα σου πω εγώ μετά για το 41%! Θα τα πούμε τώρα, γιατί έχει και ευρωεκλογές. Από την άλλη, μιλάμε για δικαιώματα, δικαιώματα, δικαιώματα, δικαιώματα.

Συγγνώμη, αλλά μπορούμε να ρωτήσουμε κάτι; Δικαίωμα τι θα πει; Δικαίωμα θα πει κάτι το οποίο έχω, το δικαιούμαι και δεν θέλω να μου το στερήσεις. Αυτό δεν είναι το δικαίωμα; Είναι το δικαίωμά μου. Δηλαδή, όταν δεν το έχεις και δεν σου το στερεί κάποιος, για τι δικαίωμα μιλάμε ακριβώς;

Είναι γνωστό ότι οι ομοφυλόφιλοι δεν μπορούν να κάνουν παιδιά. Τι να κάνουμε; Αυτή είναι η φύση. Άρα, για ποιο δικαίωμα μιλάμε ακριβώς; Τι τους στερεί, δηλαδή, αυτή τη στιγμή η νομοθεσία, η κοινωνία ή το οτιδήποτε άλλο; Δεν υπάρχει κάποιο δικαίωμα που τους στερεί κάποιος. Δεν έχουν τη δυνατότητα αυτή, άρα δεν έχουν και το δικαίωμα αυτό. Τόσο απλά.

Και βλέποντας και τη συνέντευξη του Πρωθυπουργού εχθές, λέμε ότι είναι -εντός εισαγωγικών;- «πολιτική απατεωνιά» αυτό που πάτε να κάνετε. Και τι βγαίνει και λέει εχθές;

Κατ’ αρχάς, σας δίνει ρεπό. Την ημέρα που θα ψηφίζεται το νομοσχέδιο αυτό εσείς έχετε ρεπό, κάντε ό,τι θέλετε. Δεν χρειάζεται να έρθετε εδώ να ψηφίσετε. Όλα καλά. Εκμεταλλευτείτε τον χρόνο με την οικογένειά σας, με τους ανθρώπους σας. Δεν χρειάζεται να είστε εδώ να ψηφίσετε. Σιγά τώρα!

Και τι κάνετε τώρα; Στηρίζετε τον ΣΥΡΙΖΑ, που τόσο συμφωνείτε τον τελευταίο καιρό! Προχθές είπε ο κ. Παππάς στον Άδωνι «βάστα, Άδωνι, μην κάνεις βήμα πίσω για τους παράνομους μετανάστες». Τώρα πείτε πάλι «βαστάτε, να ψηφίσετε μαζί τον γάμο των ομοφυλόφιλων». Και τα υπόλοιπα κόμματα της Αριστεράς έχουν αυτή την άποψη και αυτό προσδοκάτε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Εάν έχετε πολιτικό χιούμορ, μην το ψηφίζετε και αφήστε τον εκεί ξεκρέμαστο, να μείνει με τους εβδομήντα Βουλευτές. Πραγματικά, αν έχετε πολιτικό χιούμορ, μην το ψηφίζετε και αφήστε τον ξεκρέμαστο με τους εβδομήντα Βουλευτές του και τους άλλους ογδόντα σε μέρα ρεπό, να δούμε τι ωραία που είναι!

Πραγματικά να αναφέρουμε και κάτι ακόμα τη φράση του Πρωθυπουργού για το ιερό μυστήριο του γάμου. Τι είπε χθες; Αυτό με τα ρύζια, μωρέ! Δεν μιλάμε τώρα για ρύζια και τέτοια, να πετάμε ρύζι! Μίλησε με τόσο χλευαστικό τόνο και ύφος ο Πρωθυπουργός για το ιερό μυστήριο του γάμου.

Και το χειρότερο όλων είναι ότι η Εκκλησία μας σιωπά. Σιωπά! Πού είναι η Εκκλησία μας, επιτέλους, να μιλήσει, να πάρει θέση και να ορθώσει ανάστημα; Περιέργως, όμως, σιωπά. Θα μείνετε με τα ρύζια! Να το ξέρετε.

Τι άλλο μας είπε ο Πρωθυπουργός εχθές;

Κύριε Πρόεδρε, θα κλείσω.

Είναι φρικτό να ακούς τον Πρωθυπουργό της χώρας σε συνέντευξη ενώπιον όλων των Ελληνίδων και όλων των Ελλήνων να λέει το εξής φοβερό, ότι δεν θα εμποδίσει την πώληση μαχητικών F-16 και πυραύλων στην Τουρκία.

Να ρωτήσω κάτι; Πώς λέγεται αυτό το να επιτρέπεις, δηλαδή, την πώληση όπλων στον εχθρό σου που απειλεί να δολοφονήσει Έλληνες; Πώς λέγεται αυτό; Είναι ο ορισμός της εθνικής μειοδοσίας, ναι ή όχι; Απαντήστε μας εσείς, όταν πάρετε τον λόγο μετά, που εκπροσωπείτε την Κυβέρνηση σήμερα.

«Όχι», λέει, «δεν θα εμποδίσω εγώ να πάρει η Τουρκία F-16 και πυραύλους». Αλίμονο! Γιατί να εμποδίσεις; Ένας θεός ξέρει τι συζητάτε μαζί με τον Ερντογάν κεκλεισμένων των θυρών. Ένας θεός ξέρει!

Και τι άλλο ανακάλυψε ο κ. Μητσοτάκης χθες; Αφού μας τρελάνατε δύο χρόνια ότι είναι όλα εισαγόμενα, ότι για όλα φταίει πόλεμος, όλος ο πλανήτης εκτός από εσάς, ότι η ακρίβεια είναι εισαγόμενη, όλα είναι εισαγόμενα χθες μας είπατε ότι, τελικά, δεν είναι εισαγόμενη και για το ότι έχουμε επτά φορές, δέκα φορές, δεκαπέντε φορές παραπάνω την τιμή στο γάλα, σε όλα τα προϊόντα, θα κάνουμε ελέγχους και θα επιβάλουμε πλαφόν.

Μα όταν λέγαμε για πλαφόν λέγατε ότι δεν μπαίνει πλαφόν. Τώρα θα βάλετε πλαφόν και θα το βάλετε και λάθος! Βάζετε πλαφόν στο κέρδος δεν βάζετε πλαφόν στη λιανική τιμή. Όμως, άλλο το πλαφόν στο κέρδος και άλλο το πλαφόν στη λιανική τιμή.

Και κλείνω, κύριε Πρόεδρε, με το καλύτερο. Είναι πραγματικά αδιανόητα αυτά που κάνετε!

Κύριε Πλεύρη, σας νύσταξα ή ματιασμένος είστε; Χασμουριέστε! Ήσασταν Υπουργός Υγείας και βάζατε τον κοσμάκη να πληρώνει πρόστιμα που δεν έκανε τα εμβόλια και βγαίνει τώρα ο «Διόσκουρός» σας, ο κ. Γεωργιάδης, να σβήσει τα πρόστιμα λέγοντας ότι τα εμβόλια δεν μπορεί να γίνονται με το ζόρι.

Καλά, πλάκα κάνετε; Δύο χρόνια εδώ μέσα δίναμε μάχη. Κυνηγούσατε τους παππούδες μας και τους πατεράδες να εμβολιαστούν, τους βάζατε να πληρώνουν πρόστιμο. Τους έστελνε ο Πιτσιλής «ραβασάκια», πρόστιμα στο σπίτι και έρχεστε τώρα και μας το παίζετε δημοκράτες και λέτε ότι το εμβόλιο όποιος θέλει το κάνει; Είστε με τα καλά σας; Είστε εσείς; Είστε μεταλλαγμένοι; Είστε άλλοι;

Νομίζετε ότι εμείς είμαστε χρυσόψαρα ή ότι ο κόσμος δεν θυμάται τι κάνατε εδώ μέσα; Δεν μπορούσαμε να κυκλοφορήσουμε, να ταξιδέψουμε, να πάμε να πιούμε καφέ αν ήμασταν ανεμβολίαστοι; Αν ήταν ανεμβολίαστοι! Σοβαρά μιλάτε;

Και τώρα έρχεται η large Κυβέρνηση και λέει «να σβήσω τα πρόστιμα τώρα, όποιος θέλει κάνει το εμβόλιο». Καλά είναι απίστευτα αυτά που κάνετε. Να ξέρετε κάτι. Ξέρετε για πότε ροκανίζεται το 41%; Έχετε ξανακάνει τη διαδρομή αυτή. Θα την κάνετε ξανά σύντομα, προς τα κάτω εννοώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χήτα.

Κυρίες και κύριοι συνάδελφοι, έχω να κάνω μια ανακοίνωση προς το Σώμα. Η Ειδική Μόνιμη Επιτροπή Κοινοβουλευτικής Δεοντολογίας καταθέτει την έκθεσή της στις αιτήσεις της εισαγγελικής αρχής για τη χορήγηση άδειας άσκησης ποινικής δίωξης κατά Βουλευτή.

Επόμενος ομιλητής είναι ο κ. Ιωάννης Κόντης, Κοινοβουλευτικός Εκπρόσωπος των Σπαρτιατών.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, κατ’ αρχάς, συγγνώμη για την αλλαγή σειράς. Πρέπει να πάω στη Διάσκεψη που αρχίζει τώρα.

Βλέποντας το νομοσχέδιο αυτό το οποίο έφερε, τελείως, ξαφνικά η Κυβέρνηση και απροειδοποίητα -αναφέρθηκαν οι προηγούμενοι ομιλητές- πραγματικά, εκφράζω την απορία που εξέφρασαν όλοι: Για ποιον λόγο δεν υπάρχει η δυνατότητα συμμετοχής των Βουλευτών στη διαδικασία αυτή της ψήφισης, για να εκφραστούν, πραγματικά, σε αυτά τα δύο άρθρα τα οποία αποτελούν καραμπινάτη πολιτική, θα πω -δεν θα πω ποινική- παράβαση στο πλαίσιο της -πώς να το πω;- της δωρεάς κρατικών πόρων σε ιδιώτες και αλλοδαπούς. Όπως και να το πούμε δεν έχει πραγματικά χαρακτηρισμό!

Ξέρουμε από τα οικονομικά δεδομένα που βγάζει κάθε χρόνο η κάθε εταιρεία ότι το ελληνικό αεροδρόμιο το οποίο πρόσφατα πανηγύριζε για τη μεγαλύτερη κίνηση όλων των εποχών, για τα κέρδη-ρεκόρ και για όλα αυτά, το προηγούμενο έτος είχε 680 εκατομμύρια έσοδα, κέρδη και μέρισμα το δημόσιο 200 με 250 εκατομμύρια και εμείς θα προσπαθήσουμε να πουλήσουμε το υπόλοιπο ή ένα μέρος του υπόλοιπου το οποίο κατέχει το ελληνικό δημόσιο και το οποίο πλέον θα καθιστά το ελληνικό δημόσιο μειοψηφικό μέτοχο σε όλη τη διαδικασία χωρίς κανένα δικαίωμα πλέον στο αεροδρόμιο, για ένα ποσό το οποίο θα έβγαζε μετά κέρδη σε δύο-τρία χρόνια.

Και δεν γνωρίζουμε ποιοι είναι οι λόγοι που ωθούν, αν είναι οι υπογεγραμμένες συμβάσεις με τα μνημόνια, οι οποίοι λένε σε πέντε χρόνια θα εκχωρήσετε αυτό, σε δέκα αυτό, σε είκοσι εκείνο. Βλέπουμε ότι όλες οι κερδοφόρες πηγές εσόδων του δημοσίου πλέον δωρίζονται. Γιατί η «ΛΑΡΚΟ» δίνεται για 9 εκατομμύρια σε ιδιώτη. Το έχουμε πει δεκάδες φορές η «ΛΑΡΚΟ» θα μπορούσε να είναι κύριος παράγων εισόδου χρημάτων στην ελληνική οικονομία κι εμείς τη δωρίζουμε επικαλούμενοι ότι είχε 100 εκατομμύρια ζημιές τα τελευταία τέσσερα-πέντε χρόνια και οι οποίες δεν έχουν αναλυθεί και ποτέ, δωρίζουμε αυτόν τον θησαυρό παραγωγής σιδήρονικελίου με τη δυνατότητα εξόρυξης διακοσίων εκατομμυρίων τόνων όπως έχουν υπολογίσει. Και τα χαρίζουμε σε ιδιώτες οι οποίοι κάθε μέρα γίνονται πιο πλούσιοι.

Δεν γνωρίζω αν ο κ. Κοπελούζος συμμετέχει, όπως ακούω ή διάβασα, σε αυτή τη νέα προσπάθεια απόκτησης μετοχών στο αεροδρόμιο, αλλά το όνομά του που είναι παντού όπως και το όνομα άλλων πέντε-έξι οι οποίοι έχουν πλέον στην κτήση τους τα πάντα στην Ελλάδα από ενέργεια μέχρι οτιδήποτε μπορούμε να φανταστούμε.

Το αεροδρόμιο του Ελληνικού το οποίο εκτός της οικονομικής σημασίας του, εκτός της τουριστικής σημασίας του, εκτός της στρατηγικής σημασίας που έχει είναι και το μεγαλύτερο αεροδρόμιο και κόμβος στη Βαλκανική, θα έπρεπε να παραμείνει υπό το καθεστώς που υπάρχει σήμερα του 52% ή 55% και βέβαια με τη δυνατότητα παρέμβασης του ελληνικού δημοσίου. Γιατί σήμερα δεν έχει τη δυνατότητα παρέμβασης σε όλες τις αποφάσεις ή σχεδόν σε καμμία.

Δεν θα μπω στην επαίσχυντη αυτή ρύθμιση ή σύμβαση ή οτιδήποτε είναι με την ιστορία της «AEGEAN», στην οποία πλέον χωρίς να αναμένει περαιτέρω αύξηση των μετοχών το ελληνικό δημόσιο προβαίνει σε άμεση πώληση, επειδή ίσως εξάσκησε το δικαίωμα αγοράς η «AEGEAN» όπως προέβλεπε η σύμβαση ή επειδή το δημόσιο θεωρεί ότι έχει ανάγκη από χρήματα και τα οποία θα μας αποφέρουν 40 εκατομμύρια λιγότερα από τα χρήματα που έδωσε το δημόσιο στο να ενισχύσει την εταιρεία αυτή.

Και να πω κάτι; Δεν με ενδιαφέρει, δεν μας ενδιαφέρει ως Έλληνες εάν ήταν το θέμα του κορωνοϊού ή οτιδήποτε άλλο. Αν δεν μπορούσε να επιβιώσει η «AEGEAN», ας μην επιβίωνε. Εδώ το ίδιο είπαμε για την κρατική μας εταιρεία που ίδρυσε ο μεγάλος Αριστοτέλης Ωνάσης, την «Ολυμπιακή», την οποία διέλυσαν. Είπαν δεν μας ενδιαφέρει, ας διαλυθεί. Ας διαλυθεί, λοιπόν, και η εταιρεία του κ. Βασιλάκη, του κάθε κ. Βασιλάκη, αν δεν μπορεί να επιβιώσει. Το δημόσιο δεν θα είναι εδώ για να χρηματοδοτεί τις ιδιωτικές εταιρείες αεροπλοΐας οι οποίες μάλιστα έχουν αναγάγει σε μονοπώλιο τη μετακίνηση των πελατών τους και βλέπουμε ότι για να πας Θεσσαλονίκη αν πάρεις δύο μέρες εισιτήριο και να επιστρέψεις θες 500 ευρώ, τα τριπλάσια απ’ όσα θες για να πας στη Βαρκελώνη αν κλείσεις δυο-τρεις μέρες νωρίτερα.

Βλέπουμε ότι δεν ασχολείται, δεν ενοχλείται κανείς. Δεν μαθαίνει ο κόσμος τι συμβαίνει. Και αυτό σήμερα που ψηφίζεται εδώ, σε μία άδεια Βουλή, είναι κάτι που δεν θα μάθει ποτέ κανείς πώς πέρασε. Όλοι θα το θεωρήσουν ότι ήταν απόρροια συμβάσεων οι οποίες έπρεπε να ενεργοποιηθούν σήμερα.

Δυστυχώς, αυτό που γίνεται και θα συνεχίσει να γίνεται είναι μία συνεχής απώλεια χρημάτων του ελληνικού λαού. Είναι καραμπινάτη περίπτωση απιστίας. Και θα την πω πολιτική απιστία. Απιστία, σύμφωνα με το ποινικό δίκαιο, διαπράττει αυτός ο όποιος δεν διαχειρίζεται σωστά, είτε την περιουσία τρίτων που του ανατεθεί είτε του δημοσίου, το οποίο δημόσιο μάλιστα στην περίπτωση αυτή αποτελεί επιβαρυντικό παράγοντα και επιφέρει και βαρύτατες ποινές αν πάει σε ποινική κατάσταση. Εγώ παραμένω στην πολιτική απιστία.

Θεωρώ ότι θα έπρεπε αυτά όλα να έχουν ειπωθεί στους Έλληνες πριν τις εκλογές. Δεν θα πιάσω τα άλλα θέματα, γιατί δεν έχουμε και χρόνο, περί γάμου ομόφυλων ζευγαριών, τεκνοθεσιών κ.λπ., είναι πάρα πολλά τα θέματα. Λυπόμαστε. Σε αυτό συγκεκριμένα το νομοσχέδιο είμαστε κάθετα αντίθετοι, όπως και σε κάθε περίπτωση παραχώρησης περιουσίας του ελληνικού λαού.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Καλείται στο Βήμα ο κ. Ευκλείδης Τσακαλώτος, Κοινοβουλευτικός Εκπρόσωπος της Νέας Αριστεράς.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Ο λόγος είναι σήμερα για το δημόσιο συμφέρον. Πώς ορίζεται το δημόσιο συμφέρον; Πώς το ορίζει η Κυβέρνηση το δημόσιο συμφέρον με τη δική της ιδεολογία, με τη δική της στρατηγική; Φαντάζομαι ότι θεωρεί ότι πρέπει να διαχειρίζεται με καλό τρόπο τα χρήματα των φορολογουμένων. Φαντάζομαι ότι θεωρεί ότι πρέπει να στηρίζει τον ιδιωτικό τομέα. Φαντάζομαι ότι θεωρεί ότι η αξία της ελευθερίας, που μας λέει ο κ. Βορίδης, είναι κάτι που πρέπει να το εξασφαλίσει μια κυβέρνηση.

Δεν πάει πολύ καλά αυτό. Έτσι δεν είναι; Δεν πάει καλά, δηλαδή, ότι το δημόσιο συμφέρον το στηρίζετε με τη ρύθμιση των αγορών όταν υπάρχουν τόσα και τόσα μονοπώλια και ολιγοπώλια στις αγορές κι έχουμε αυτή την ακρίβεια που έχουμε. Δεν πάει πάρα πολύ καλά το δημόσιο χρήμα. Θα έρθουμε σε αυτό. Και δεν πάει πολύ καλά η ελευθερία, όταν καταλαβαίνουμε ότι η ελευθερία δεν είναι για όλους και μπορούν οι Βουλευτές της Νέας Δημοκρατίας να πάρουν ένα πάσο και να μην ψηφίσουν για το νομοσχέδιο για τον πολιτικό γάμο.

Ξέρετε, κύριοι Υπουργοί, και είσαστε και οι δύο οικονομολόγοι, ότι το αφήγημα το σκληρό του μονεταρισμού που κυριάρχησε στον νεοφιλελευθερισμό όταν ήταν κυρίαρχος, έχει πάθει πολύ μεγάλες ζημιές. Η ιδέα του Φρίντμαν, για παράδειγμα, ότι το μόνο που πρέπει μια επιχείρηση να εξασφαλίσει είναι οι αποδόσεις των μετόχων, δηλαδή το shareholder value, πια δεν το υποστηρίζουν οι πιο πολλοί οικονομολόγοι. Καταλαβαίνουν οι οικονομολόγοι ότι επιστρέφουμε σε μια εποχή -ότι πρέπει να επιστρέψουμε σε μια εποχή όπως πριν την άνοδο του νεοφιλελευθερισμού- όπου η επιχείρηση πρέπει να εμπλέκεται όχι μόνο με τα συμφέροντα των μετόχων της αλλά και με τα συμφέροντα των εργαζομένων, για να συζητήσει με τους εργαζόμενους και θέματα και της τεχνολογίας και τις εργασιακές σχέσεις, με την τοπική κοινωνία που είναι μέσα μια επιχείρηση, με το περιβάλλον. Η ιδέα, δηλαδή, του Φρίντμαν ότι το μόνο που μετράει είναι να βγάζει κέρδη έχει αλλάξει στο ιδεολογικό επίπεδο. Κρατήστε το αυτό. Κρατήστε επιπλέον πόσα άλλα πράγματα έχουν αλλάξει στο επίπεδο των οικονομικών θεωριών τα τελευταία χρόνια.

Για εμάς το δημόσιο συμφέρον είναι πολύ μεγαλύτερο πράγμα. Το δημόσιο συμφέρον είναι να υπάρχει δημοκρατία κι ένας χώρος δημοσίου διαλόγου που μπορούν να τροφοδοτήσουν τη συζήτηση και άρα και τις πολιτικές. Το δημόσιο συμφέρον είναι να υπάρχουν δικαιώματα για όλους. Το δημόσιο συμφέρον είναι να έχουμε πολιτικές που αντιμετωπίζουν τα μεγάλα προβλήματα όπως η πράσινη μετάβαση ή πώς αντιμετωπίζουμε τις νέες τεχνολογίες και με τις δυνατότητες που μας δίνουν και τα προβλήματα που θα προκύπτουν. Δημόσιο συμφέρον είναι να μπορούμε να εξασφαλίσουμε έναν πλουραλισμό, όχι μόνο ο ιδιωτικός τομέας αλλά και ο δημόσιος τομέας, ο κοινωνικός τομέας, η αλληλέγγυα οικονομία. Όλα αυτά είναι στη δική μας ερμηνεία τι σημαίνει δημόσιο συμφέρον.

Και φτάνουμε τώρα στα δύο άρθρα. Μεγάλη έμφαση έχει δοθεί στο πρώτο και στο δεύτερο άρθρο, αν τηρείται, με τη δική σας ερμηνεία του δημοσίου συμφέροντος, ότι το κράτος, το δημόσιο παίρνει αυτά που του ανήκουν. Κι έχει γίνει μια συζήτηση ότι παίρνετε λίγα, θα μπορούσατε να πάρετε περισσότερα, θα μπορούσατε να το είχατε πουλήσει, να έχετε πάρει αυτά τα λεφτά αργότερα.

Από οικονομικής άποψης το ζήτημα είναι ότι η δικιά σας κρίση για τα μελλοντικά επιτόκια, για τη μελλοντική παγκόσμια οικονομία, πραγματικά, υποστηρίζετε ότι όσον αφορά το αεροδρόμιο, για παράδειγμα, ότι η καθαρή απόδοση του μειωμένου χρέους λόγω του επιτοκίου που δεν θα πληρώνουμε είναι ,πραγματικά, ίση με την καθαρά παρούσα αξία των μελλοντικών μερισμάτων της εταιρείας.

Αυτή είναι η θέση της Κυβέρνησης, ότι έχει κάνει την ανάλυση και θεωρεί ότι η καθαρή παρούσα απόδοση του ενός και του άλλου είναι το ίδιο; Αυτό μας λέτε; Αυτό είναι το ένα θέμα. Όπως έχετε καταλάβει, το αμφισβητεί σχεδόν όλη η Ολομέλεια αυτό. Σας λέει, δηλαδή, η Ολομέλεια, οι πιο πολλοί -το είπε και ο κ. Γερουλάνος το είπε και η κ. Πέρκα- ότι δεν είμαστε πεπεισμένοι ότι σύμφωνα με τις προβλέψεις για το μέλλον της ελληνικής οικονομίας, της παγκόσμιας οικονομίας, τη ροή των επιτοκίων, ισχύει αυτό. Πολύ φοβόμαστε ότι αυτό που θα σώσετε από τη μείωση του χρέους θα είναι πολύ λιγότερο από αυτό που θα κερδίζατε αν κρατούσατε τα μερίσματα. Αυτό είναι το οικονομικό.

Το δημόσιο συμφέρον, όμως, από τη μεριά της Αριστεράς δεν είναι μόνο το οικονομικό. Όταν το δημόσιο έχει παρουσία σε μια επιχείρηση δεν είναι μόνο αν κερδίζει λεφτά και τα λεφτά του σε μια δημόσια επιχείρηση είναι καλύτερα από το να τα επενδύσουμε σε κάτι άλλο, είναι ότι αλλάζει το εύρος των ζητημάτων που παίρνονται υπ’ όψιν στη στρατηγική μιας εταιρείας.

Γι’ αυτό εμείς θεωρούμε ότι πρέπει να υπάρχει ένας μεγάλος δημόσιος τομέας και στον παραγωγικό τομέα. Δεν είναι μόνο η παλιά συζήτηση αν ο δημόσιος τομέας είναι περισσότερο ή λιγότερο αποτελεσματικός από τον ιδιωτικό τομέα, γιατί η αποτελεσματικότητα στα οικονομικά ορίζεται σε σχέση με τον στόχο, ποιος είναι ο στόχος μιας εταιρείας. Γι’ αυτό σας ανέφερα -μιλάγατε μεταξύ σας και δεν ακούγατε, θα σας το πω ιδιωτικά- ότι η ιδεολογία του Φρίντμαν ή του Στίγκερ ότι το μόνο με το οποίο πρέπει να ασχοληθεί μια επιχείρηση είναι το κέρδος, το «shareholder value» που θα έλεγαν οι Άγγλοι, δεν υποστηρίζεται πια από τους οικονομολόγους. Όταν το δημόσιο έχει μια παρουσία αλλάζει το εύρος των ζητημάτων που παίρνει υπ’ όψιν στην επενδυτική και στην άλλη στρατηγική.

Το ίδιο θέμα μπαίνει και στο δεύτερο άρθρο. Δηλαδή ένα θέμα είναι το οικονομικό αν τα 80 εκατομμύρια είναι αρκετά ή δεν είναι αρκετά. Έχετε ακούσει τις απόψεις. Νομίζω ότι δεν είναι υπερβολή να πω ότι δεν ήσασταν πάρα πολύ πειστικοί ή, τουλάχιστον, δεν μπορούσατε να πείσετε τους Βουλευτές του Κοινοβουλίου.

Το άλλο ζήτημα είναι αν μετά από τον COVID, μετά από την ενεργειακή κρίση, μετά από τη χρηματοπιστωτική κρίση, μπορούμε να συνεχίζουμε να δίνουμε δάνεια και επιδοτήσεις χωρίς ανταλλάγματα. Αυτό είναι το βασικό ζήτημα και άρα πώς ορίζουμε το δημόσιο συμφέρον.

Το δημόσιο συμφέρον, όπως το κατανοούμε εμείς, είναι ότι μπορεί να δώσει να δώσεις επιδοτήσεις και δάνεια -όχι μόνο στον ιδιωτικό τομέα, θα λέγαμε εμείς, αλλά και στον δημόσιο τομέα και στον κοινωνικό τομέα και στην αλληλέγγυα οικονομία και σε πολλά άλλα πράγματα- αλλά πρέπει να πάρεις κάτι, πρέπει να έχεις μια αναπτυξιακή στρατηγική που λέει: Θα δώσω κάτι στην «ΑEGEAN» ή θα δώσω κάτι σε μια άλλη επιχείρηση, θα δώσω κίνητρα για συγχωνεύσεις -όπως έκανε ο πρώην Υπουργός Οικονομικών ο κ. Σταϊκούρας με ένα νομοσχέδιο που έφερε- αλλά θα θέλω ανταλλάγματα γι’ αυτό, επενδύσεις σε νέες τεχνολογίες, επενδύσεις στην πράσινη ανάπτυξη, κοινωνικά κριτήρια για τους εργαζόμενους, κάτι. Άρα νομίζω -και το επαναλαμβάνω επειδή πιστεύω ότι παρακολουθείτε τη σύγχρονη οικονομική σκέψη- ότι η ιδέα ότι μπορεί να συνεχίσουμε όπως μετά από τη δεκαετία του ‘80 να δίνουμε κάτι χωρίς να πάρουμε τίποτα, έχει τελειώσει, ασχέτως αν τα 80 εκατομμύρια είναι αρκετά. Καταλαβαίνετε ότι δεν θεωρώ ότι είναι αρκετά, αλλά δεν είναι αυτό το κυρίαρχο. Το κυρίαρχο για να υποστηρίξουμε το δημόσιο συμφέρον είναι όταν δίνουμε βοήθεια σε κάποιον τομέα, να έχουμε άποψη και γι’ αυτόν τον τομέα, είτε συμμετέχοντας με μετοχές ή τουλάχιστον βάζοντας κάποιο κριτήριο.

Κυρίες και κύριοι συνάδελφοι, τελειώνω την ομιλία μου με την εξής σκέψη: Τα επόμενα χρόνια όλη η Αριστερά πρέπει να δουλέψει πάνω στο τι σημαίνει δημόσιο συμφέρον. Να πείσουμε τον κόσμο ότι το δημόσιο συμφέρον είναι κλειδί για την πολιτική, ότι η Νέα Δημοκρατία δεν μπορεί να το υπηρετήσει γιατί δεν αγαπάει τα κοινά, δεν έχει αυτή τη διευρυμένη ερμηνεία του δημοσίου συμφέροντος και άρα πρέπει να υπάρχει μια Αριστερά που ξέρει ότι το δημόσιο συμφέρον είναι κάτι πλούσιο, πολύπλοκο και δεν αφορά μόνο την οικονομία αλλά και τα δικαιώματα και το κράτος δικαίου και τη δημοκρατία και τον δημόσιο χώρο και συζήτηση. Νομίζω ότι αν δουλέψει η Αριστερά πάνω σε αυτή την ερμηνεία να δώσει τον δικό της λόγο, να το κάνει πενηνταράκια τι σημαίνει, μπορεί να εμπνεύσει μια μεγαλύτερη αισιοδοξία, ότι χρειάζεται μια άλλη κυβέρνηση με διαφορετική προοπτική για να υπηρετήσει το δημόσιο συμφέρον.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσακαλώτο.

Ο κ. Ρούντας δεν είναι εδώ ούτε η κ. Καραγεωργοπούλου.

Καλείται στο Βήμα ο κ. Καραθανασόπουλος, Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Υπάρχει μία συζήτηση περί δημόσιου συμφέροντος, περί κοινού καλού. Αλήθεια, υπάρχει δημόσιο συμφέρον σε μια ταξική κοινωνία και σε ένα αστικό κράτος; Υπάρχει κοινό καλό σε μια ανταγωνιστική κοινωνία αντιθέσεων; Είναι δηλαδή ίδιο το καλό των επιχειρηματιών με το καλό των εργαζομένων, συμβαδίζουν και συμπίπτουν ή είναι αντιφατικά και συγκρουόμενα ζητήματα;

Από αυτή την άποψη είναι φανερό ότι ή θα εξυπηρετείς τα συμφέροντα των επιχειρηματικών ομίλων ή τα συμφέροντα των εργαζομένων και του λαού, γιατί όπως λέει ο λαός μας «δύο καρπούζια δεν χωράνε κάτω από την ίδια μασχάλη».

Το αστικό κράτος δεν είναι ένα ουδέτερο κράτος, δεν είναι ένα φιλολαϊκό κράτος, είναι ένα κράτος το οποίο υπερασπίζεται τα συμφέροντα των επιχειρηματικών ομίλων, θωρακίζει την εξουσία της άρχουσας τάξης. Είναι φανερό ότι ως συλλογικός καπιταλιστής το αστικό κράτος με όλες του τις ενέργειες θα εξυπηρετήσει τα συμφέροντα των επιχειρηματικών ομίλων και τις ανάγκες τους. Και από πότε δεν είναι το κέρδος ο κινητήριος μοχλός μιας εταιρείας; Οι εταιρείες δουλεύουν για το κέρδος άμεσα αλλά και μεσοπρόθεσμα. Μόνο αυτό τους ενδιαφέρει. Και το κέρδος δεν είναι κάποιος τεχνοκρατικός όρος, είναι μια κοινωνική σχέση η οποία πηγάζει από την εκμετάλλευση των εργαζομένων.

Κατ’ αρχάς θα έπρεπε να γίνει μια αναλυτική συζήτηση και όχι με τη διαδικασία κύρωσης συμβάσεων γιατί επί της ουσίας δεν είναι συμβάσεις.

Είναι όμως πρωτοφανή τα μέτρα τα οποία φέρνει σήμερα η Κυβέρνηση; Δεν έχουν φέρει άλλες κυβερνήσεις παρόμοια ζητήματα; Τι κάνει η Κυβέρνηση; Επιβεβαιώνει τον χαρακτήρα της ότι είναι μια αστική Κυβέρνηση που όλες οι επιλογές της εξυπηρετούν τις ανάγκες του κεφαλαίου. Πού είναι το πρωτοφανές;

Ιστορικά και στη χώρα μας και παντού το κράτος αγοράζει ακριβά από τους ιδιώτες -πολιτική προμηθειών- ή πουλάει πολύ φθηνά στους ιδιώτες. Είναι πρώτη φορά που γίνεται αυτό; Οι επιχειρήσεις οι οποίες έχουν ιδιωτικοποιηθεί σε όλη τη διάρκεια της περιόδου την οποία εξετάζουμε ή μπορούμε να εξετάσουμε και σε βάθος χρόνου τι ήταν; Ήταν επιχειρήσεις οι οποίες ενδιέφεραν τα συμφέροντα των επιχειρηματικών ομίλων και σχετίζονταν με τις στρατηγικές επιλογές της Ευρωπαϊκής Ένωσης για απελευθέρωση των αγορών. Πουλούσε κερδοφόρες επιχειρήσεις, αλλά πουλούσε και ζημιογόνες με επιδότηση. Η πράξη, δηλαδή, της κυβέρνησης του ΣΥΡΙΖΑ να ιδιωτικοποιήσει την «ΤΡΑΙΝΟΣΕ» για 45 εκατομμύρια δίνοντας ταυτόχρονα κάθε χρόνο στον ιδιώτη επιχειρηματία, στην «Ferrovie dello Stato», 50 εκατομμύρια ως επιδότηση για τις άγονες γραμμές τι είναι; Παραχώρησε σχεδόν δωρεάν την «ΤΡΑΙΝΟΣΕ» στους Ιταλούς.

Ή αυτό που έρχεται τώρα, το 30% των μετοχών που θα μπει στο Χρηματιστήριο δεν ήταν μέσα στη σύμβαση, στην τροποποίηση που είχε κάνει η κυβέρνηση του ΣΥΡΙΖΑ το 2017, που παρέτεινε για είκοσι χρόνια ακόμη την παραχώρηση του αεροδρομίου «Ελευθέριος Βενιζέλος» και είχε δεσμευθεί να μεταφέρει το 30% στο Χρηματιστήριο;

Για ποιον σκοπό το έκαναν τότε; Και σήμερα την υλοποίηση αυτής της σύμβασης ολοκληρώνει η Κυβέρνηση της Νέας Δημοκρατίας, δίνοντας και άλλα κίνητρα και άλλα προνόμια στους επιχειρηματικούς ομίλους, στο fund αυτό το συνταξιοδοτικό που εκμεταλλεύεται το «Ελευθέριος Βενιζέλος».

Να, λοιπόν τι είναι αυτά τα συνταξιοδοτικά fund. Δεν δουλεύουν βέβαια για την ψυχή της μάνας τους, με το κέρδος σχετίζονται και αυτοί πιέζουν όσο το δυνατόν περισσότερο για να αποσπάσουν περισσότερα κέρδη.

Το «Ελευθέριος Βενιζέλος» όπως λειτουργούσε μέχρι τώρα δεν ήταν ένα ιδιωτικό αεροδρόμιο; Ένα ιδιωτικό αεροδρόμιο που έχει παραχωρηθεί σε ιδιώτες είναι, ένα πανάκριβο αεροδρόμιο με υψηλά τέλη και ταυτόχρονα, με απάνθρωπες εργασιακές σχέσεις, εντατικοποίηση της εργασίας, εργολαβικοί εργαζόμενοι και μια σειρά άλλα τέτοια ζητήματα, που αυτά θα επεκταθούν και το επόμενο διάστημα ακόμη περισσότερο.

Ποιο είναι, λοιπόν, το περίεργο το οποίο κάνει η Κυβέρνηση σήμερα; Σήμερα η Κυβέρνηση, στο πλαίσιο της πολιτικής απελευθέρωσης των αερομεταφορών, ολοκληρώνει ακόμη περισσότερο την ιδιωτικοποίηση των υποδομών του αεροδρομίου «Ελευθέριος Βενιζέλος», τα υπόλοιπα αεροδρόμια τα οποία θα ακολουθήσουν, τα περιφερειακά, που προχωρούν και αυτά σε ιδιωτικοποίηση, σε παραχώρηση σε ιδιώτες, καθώς επίσης έχει ιδιωτικοποιήσει και το μεταφορικό έργο. Αυτή είναι η πανευρωπαϊκή πολιτική η οποία ακολουθείται στα ζητήματα των αερομεταφορών.

Βάζει ζητήματα σε θέματα ασφάλειας; Βεβαίως βάζει ζητήματα σε θέματα ασφάλειας. Και το τραγικό δυστύχημα το οποίο έγινε στο Τόκιο είναι ένας προάγγελος αυτών των εξελίξεων από το μέλλον το οποίο θα δούμε, η σύγκρουση των δύο αεροπλάνων κατά τη διάρκεια της προσγείωσης.

Γι’ αυτό ακριβώς τον λόγο και εμείς τονίζουμε ότι όλη αυτή η διαδικασία είναι μια διαδικασία η οποία διαχρονικά εξυπηρετεί τα συμφέροντα των επιχειρηματικών ομίλων, είναι σε βάρος των εργαζομένων και είναι σε βάρος του λαού και της ασφάλειάς του.

Αντίστοιχη λογική διέπει το δεύτερο άρθρο της σύμβασης σε σχέση με την ενίσχυση της «AEGEAN». Η Κυβέρνηση ισχυρίζεται ότι κερδίσαμε 25 εκατομμύρια, γιατί τα 60 ήταν επιδότηση μη επιστρεπτέα και τα υπόλοιπα 60 ήταν οι αγορές των μετοχών και πήραμε 85 γι’ αυτά. Τι θέλει να συγκαλύψει με αυτή τη λογική; Θέλει να συγκαλύψει με αυτή τη λογική ότι τα 120 εκατομμύρια που δόθηκαν ζεστά στην «AEGEAN» ήταν ακριβώς μια επιχορήγηση, για να μπορέσει ακριβώς να διατηρηθεί και να μη χρεοκοπήσει την περίοδο της του lockdown.

Αυτό δεν έκαναν και οι υπόλοιπες ευρωπαϊκές χώρες; Η ίδια ακριβώς λογική. Και μάλιστα, συνολικά η Ευρωπαϊκή Ένωση έχει εγκρίνει αυτή την πολιτική, την πολιτική των επιδοτήσεων και τη συγκεκριμένη κίνηση της Κυβέρνησης, γιατί ακριβώς και η Ευρωπαϊκή Ένωση στο σύνολό της σε αυτή την κατεύθυνση κινείται.

Και από αυτή την άποψη, μόνο τυχαίο δεν είναι το γεγονός ότι έχει κρατικοποιηθεί μια σειρά επιχειρήσεις ζημιογόνες το προηγούμενο διάστημα, γιατί αυτή είναι η επιλογή των αρχουσών τάξεων, να σώζουν και να κοινωνικοποιούν τις ζημιές των επιχειρήσεων και από την άλλη μεριά, όταν γίνονται κερδοφόρες, να τις ιδιωτικοποιούν, για να ιδιωτικοποιήσουν τα κέρδη στους παλιούς μετόχους ή τους νεότερους μετόχους οι οποίοι θα ενταχθούν στα νέα επιχειρηματικά σχήματα.

Από αυτή, λοιπόν, την άποψη, εμείς είμαστε καθαροί ότι συνολικά η Κυβέρνηση υλοποιεί ως οδοστρωτήρας την πολιτική που εξυπηρετεί τις ανάγκες του κεφαλαίου, βάζει σε προτεραιότητα τα δικαιώματα των επιχειρηματικών ομίλων, συνθλίβοντας τα δικαιώματα των εργαζομένων και του λαού και τα νομοσχέδια τα οποία φέρνει το επόμενο διάστημα αυτόν τον χαρακτήρα έχουν. Όπως για παράδειγμα, το νομοσχέδιο για τη δημιουργία ιδιωτικών πανεπιστημίων, για το οποίο σήμερα είναι στον δρόμο δεκάδες χιλιάδες φοιτητές και μαθητές αντιτιθέμενοι στους σχεδιασμούς τους οποίους κάνει η Κυβέρνηση για τη δημιουργία ιδιωτικών πανεπιστημίων, τα οποία θα οδηγήσουν στην περαιτέρω υποβάθμιση των δημόσιων πτυχίων.

Από αυτή την άποψη, αυτό το οποίο απαιτεί και το ΚΚΕ μαζί με τους χιλιάδες φοιτητές που βρίσκονται σήμερα στον δρόμο και τους μαθητές είναι να αποσυρθεί το συγκεκριμένο νομοσχέδιο και να μην έρθει για να συζητηθεί στη Βουλή.

Από αυτή την άποψη και ολοκληρώνοντας, η λύση στα προβλήματα που αντιμετωπίζει ο λαός δεν πρόκειται να έρθει από έναν δοσμένο συσχετισμό αρνητικό σε επίπεδο Βουλής, αλλά μέσα από την πάλη του ο ίδιος ο λαός θα μπορέσει να αποκτήσει ανάσες ανακούφισης και για τα ζητήματα της ακρίβειας, να επιβάλει λύσεις οι οποίες θα οδηγούν σε μια ανακούφιση τους εργαζόμενους και τα πλατιά λαϊκά στρώματα και βεβαίως, θα ανοίγει τον δρόμο στην συνολικότερη ρήξη και ανατροπή. Διέξοδος από αυτή την κατεύθυνση δεν υπάρχει άλλη.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο. Η κ. Καραγεωργοπούλου δεν θα μιλήσει, ο κ. Πλεύρης δεν θα μιλήσει, οπότε τον λόγο έχει ο κύριος Υφυπουργός για να κλείσει και τη συνεδρίαση.

Έχετε τον λόγο, κύριε Πετραλιά.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ πάρα πολύ, κύριε Πρόεδρε.

Κατ’ αρχάς να ευχαριστήσω όλους τους ομιλητές για τις παρεμβάσεις τους και τα χρήσιμα σχόλια.

Αναφορικά με τη διαδικασία, τα έχουμε ξαναπεί, έπρεπε να κυρωθεί η σύμβαση, έτσι ορίζει, είτε με προεδρικό διάταγμα, αλλά επιλέξαμε με νόμο για την ενημέρωση της Βουλής. Επίσης και η συμφωνία με την «AEGEAN» δεν ήταν απαραίτητη κύρωση, επιλέξαμε τη διαφάνεια και την ενημέρωση της Βουλής, να γίνει η συγκεκριμένη συζήτηση.

Θα ξεκινήσω από το τέλος, αναφορικά με την «AEGEAN». Τα έχουμε αναφέρει ξανά στην επιτροπή και στην προηγούμενη επιτροπή, αλλά θα τα ξαναπώ. Τον Ιούλιο του 2021, λοιπόν, δόθηκε κρατική ενίσχυση 120 εκατομμυρίων στην «AEGEAN», μετά από έγκριση της Ευρωπαϊκής Ένωσης με το άρθρο 107 2β, που ήταν τα «κορωνόμετρα» που λέμε, τα μέτρα του κορωνοϊού για κρατικές ενισχύσεις.

Να αναφέρω εδώ ότι αυτή η ενίσχυση αναφερόταν στο διάστημα 23 Μαρτίου με Ιούνιο του 2020, δηλαδή στο πρώτο lockdown μόνο. Δεν ξαναδόθηκε με αυτή τη διαδικασία του άρθρου 107 2β άλλη ενίσχυση στην «AEGEAN». Συμμετείχε στα οριζόντια μέτρα στο «Συνεργασία», στο «Αναστολές» για τους εργαζόμενους κ.λπ., αλλά μεγάλη ενίσχυση εννοώ σε τέτοια ποσά δεν δόθηκε. Άλλες χώρες έδωσαν.

Να πω ότι με το ίδιο άρθρο 107 2β –direct grant είναι αυτό, έτσι λέει μέσα, δείτε το- έδωσαν η «ALITALIA», η «SATA» Πορτογαλίας, «CROATIA AIRLINES» στην Κροατία, η Δανία, η Κύπρος, η Σλοβενία, πάρα πολλές χώρες της Ευρώπης ενίσχυση grant στις αεροπορικές τους χωρίς να πάρουν πίσω.

Υπήρχαν και άλλες χώρες, παραδείγματος χάριν στη «LUFTHANSA», που έδωσε 6 δισεκατομμύρια. Εκεί είναι άλλα ποσά. Πήρε κάποιες μετοχές, μετά έχει και θέματα στα ευρωπαϊκά δικαστήρια για την ενίσχυση που έδωσε. Υπάρχουν και τέτοιες ιστορίες, λοιπόν.

Δόθηκε, λοιπόν, τότε, όπως δόθηκε και σε όλες τις επιχειρήσεις της χώρας, ενίσχυση. Και όταν λέω σε όλες, να θυμίσω ότι από την επιστρεπτέα δώσαμε 8,26 δισεκατομμύρια, βεβαιώθηκαν για επιστροφή 2,55, το 30%, τα υπόλοιπα ήταν επιχορήγηση, και σε όλες τις επιχειρήσεις της χώρας.

Συνολικά, για να έχετε μια εικόνα, από τα 43,5 δισεκατομμύρια περίπου που δόθηκαν την περίοδο της πανδημίας, τα 30 με 31 ήταν επιχορήγηση, δεν ήταν επιστρεπτέα, ήταν μη επιστρεπτέα. Διότι είχαμε lockdown με κλειστή όλη την αγορά και έπρεπε να στηρίξουμε και τα κεφάλαια των εταιρειών, ώστε να αναπτυχθούν μετά και να έχουν σήμερα τα αποτελέσματα που έχουν. Δεν ήξερε κανείς αν δεν τα στήριζες, πού θα ήταν σήμερα η κατάσταση των εταιρειών.

Λοιπόν, δόθηκαν 120 εκατομμύρια grant. Να θυμίσω -το λέει η απόφαση της DGCom- είχε απώλεια εσόδων 350 εκατομμύρια σε δυόμισι μήνες, 150 εκατομμύρια καθαρή ζημιά σε δυόμισι μήνες και αυτή πολλαπλασιάστηκε το επόμενο διάστημα επειδή είχαμε ενάμιση χρόνο lockdown.

Από αυτά τι βάλαμε ως όρο; Υπολογίζαμε τότε περίπου το 1/3 για να συμμετέχει το δημόσιο σε περίπτωση που ανακάμψει και πάει καλύτερα η εταιρεία να πάρει πίσω μέρος αυτής της επιχορήγησης, να βάλουμε τα warrants, 10,3 εκατομμύρια δικαίωμα επαναγοράς. Η τιμή της μετοχής πριν την πανδημία ήταν 7 ευρώ, μέσα στην πανδημία ήταν 5,5, άξιζαν 24 εκατομμύρια τα warrants όταν ψηφίστηκε νόμος για την «AEGEAN». Λέγαμε ότι αν ξαναπάει στα 7 ευρώ, θα εισπράξουμε 40. Τελικά ευτυχώς ανέκαμψε η ελληνική οικονομία, τελείωσε η πανδημία, έφτασε στα 11,5 ευρώ η τιμή της μετοχής, έφτασε σε ιστορικά ρεκόρ. Μάλιστα κάποια στιγμή έφτασε 13 και μετά έπεσε λόγω του Ισραήλ και ο μεσοσταθμικός όρος βγήκε 11,5 και θα έβγαινε λίγο λιγότερο αν το εκτελούσαμε τώρα, τις τελευταίες εξήντα μέρες.

Λοιπόν, ο μεσοσταθμικός μέσος όρος των εξήντα ημερών που λέει η σύμβαση βγήκε 11,5 ευρώ και εισπράττει το δημόσιο 85,4 εκατομμύρια αντί για 40 που ήταν να εισπράξει. Τα υπόλοιπα δεν ήταν στον προϋπολογισμό, θεωρούταν grant, άρα είναι κέρδη που έρχονται που δεν τα αναμέναμε.

Επίσης αυτό αντιστοιχεί στο 71% της ενίσχυσης. Να πω ότι από τις ενισχύσεις που έχουμε δώσει μεσοσταθμικά στην πανδημία το 30% επεστράφησαν. Εδώ επιστρέφεται το 71%.

Λοιπόν, τώρα ως προς τον χρονισμό προφανώς το ακούω. Υπάρχουν οι απόψεις που λένε περιμένετε, μην το κάνετε τώρα, μην το κάνετε στην αρχή, γιατί η αλήθεια είναι ότι τώρα άρχισε η περίοδος, τους προηγούμενους μήνες, η δυνατότητα εξάσκησης.

Εμείς σκεφτήκαμε, εφόσον έχει χτυπήσει ιστορικό ρεκόρ η τιμή της μετοχής, λαμβάνει πίσω το δημόσιο τόσα χρήματα, να μη ρισκάρουμε να περιμένουμε. Αν δεν το εκτελέσεις μέχρι τον Ιούλιο του 2026 το δικαίωμα χάνεται, μετά εισπράττεις μηδέν. Είναι σαν american option που λέμε. Έχεις μια χρονική περίοδο τριών ετών πότε θα το εκτελέσεις. Δεν μπορεί κανείς να γνωρίζει πότε και αν θα μπορούσε να το εκτελέσει, αν θα πάει επάνω η τιμή της μετοχής ή κάτω, και μπορεί να ανέβει τους επόμενους μήνες και μετά να ξαναπέσει πιο κάτω. Το γνωρίζετε όλοι, έτσι δουλεύει το Χρηματιστήριο.

Σε κάθε περίπτωση υπάρχει και η χρονική αξία του χρήματος, όσο νωρίτερα το εκτελείς, γλυτώνεις τοκοχρεολύσια, δηλαδή κερδίζεις από τη χρονική αξία του χρήματος γιατί αποπληρώνεις χρέος με αυτό το ποσό και εισπράττεις πίσω το μεγαλύτερο μέρος της εγγύησης. Οπότε σίγουρα η πιο συνετή λύση για τα δημόσια οικονομικά είναι το εκτελέσεις αυτή τη στιγμή που έχει αξία. Γιατί μετά, αν έχανε αξία, θα μας λέγατε «γιατί δεν το εκτελέσατε;» -αυτό θα μας λέγατε- «είστε υπόλογοι που δεν το εκτελέσατε». Αυτά τα έχουμε πει και στην επιτροπή και θα δείξει το μέλλον αν ήταν σωστή ή όχι η απόφαση.

Τώρα, όσον αφορά τον Διεθνή Αερολιμένα Αθηνών, η εισαγωγή στο Χρηματιστήριο -η κύρωση της σύμβασης είναι για την εισαγωγή στο Χρηματιστήριο του Διεθνούς Αερολιμένα Αθηνών- που όπως ανέφερα και στην επιτροπή είναι μια κίνηση στρατηγικής σημασίας. Ουσιαστικά, η αλλαγή της σύμβασης αυτό που κάνει είναι να εναρμονίσει το πλαίσιο εταιρικής διακυβέρνησης του Διεθνούς Αερολιμένα με αυτό που πρέπει να ισχύει για εισηγμένες εταιρείες, ώστε να μπορέσει να εισαχθεί στο Χρηματιστήριο Αθηνών. Αυτό κάνει.

Και τι γίνεται αυτή τη στιγμή; Έχουμε το 30% των μετοχών του ΤΑΙΠΕΔ, το άλλο 25% παραμένει στην ΕΣΥΠ, στο δημόσιο, το οποίο αντί να δοθεί σε funds, που καταλαβαίνετε ότι ήταν η πρόθεση από την προηγούμενη κυβέρνηση, πάρθηκε η στρατηγική απόφαση να γίνει εισαγωγή στο ελληνικό Χρηματιστήριο, να πάει δηλαδή σε Έλληνες ιδιώτες επενδυτές και σε ελληνικές εταιρείες και να συμβάλει στην ανάπτυξη της κεφαλαιαγοράς.

Να πω κάτι, επειδή όλη η αγορά την περιμένει τώρα την εισαγωγή, τον Φεβρουάριο, και γιατί ανέφερα ότι είναι στρατηγικής σημασίας η εισαγωγή των μετοχών στο Χρηματιστήριο του Διεθνούς Αερολιμένα; Πρέπει να δούμε λίγο το συνολικό πλαίσιο που έχουμε αυτή τη στιγμή για την κεφαλαιαγορά. Ξεκινάμε με κάποια μέτρα φορολογικής φύσεως, μείωση του φόρου χρηματιστηριακών συναλλαγών. Ήταν από τους υψηλότερους στην Ευρώπη. Είναι πολύ σημαντικό που μειώνουμε τον φόρο χρηματιστηριακών συναλλαγών για να αυξηθεί ο όγκος συναλλαγών στο Χρηματιστήριο και να μπουν επενδυτές.

Έχουμε τη μείωση της συγκέντρωσης κεφαλαίου, ακριβώς όταν κερδίζεις, όταν έχεις όφελος από τις μετοχές, ακριβώς για να δώσουμε κίνητρο να μπουν και νέοι επενδυτές στο Χρηματιστήριο. Η εισαγωγή του ΔΑΑ έρχεται κάποιους μήνες μετά από την εισαγωγή της Optima Bank, που ήταν πάρα πολύ σημαντική. Έτσι αυξάνεται σημαντικά η κεφαλαιοποίηση του ελληνικού Χρηματιστηρίου και συνάδει και με την αποεπένδυση του Ταμείου Χρηματοπιστωτικής Σταθερότητας, όπου έχουμε τα κεφάλαια των τραπεζών που γίνονται πλέον αντικείμενο διαπραγμάτευσης.

Όλα αυτά οδηγούν στην ανάπτυξη της κεφαλαιαγοράς μας, να έχουμε μια αγορά με μεγαλύτερο βάθος, με περισσότερες free float μετοχές προς διαπραγμάτευση, με μεγαλύτερη κεφαλαιοποίηση, όπου να μπορούν τελικά οι ελληνικές επιχειρήσεις να αντλήσουν περισσότερα κεφάλαια και τελικά να αναπτυχθεί η οικονομία μας. Αυτός είναι ο στόχος.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Πριν ολοκληρώσουμε τη συνεδρίαση, κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα επτά μαθήτριες και μαθητές και τρεις συνοδοί εκπαιδευτικοί από το 2ο ΕΠΑΛ Πύργου Ηλείας.

Η Βουλή σάς καλωσορίζει, παιδιά.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: Α) Κύρωση της από 7.12.2023 τροποποίησης της από 31.7.1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» - Β) Κύρωση του από 4.1.2024 Ιδιωτικού Συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, δύο άρθρα, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Α) Κύρωση της από 7.12.2023 τροποποίησης της από 31.7.1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» - Β) Κύρωση του από 4.1.2024 Ιδιωτικού Συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία» |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| ΣΠΑΡΤΙΑΤΕΣ: OXI |
| Ν. ΑΡΙΣΤΕΡΑ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εθνικής Οικονομίας και Οικονομικών: «Α) Κύρωση της από 7.12.2023 τροποποίησης της από 31.7.1995 Σύμβασης Ανάπτυξης Αεροδρομίου μεταξύ του Ελληνικού Δημοσίου και της ανώνυμης εταιρείας με την επωνυμία «Διεθνής Αερολιμένας Αθηνών Α.Ε.» - Β) Κύρωση του από 4.1.2024 Ιδιωτικού Συμφωνητικού μεταξύ του Ελληνικού Δημοσίου και της ανώνυμης εταιρείας με την επωνυμία «Αεροπορία Αιγαίου Ανώνυμη Αεροπορική Εταιρεία»» έγινε δεκτό σε μόνη συζήτηση επί της αρχής, των άρθρων και του συνόλου κατά πλειοψηφία και έχει ως εξής:

(Να μπει το νομοσχέδιο σελίδα 148α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσα εξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 13.47΄ λύεται η συνεδρίαση για αύριο, ημέρα Παρασκευή 12 Ιανουαρίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**